
Αθήνα, σήμερα στις 2 Οκτωβρίου 2026, ημέρα Παρασκευή και ώρα 8.59΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. ΓΕΩΡΓΙΟΥ ΛΑΜΠΡΟΥΛΗ.
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, καλημέρα. Αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡϟΣΤ΄ συνεδριάσεώς του, της Πέμπτης 1 Οκτωβρίου 2026, σε ό,τι αφορά την ψήφιση στο σύνολο του σχεδίου νόμου: «Νέα κίνητρα Άμεσων Ξένων Επενδύσεων, αναδιάρθρωση Διεύθυνσης Άμεσων Ξένων Επενδύσεων και λοιπές διατάξεις»)
Παρακαλείται ο κύριος Γραμματέας να ανακοινώσει τις αναφορές προς το Σώμα. 
 (Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Ν. Ηρακλείου, τα ακόλουθα: 
Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Βασίλειος (Λάκης) Βασιλειάδης κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία η Πανελλήνια Ένωση Καθηγητών Γερμανικής Γλώσσας Πανεπιστημιακής Εκπαίδευσης με έγγραφό της αναφέρεται στα προβλήματα που δημιουργούνται σχετικά με το νομοθετικό πλαίσιο για τη διδασκαλία της Γερμανικής Γλώσσας σε σχολεία του Νομού Πέλλας. 
Η Βουλευτής Αχαΐας της K.O. «ΝΕΑ ΔΗΜΟΚΡΑΤΙΑ» κυρία Χριστίνα Αλεξοπούλου κατέθεσε αναφορά προς τον Υπουργό Προστασίας του Πολίτη, με την οποία η Ένωση Αστυνομικών Υπαλλήλων Αχαΐας με επιστολή της ενημερώνει σχετικά με τη θεσμοθέτηση και εναρμόνιση ειδικών αδειών για αστυνομικούς, που διορίζονται Δικαστικοί Συμπαραστάτες ατόμων με αναπηρία, ανεξαρτήτως του βαθμού συγγενείας. 
Ο Βουλευτής Α΄ Θεσσαλονίκης της K.O. «ΝΕΑ ΔΗΜΟΚΡΑΤΙΑ» κ. Δημήτριος Κούβελας κατέθεσε αναφορά προς τον Υπουργό Υγείας, με την οποία η Πανελλήνια Ομοσπονδία Κυλικείων Δημοσίων και Ιδιωτικών Σχολείων ανταποκρινόμενη στις νέες αυστηρές υγειονομικές διατάξεις του Υπουργείου Υγείας κατέθεσε συγκεκριμένες προτάσεις, με στόχο την προστασία της υγείας των παιδιών, αλλά και τη διασφάλιση της βιωσιμότητας των κυλικείων.
Ο Βουλευτής Δράμας της K.O. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιος (Τάσος) Νικολαϊδης κατέθεσε αναφορά προς τον Υπουργό Υποδομών και Μεταφορών, με την οποία η Πανελλήνια Αγωνιστική Συνδικαλιστική Κίνηση Εργαζομένων ΠΑΣΚΕ ΟΣΥ με επιστολή-καταγγελία αναδεικνύει σοβαρά ζητήματα σχετικά με την καθαριότητα και την υγειονομική κατάσταση των λεωφορείων που χρησιμοποιούνται καθημερινά από το επιβατικό κοινό. 
Ο Βουλευτής Ηρακλείου της K.O. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Φραγκίσκος (Φρέντυ) Παρασύρης, κατέθεσε αναφορά προς τους Υπουργούς Αγροτικής Ανάπτυξης και Τροφίμων και Εθνικής Οικονομίας και Οικονομικών, με την οποία η Οργάνωση Παραγώγων - Αγροτικού Συνεταιρισμού Αμπελουργών Αρχανών Κρήτης με επιστολή της εκπέμπει σήμα κινδύνου, καθώς ο αμπελουργικός κλάδος βρίσκεται σε απόλυτο αδιέξοδο και αντιμετωπίζει τον άμεσο κίνδυνο αφανισμού.
Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Εύβοιας  κ. Γεώργιος Μαρίνος, Α΄ Θεσσαλονίκης κ. Ιωάννης Δελής, Β3΄ Νότιου Τομέα Αθηνών κ. Χρήστος Κατσώτης και Β΄ Πειραιώς κυρία Διαμάντω Μανωλάκου κατέθεσαν αναφορά προς τον Υπουργό Εσωτερικών, με την οποία η Ένωση Συλλόγων Γονέων και Κηδεμόνων του Δήμου Χαλκιδέων, με Δελτίο Τύπου ενημερώνει για ένα θεμελιώδες δικαίωμα, το οποίο παραβιάστηκε με την έναρξη της σχολικής χρονιάς, αφήνοντας ξαφνικά και απροειδοποίητα μαθητές χωρίς σχολικά δρομολόγια. 
Η Βουλευτής Β΄ Πειραιώς της Κ.Ο. «ΕΛΛΗΝΙΚΗ ΛΥΣΗ» κυρία Σοφία-Χάιδω Ασημακοπούλου κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία η Πανελλήνια Επιστημονική Ένωση Διευθυντών Σχολικών Μονάδων με έγγραφό της παραθέτει προτάσεις τροποποίησης του πλαισίου εκπαιδευτικών δράσεων και μετακινήσεων.
Ο Βουλευτής Αρκαδίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιος Παπαηλιού κατέθεσε αναφορά προς τον Υπουργό Εθνικής Οικονομίας και Οικονομικών με την οποία το 11ο Περιφερειακό Τμήμα Νοτιοανατολικής Πελοποννήσου του Οικονομικού Επιμελητηρίου της Ελλάδας με επιστολή του ζητά τη μετάθεση της υποχρεωτικής ηλεκτρονικής τιμολόγησης, καθώς και παράταση για τη δεύτερη φάση του ψηφιακού δελτίου αποστολής. 
Η Βουλευτής Β1΄ Βόρειου Τομέα Αθηνών της Κ.Ο. «ΝΙΚΗ» κυρία Ασπασία Κουρουπάκη κατέθεσε αναφορά προς τους Υπουργούς Περιβάλλοντος και Ενέργειας και Εσωτερικών, με την οποία ο Εξωραϊστικός-Οικολογικός Σύλλογος «Ο Λόφος Αγ. Σπυρίδωνα» ενημερώνει για την προστασία και τη διάσωση της συγκεκριμένης έκτασης στα Περιβόλια Γαλατσίου, η οποία αποτελεί έναν από τους ελάχιστους εναπομείναντες πνεύμονες πρασίνου της περιοχής. 
Η Ανεξάρτητη Βουλευτής Άρτας κυρία Όλγα Γεροβασίλη κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία οι Δήμαρχοι των Δήμων Αρταίων, Νικολάου Σκουφά και Γεωργίου Καραϊσκάκη του Νομού Άρτας με επιστολή τους ζητούν την άμεση παρέμβαση για τη διασφάλιση βιώσιμης τιμής παραγωγού, στην Πράσινη Επιτραπέζια Κονσερβολιά της Άρτας.)


ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 2 Οκτωβρίου 2026 ότι οι επίκαιρες ερωτήσεις που θα συζητηθούν είναι οι εξής:
Η υπ’ αρ.1392/28-9-2026 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας κ. Σταύρο Παπασταύρου. 
Η υπ’ αρ. 1364/21-9-2026 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο. 
Η υπ’ αρ.1382/27-9-2026 επίκαιρη ερώτηση θα απαντηθεί από τον Υφυπουργό Εσωτερικών κ. Βασίλειο- Πέτρο Σπανάκη.
Οι υπ’ αρ. 1362/21-9-2026 και 1379/25-9-2026 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση. 
Οι υπ’ αρ. 1386/28-9-2026 και 1391/28-9-2026 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο. 
Η υπ’ αρ. 1388/28-9-2026 επίκαιρη ερώτηση θα απαντηθεί από τον Υφυπουργό Πολιτισμού κ. Ιάσωνα Φωτήλα. 
Η υπ’ αρ. 1371/23-9-2026 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.
Η υπ’ αρ. 1366/22-9-2026 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Αθανάσιο Καββαδά. 
Η υπ’ αρ. 1384/28-9-2026 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα. 
Κατόπιν τούτου, εισερχόμαστε στην τέταρτη με αριθμό 1392/28-9-2026 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας Πλεύση Ελευθερίας κ. Αλέξανδρου Καζαμία προς τον Υπουργό Περιβάλλοντος και Ενέργειας με θέμα «Το άρθρο της Wall Street Journal για τις δραστηριότητες της Πρέσβεως των ΗΠΑ στην Ελλάδα στον ενεργειακό τομέα και οι φερόμενες απειλές της για παρεμβάσεις στην εσωτερική πολιτική της χώρας μας».
Στην ερώτηση θα απαντήσει ο Υπουργός Περιβάλλοντος και Ενέργειας κ. Σταύρος Παπασταύρου. 
Κύριε Καζαμία, έχετε τον λόγο για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ. Καλημέρα σε όλους.
Κύριε Παπασταύρου, το ερώτημα που σας θέτω για τις δραστηριότητες της Αμερικανίδας Πρέσβεως στην Ελλάδα και τις φερόμενες απειλές της να δράσει με τρόπο που μπορεί να αποσταθεροποιήσει την ελληνική Κυβέρνηση είναι ένα σοβαρό ζήτημα το οποίο έχει εκλάβει από τις 25 Σεπτεμβρίου σημαντικές διαστάσεις και στη χώρα αλλά και διεθνώς. Αυτή τη στιγμή εμπλέκεται η υπόθεση αυτή στην πολιτική κρίση στη Ρουμανία και ταυτόχρονα, έχουν υπάρξει κινήσεις από μέλη της Βουλής των Αντιπροσώπων στις Ηνωμένες Πολιτείες. 
Επομένως το θέμα θα πρέπει να το αντιμετωπίσουμε με ακραία σοβαρότητα. Θα πρέπει να πω ότι και εδώ, στη χώρα μας, δεν έχει εκλάβει τη σημασία που αρμόζει. Έκανα ομιλία πριν από τρεις μέρες εδώ στην Ολομέλεια με αντικείμενο μόνο το θέμα αυτό, τις δραστηριότητες της κ. Γκιλφόιλ. Δυστυχώς, τα μέσα μαζικής ενημέρωσης, τα οποία φαίνεται να ελέγχονται αρκετά σοβαρά, δεν το ανέδειξαν. Περιμένω ότι η απάντησή σας τώρα θα ρίξει φως σε αυτό το κρίσιμο και ζωτικής σημασίας θέμα για την ανεξαρτησία της χώρας.
Η κ. Γκιλφόιλ, σύμφωνα με άρθρο της Wall Street Journal στις 25 Σεπτεμβρίου, σε γεύμα στο οποίο παρευρισκόσασταν και εσείς στα μέσα Μαρτίου -οι Financial Times σε κατοπινό ερευνητικό ρεπορτάζ ανέφερε ως ημερομηνία την 18η Μαρτίου-, φέρεται να είπε ότι πηγαίνει στη Ρουμανία, κάτι το οποίο πράγματι έγινε στο τέλος του Μαρτίου. Είπε, επίσης, ότι οι Ηνωμένες Πολιτείες μπορούν να ρίξουν την κυβέρνηση εκεί, κάτι το οποίο μπορούν να κάνουν και εδώ στη χώρα μας. Το ρεπορτάζ λέει ότι εσείς απαντήσατε και είπατε ότι την Κυβέρνηση τη στηρίζει ο λαός.            
Κατόπιν, βέβαια, ο Κυβερνητικός Εκπρόσωπος κ. Μαρινάκης και ο κ. Κυρανάκης, Γραμματέας της Νέας Δημοκρατίας, διέψευσαν αυτές τις πληροφορίες. Ωστόσο, έχουμε και καινούρια ρεπορτάζ από τη Wall Street Journal σήμερα, που τις επιβεβαιώνουν και συνεχίζουν να αναδεικνύουν νέες πτυχές του θέματος.
Και σας ρωτώ και ως μάρτυρα: Τελικά τι έγινε σε εκείνο το δείπνο; Υπήρχε εκείνη η στιχομυθία, την οποία αναφέρει η Wall Street Journal, και δώσατε εσείς, πράγματι, την απάντηση που φέρεται να έχετε δώσει; Και, δεύτερον, τι κάνει το Υπουργείο σας και η Κυβέρνηση για τις δραστηριότητες της κ. Γκίλφοιλ, η οποία φαίνεται να δίνει εύνοια σε ένα λομπίστα μιας εταιρείας ενέργειας στην Ελλάδα;
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς για την πρωτολογία σας.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ευχαριστώ, κύριε Πρόεδρε.
Κυρίες και κύριοι Βουλευτές, η σχέση των Ηνωμένων Πολιτειών της Αμερικής και της χώρας μας είναι σε ιστορικά υψηλό επίπεδο. Είναι πιο στενές και πιο σταθερές από ποτέ. Είναι σχέσεις που στηρίζονται σε αμοιβαίο σεβασμό και στους διαχρονικούς δεσμούς μεταξύ των λαών μας. Ειδικά στον τομέα της ενέργειας, η σχέση αυτή διευρύνεται συνέχεια με αμοιβαίο όφελος για τους πολίτες μας. 
Θυμίζω ότι πέρσι, κύριε Καζαμία, τον Σεπτέμβριο στο πρώτο του ευρωπαϊκό ταξίδι ο Υπουργός Εσωτερικών των Ηνωμένων Πολιτειών, ο κ. Ντακ Μπέργκαμ, ο οποίος είναι ο επικεφαλής του Συμβουλίου Ενεργειακής Ασφάλειας και Κυριαρχίας της Αμερικής, ήρθε στη χώρα και δήλωσε ότι η Ελλάδα είναι στρατηγικός ενεργειακός εταίρος των Ηνωμένων Πολιτειών. 
Την προηγούμενη εβδομάδα στα πλαίσια των εργασιών των Ηνωμένων Εθνών, μου δόθηκε η δυνατότητα να συναντηθώ με τον Υπουργό Ενέργειας των Ηνωμένων Πολιτειών, τον κ. Κρις Ράιτ, και να συζητήσουμε για τις πολύ σημαντικές εξελίξεις που έχουμε στον τομέα των υδρογονανθράκων στην Ελλάδα, όπου οι δύο μεγαλύτερες αμερικανικές εταιρείες ενέργειας, η Chevron και η ExxonMobile, επενδύουν και βοηθούν στην ανάπτυξη των υδρογονανθράκων.
Θυμίζω ότι η Chevron προχωράει σε σεισμικές έρευνες στο Ιόνιο νοτίως της Πελοποννήσου και νοτίως της Κρήτης μέχρι το τέλος του 2026, ενώ η ExxonMobile προχωρεί στην πρώτη ερευνητική γεώτρηση με την Energean και την HELLENiQ ENERGY που θα γίνει στη χώρα μας τα τελευταία πενήντα χρόνια. Το πιο σημαντικό είναι ότι αυτή η ερευνητική γεώτρηση θα γίνει με Έλληνες μηχανικούς και γεωφυσικούς, που είναι μια διπλή ψήφος εμπιστοσύνης για τη χώρα μας.
Ξέρω ότι εσείς δεν είστε υπέρ της ανάπτυξης των νέων υδρογονανθράκων. Καταψηφίσατε τον σχετικό νόμο τη χρόνια που τρέχει. Την ίδια στιγμή η ΔΕΗ μαζί με την AMAZON υπέγραψαν ένα μνημόνιο συνεργασίας για τη δημιουργία ενός μεγάλου κέντρου δεδομένων, ενός data center, στη δυτική Μακεδονία , γεγονός που αναδεικνύει την πολυεπίπεδη συνεργασία αυτών των δύο εταιρειών. 
Όλα αυτά που ανέφερα είναι συγκεκριμένα αποτελέσματα μιας στρατηγικής σχέσης στον τομέα της ενέργειας, που ενισχύεται καθημερινά με αμοιβαίο όφελος για τις δύο χώρες.
Τώρα ως προς το ερώτημά σας θέλω να είμαι απόλυτα σαφής και ακριβής: Δεν τέθηκε ποτέ ζήτημα πίεσης ή απειλής της χώρας μας να προβεί σε οποιαδήποτε ενέργεια ούτε, βέβαια, κάτι τέτοιο θα μπορούσε να γίνει ποτέ ανεκτό. Οι αποφάσεις μας, όπως γνωρίζετε, λαμβάνονται πάντοτε με γνώμονα μόνο το εθνικό συμφέρον και το όφελος των Ελλήνων πολιτών.
Σας ευχαριστώ πάρα πολύ.
ΠΡΟΕΔΡΕΥΩΝ (Γεώργιος Λαμπρούλης): Κύριε Καζαμία, έχετε τον λόγο για τη δευτερολογία σας.
ΑΛΕΞΑΝΔΡΟΣ ΚΑΖΑΜΙΑΣ: Κύριε Παπασταύρου, περίμενα μια εντελώς διαφορετική απάντηση από εσάς και όχι να αφιερώσετε τα τρία τέταρτα της απάντησής σας να προπαγανδίζετε το έργο του Υπουργείου σας.
Ήσασταν παρών σε ένα κρίσιμο γεύμα, στο οποίο η Αμερικανίδα Πρέσβης, σύμφωνα με πληροφορίες της έγκριτης εφημερίδας Wall Street Journal, φαίνεται να είπε σε σχέση με την επικείμενη πτώση της Κυβέρνησης στη Ρουμανία, η οποία έπεσε: «Αυτό μπορούμε να το κάνουμε σε οποιαδήποτε χώρα θέλουμε. Μπορούμε να το κάνουμε εδώ.». Φέρεται, επίσης, σύμφωνα με το δημοσίευμα αυτής της εφημερίδας να απαντήσατε εσείς και να απαντήσατε καλά λέγοντας ότι την Κυβέρνηση τη στηρίζει ο ελληνικός λαός. Τα είπατε αυτά ή όχι; Τα είπατε ή όχι; Και απορώ πραγματικά: γιατί, αν δώσατε τέτοια απάντηση, δεν έρχεστε εδώ στη Βουλή να πείτε ότι πράγματι ειπώθηκαν και υποστήριξα το δικαίωμα του ελληνικού λαού να εκλέγει και να διατηρεί την κυβέρνηση που επιλέγει; 
Δεύτερον, η υπόθεση αυτή είναι πολύ σοβαρή γιατί εμπλέκεται στην κυβερνητική κρίση που ακόμη μέχρι σήμερα ταλανίζει τη χώρα της Ρουμανίας. Δηλαδή, έχουμε μια εξέλιξη με διεθνείς επιπτώσεις. 
Σας αναφέρω ότι πριν έντεκα ώρες υπήρξε καινούργιο ρεπορτάζ της Wall Street Journal, το οποίο αναφέρεται πάλι σε αυτό το γεγονός και στο γεγονός ότι αντιπρόσωποι μέλη του Αμερικανικού Κογκρέσου, η κ. Σαχίν, ο Γκρεγκ Μιξ, καταθέτουν αίτηση στην αμερικανική Βουλή, στο Κογκρέσο, για παράθεση εγγράφων από την κ. Γκιλφόιλ, περιλαμβανομένων και e-mail, τηλεφωνικών μηνυμάτων, ταξιδιών, γιατί φαίνεται να ταξίδευε με ιδιωτικό αεροπλάνο, το οποίο της παραχωρείται από την εταιρεία Aκtor που συμμετέχει σε σύμπραξη με την ΔΕΠΑ, που είναι δημόσια εταιρεία στον τομέα της ενέργειας. Γι’ αυτά γιατί δεν μου απαντάτε;
Καταθέτω στα Πρακτικά και το πρόσφατο άρθρο της Wall Street Journal εδώ, καθώς και την επιστολή του Γκρέγκ Μικς, ο οποίος είναι μέλος της Βουλής των Αντιπροσώπων και της Επιτροπής Εξωτερικών Υποθέσεων, προς τον Υπουργό Εξωτερικών των ΗΠΑ -κατατέθηκε προχθές στις 30 Σεπτεμβρίου, πέντε σελίδες-, με την οποία ρωτάει  για τις δραστηριότητες της κ. Γκιλφόιλ, περιλαμβανομένων και όσων φέρεται να είπε στο γεύμα στο οποίο ήσασταν εσείς παρών. Γιατί δεν είστε διαφανής; Γιατί δεν είστε ειλικρινής;
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Αυτά τα ζητήματα απειλούν την καρδιά της εθνικής κυριαρχίας της χώρας. Αν πράγματι ειπώθηκε αυτό, έχετε υποχρέωση να το αποκαλύψετε και να το πείτε στη Βουλή και μέχρι τώρα αυτό που βλέπουμε είναι μια συνωμοσία σιωπής όπου εκπρόσωποι της Κυβέρνησης, ο κ. Μαρινάκης, ο Κυβερνητικός Εκπρόσωπος, τώρα εσείς, ο κ. Κυρανάκης, που λέγεται ότι παρευρισκόταν σε αυτό το γεύμα, δηλώνετε θολά και αφηρημένα ότι όχι, κάτι τέτοιο δεν ειπώθηκε. Αν αποκαλυφθεί από την αίτηση κατάθεσης εγγράφων του κ. Γκρέγκ Μικς ότι πράγματι ειπώθηκε αυτό, η θέση σας ποια θα είναι;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
 Σας παρακαλώ, λοιπόν, να απαντήσετε επάνω στο συγκεκριμένο ερώτημα, γιατί έχει τεράστιες επιπτώσεις, και διεθνείς επιπτώσεις. Μην υπεκφεύγετε. 
Και τέλος, περιμένω να μας πείτε κάτι για τον τρόπο με τον οποίο φέρεται να δρα η Αμερικανίδα Πρέσβης εδώ. Πριμοδοτεί, προωθεί τα συμφέροντα μιας ιδιωτικής εταιρείας, φέρεται να χρησιμοποιεί ιδιωτικά αεροπλάνα τα οποία της παρέχονται από αυτήν και εσείς τι κάνετε;
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υπουργέ, έχετε τον λόγο.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Σας ευχαριστώ, κύριε Πρόεδρε.
 Κύριε Καζαμία, δεν προπαγανδίζω επιτεύγματα του Υπουργείου. Η ανάπτυξη του τομέα υδρογονανθράκων είναι εθνική υπόθεση και αυτό πρέπει να το καταλάβουμε όλοι. Αυτή τη στιγμή ζούμε μέσα σε μια γεωπολιτική και ενεργειακή καταιγίδα. Η πρόοδος στον τομέα υδρογονανθράκων από τις δύο μεγαλύτερες αμερικανικές εταιρείες δεν είναι προπαγάνδα, είναι εθνική υπόθεση. Μας διασφαλίζει ενεργειακά, βελτιώνει την οικονομία μας και μας επιτρέπει να έχουμε έναν κομβικό ρόλο στη νέα ενεργειακή αρχιτεκτονική. 
Η ευθύνη μου ως Υπουργού δεν είναι να σχολιάζω δημοσιεύματα. Η ευθύνη μου είναι να προασπίζομαι, όπως κάθε μέλος της Κυβέρνησης, το εθνικό συμφέρον. Αυτό έκανα διαχρονικά, αυτό κάνω και αυτό θα κάνω. Οι σχέσεις μας με τις Ηνωμένες Πολιτείες της Αμερικής είναι ειλικρινείς, διαχρονικές και με βάθος.
ΑΛΕΞΑΝΔΡΟΣ ΚΑΖΑΜΙΑΣ: Στις 18 Μαρτίου το κάνατε;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):  Μια και λέτε για τις χθεσινές εξελίξεις, ανακοινώθηκε χθες από το Υπουργείο Εξωτερικών των Ηνωμένων Πολιτειών ότι την επόμενη εβδομάδα θα έρθει στη χώρα μας ο Υπουργός Εξωτερικών της Αμερικής κ. Ρούμπιο. Σας είπα ότι την προηγούμενη εβδομάδα συνάντησα στα πλαίσια των εργασιών των Ηνωμένων Εθνών τον κ. Κρις Ράιτ. Είναι η έβδομη φορά που οι δύο Υπουργοί Ενέργειας, εγώ και ο κ. Ράιτ, συναντιόμαστε τους τελευταίους 12 μήνες. Αυτό δείχνει πόσο στενή είναι η ενεργειακή συνεργασία και αυτή η ενεργειακή συνεργασία είναι στενή, γιατί η Ευρώπη αποφάσισε τον Μάρτιο του 2025 την πλήρη απεξάρτησή της από το ρωσικό φυσικό αέριο και αυτό δημιούργησε μια ανάγκη ή μια ευκαιρία πώς θα αντικατασταθεί το φυσικό αέριο που πάει στη νοτιοανατολική Ευρώπη και το οποίο μέχρι τότε ερχόταν από τη Ρωσία. Από τον βορρά, από την Τουρκία ή από την Ελλάδα; 
Εμείς, λοιπόν, αξιοποιήσαμε τη γεωγραφική θέση της χώρας μας, αξιοποιήσαμε τις υποδομές για να πρωταγωνιστήσουμε στον κάθετο διάδρομο, που είναι τι;
Η προμήθεια φυσικού αερίου σε μια ενδοχώρα εκατό εκατομμυρίων αντικαθιστώντας το ρωσικό φυσικό αέριο. Δεν ενισχύει αυτό τη γεωπολιτική μας θέση, δεν μας ενισχύει γεωπολιτικά, δεν συμβάλλουμε στην ενεργειακή ασφάλεια της περιοχής; 
ΑΛΕΞΑΝΔΡΟΣ ΚΑΖΑΜΙΑΣ: Δεν απαντάτε, κύριε Παπασταύρου.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Κοιτάξτε, οι σχέσεις μας είναι πολύ στενές με τις Ηνωμένες Πολιτείες και οι σχέσεις αυτές έχουν να κάνουν με έναν ευρύ τομέα θεμάτων. Έχουμε την πρωτοβουλία «3+1», έχουμε συναντηθεί δύο φορές οι Υπουργοί Ενέργειας του Ισραήλ, της Κύπρου, της Αμερικής και της Ελλάδας, έχουμε αυτήν τη στιγμή μπροστά μας την ενεργειακή ασφάλεια της Ανατολικής Μεσογείου. Σε ένα τέτοιο πλαίσιο συνεργασίας, κύριε Καζαμία, δεν θα μπορούσε να υπάρξει τέτοιο περιεχόμενο απειλών. Και το πιο σημαντικό να κρατήσουμε αυτήν τη στιγμή είναι ότι οι διαχρονικές σχέσεις των δύο λαών μάς επιτρέπουν να έχουμε μία πρωταγωνιστική θέση στη νέα ενεργειακή αρχιτεκτονική που γίνεται στην Ευρώπη και στον τομέα του Κάθετου Διαδρόμου και στον τομέα της ανάπτυξης των νέων υδρογονανθράκων. 
Τώρα, όσον αφορά τα άλλα θέματα που θέσατε, η Κυβέρνηση τηρεί απαρέγκλιτα τους κανόνες ανταγωνισμού και διαφάνειας όπως αυτοί ορίζονται από το εθνικό μας Δίκαιο, πλήρως ευθυγραμμισμένο με τη νομοθεσία της Ευρωπαϊκής Ένωσης.
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης):Συνεχίζουμε με την ένατη με αριθμό 1384/28-9-2026 επίκαιρη ερώτηση δεύτερου κύκλου της Βουλευτού Λασιθίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αικατερίνης (Κατερίνας) Σπυριδάκη προς τον Υπουργό Ναυτιλίας και Νησιωτικής Πολιτικής με θέμα: «Οι διαβεβαιώσεις για «αποκλιμάκωση» και «ενίσχυση» διαψεύδονται στην Ιεράπετρα – Πότε θα στελεχωθεί επιτέλους το λιμεναρχείο;». 
Στην ερώτηση θα απαντήσει ο Υπουργός Ναυτιλίας και Νησιωτικής Πολιτικής κ . Στέφανος Γκίκας.
Έχετε τον λόγο, κυρία Σπυριδάκη.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κύριε Υπουργέ, δύο χιλιάδες εξακόσιους τριάντα τρεις ανθρώπους έχει φτάσει να φιλοξενεί η Ιεράπετρα για το 2026. Ξέρετε πόσοι ήταν το 2025; Οκτακόσιοι ογδόντα, μέσα σε εννέα μήνες ο αριθμός έχει τριπλασιαστεί. Για να σας δώσω μια καλύτερη σύγκριση, μόνο Αύγουστο και Σεπτέμβριο είχαμε χίλιους πεντακόσιους είκοσι έναν ανθρώπους. Κι όλα αυτά σε έναν δήμο που εδώ και μήνες, πρακτικά, προσπαθεί μόνος του, χωρίς κρατικό σχεδιασμό, να διαχειριστεί μια κατάσταση που τον ξεπερνά, έναν δήμαρχο που βγαίνει δημόσια και λέει ότι «δεν έχουμε πλέον άλλο χώρο, είμαστε μετέωροι», που προειδοποιεί ότι αν έρθει άλλη βάρκα δεν υπάρχει χώρος, δεν υπάρχει το πού θα πάνε αυτοί οι άνθρωποι, ένα δημοτικό συμβούλιο να αντιδρά με ποικίλους τρόπους και από διαφορετικές οπτικές γωνίες. Σας έχουμε κρούσει, λοιπόν, τον κώδωνα του κινδύνου. Τα έχουμε πει, με πολλαπλές κοινοβουλευτικές παρεμβάσεις, όλα αυτά. Ο δήμος έχει απευθύνει εκκλήσεις, η τοπική κοινωνία αγανακτεί. Και από την κυβέρνηση δεν κουνιέται φύλλο. 
Και πού καταλήγουμε; Σε ανθρώπους που βρίσκονται το βράδυ στην παραλία της Ιεράπετρας σε πλακάκια, σε κιόσκια και όταν βρέχει να τους βάζουμε κάτω από πέργκολες εστιατορίων. Να περιμένουμε ένα λεωφορείο που δεν έρχεται γιατί ο ανάδοχος έχει και σχολικές εκδρομές. Και, πράγματι, αναρωτιέμαι: αυτοί οι άνθρωποι τι ακριβώς περιμένουν, ο Δήμος Ιεράπετρας τι ακριβώς περιμένει, η Ιεράπετρα τι ακριβώς περιμένει; Να βρούμε άλλο ένα εγκαταλελειμμένο σχολείο, να ανοίξει άλλη μια πλατεία, να βάλουμε σκηνές όπως πρόσφατα, να τρέχουμε να δούμε τι θα τους κάνουμε όταν βρέχει επειδή το κράτος δεν μπορεί να κάνει αυτό που εξ ορισμού καλείται να κάνει, να διοικήσει. 
Βεβαίως, θα μου πείτε ότι όλα αυτά δεν αφορούν το δικό σας Υπουργείο, θα έπρεπε, όμως, γιατί το δικό σας προσωπικό βρίσκεται σε συνθήκες που δεν έχουν αξιοπρέπεια, σε συνθήκες που δεν εξασφαλίζουν την ασφάλεια. Το πιο απλό, δεν υπάρχει μία τουαλέτα να πάνε οι γυναίκες λιμενικοί μας. 
Πάμε, λοιπόν, στο δικό σας μερίδιο ευθύνης. Νοέμβριος του 2025, πάλι εδώ, μιλούσαμε για τη στελέχωση, μας είπατε ότι θα ενισχυθούμε σύντομα και ότι το 2026 θα έχουμε χίλιους λιμενοφύλακες, πεντακόσιους συν πεντακόσιους. Ακόμη τους ψάχνουμε. Επανήλθαμε Μάρτιο, Απρίλιο, Μάιο, με τέσσερις κοινοβουλευτικές παρεμβάσεις. Δεν μπορείτε να λέτε, λοιπόν, σήμερα ότι δεν γνωρίζατε. Γνωρίζατε. Δεν μπορείτε να πείτε ότι δεν σας είχαμε προειδοποιήσει. Σας είχαμε προειδοποιήσει. Δεν μπορείτε να πείτε ότι δεν είχαμε συγκεκριμένη πρόταση. 
Τον Αύγουστο είχαμε πει ότι θα έρθουν πέντε στελέχη. Τα νούμερα είναι αμείλικτα. Τριάντα έξι οργανικές θέσεις, δεκαεπτά ανθρώπους έχει το Λιμενικό Σώμα. Και ερωτώ, αν έρθουν πέντε βάρκες ταυτόχρονα ποιοι θα είναι στη φύλαξη, ποιοι θα πάνε να επιχειρήσουν, ποιοι θα είναι στο λιμεναρχείο και πώς εναλλάσσονται οι βάρκες και ποιοι θα συνοδεύουν τον διακινητή; 
Μας απαντήσατε σε όλες τις ερωτήσεις ότι καταβάλλεται κάθε δυνατή προσπάθεια. Επειδή δεν μπορούμε αλλά «θα», μη μου απαντήσετε για πέντε αποσπασμένους που θα έρθουν τον Οκτώβρη, μιλάμε για μόνιμες λύσεις. Θα ενισχυθούμε; Πότε, λοιπόν, θα ενισχυθεί το Σώμα της Ιεράπετρας; Με πόσα στελέχη; Με ποια διαδικασία και πότε θα αναλάβουν υπηρεσία; Οι υπηρεσίες δεν στελεχώνονται με «θα». 
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο για την πρωτολογία σας . 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Αγαπητή μου συνάδελφε, δεν λέμε ότι δεν υπάρχει ένα πρόβλημα αυτήν τη στιγμή στη διαχείριση του μεταναστευτικού στην Κρήτη. Υπάρχει -θα σας δώσω και στοιχεία στη συνέχεια- διότι, πράγματι, υπάρχει μία ροή παράνομων μεταναστών από τη Λιβύη. Από εκεί και πέρα επιτρέψτε μου να πω ότι ο επιχειρησιακός σχεδιασμός του Λιμενικού Σώματος είναι ο καλύτερος δυνατός υπό τις παρούσες συνθήκες. Και δεν επιχειρεί μόνον το Λιμενικό Σώμα - Ελληνική Ακτοφυλακή. Γνωρίζετε ότι υπάρχει η επιχείρηση «Ελλάδα 2026», Frontex δηλαδή, με δυνάμεις εκεί, ακριβώς για να συνδράμει στις επιχειρήσεις έρευνας και διάσωσης.
Επιτρέψτε μου, επί τη ευκαιρία, να δώσω δύο-τρία στοιχεία που επιβεβαιώνουν ότι οι ανάγκες απαιτούν διαρκή επιχειρησιακή ετοιμότητα και υπάρχει διαρκής επιχειρησιακή ετοιμότητα. Συνολικά το 2025, από την 1η Ιανουαρίου μέχρι την 1η Οκτωβρίου, δηλαδή μέχρι εχθές, είχαμε 30.132 αφίξεις συνολικά στη χώρα σε 965 περιστατικά. Σήμερα, έναν χρόνο μετά, έχουμε 23.330 αφίξεις σε 677 περιστατικά. Άρα, συνολικά στη χώρα υπάρχει μία μείωση των ροών κατά 23%. Όμως, σε ό,τι αφορά τη Λιβύη οι αντίστοιχοι αριθμοί είναι οι εξής: 13.145 αφίχθηκαν σε 235 περιστατικά το 2025, 16.460 σε 369 περιστατικά το 2026 . Πράγματι, υπάρχει μια αύξηση των ροών περίπου κατά 25%.
Από εκεί και πέρα θα ήθελα να σας πω ότι ο επιχειρησιακός σχεδιασμός του Λιμενικού Σώματος καθορίζεται πράγματι από τις πραγματικές συνθήκες. Επιχειρεί ικανότατος αριθμός πλωτών του Λιμενικού Σώματος εκεί και της Frontex σας είπα, που εποπτεύονται, βεβαίως, από το κέντρο επιχειρήσεων του Λιμενικού Σώματος - Ελληνικής Ακτοφυλακής, υπάρχουν οι δυνάμεις της Frontex και σε ό,τι αφορά στη στελέχωση κατά το 2026 αποφασίστηκε σημαντικός αριθμός μεταθέσεων στελεχών στις Λιμενικές Αρχές της Κρήτης. Συγκεκριμένα, στη δική σας Λιμενική Αρχή Ιεράπετρας τοποθετήθηκαν τον Ιανουάριο από τις παραγωγικές σχολές, από αυτούς τους σχετικά λίγους που ορκίστηκαν, δύο απόφοιτοι της εκπαιδευτικής σειράς ’23-’24 ενώ καλύπτονται με αποσπάσεις ένας αρκετά μεγάλος αριθμός στελεχών, έρχονται δηλαδή από άλλες Λιμενικές Αρχές. 
Όμως, δεν σταματήσαμε εδώ. Η ενίσχυση του Σώματος συνεχίζεται. Γνωρίζετε ότι υπάρχει αυτήν τη στιγμή μια προκήρυξη ανοιχτή για 420 λιμενοφύλακες. Βεβαίως, θα υπάρξει και στην Ιεράπετρα στελέχωση. Θα επανέλθω στη δευτερολογία μου.
ΠΡΟΕΔΡΕΥΩΝ (Γεώργιος Λαμπρούλης): Κυρία Σπυριδάκη, έχετε τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Κύριε Υπουργέ, σας άκουσα με μεγάλη προσοχή. Σας είπα ότι δεν θέλω άλλα «θα», θέλω συγκεκριμένες απαντήσεις και εσείς μου είπατε πόσο έχουν αυξηθεί οι ροές.          (IK)
Μου είπατε για τη Frontex. Μου είπατε ότι κάνετε ό,τι είναι δυνατόν, ό,τι καλύτερο μπορείτε δεδομένων των συνθηκών. Μα, η δουλειά σας είναι να διαμορφώνετε τις συνθήκες, αν δεν κάνω λάθος. Αυτή είναι η δουλειά του εκάστοτε Υπουργείου και να βλέπει πού ακριβώς χρειάζεται στήριξη και πού όχι.
Μου είπατε για τη Frontex. Εγώ που πάω σε όλες τις επιχειρήσεις δεν είδα τη Frontex να κάνει φύλαξη, δεν είδα τη Frontex να κάνει ταυτοποίηση, δεν είδα τη Frontex να είναι σε συνθήκες αμφιβόλου υγιεινής.
Πάλι, λοιπόν, ακούσαμε «θα», πάλι ακούσαμε για τις προκηρύξεις ότι περιμένετε τους τετρακόσιους είκοσι λιμενοφύλακες. Μόνο που υπάρχει ένα πρόβλημα: Την απόκριση δεν την έχουμε ανάγκη αύριο ούτε καν σήμερα, η Ιεράπετρα τη χρειαζόταν χθες.
Μου είπατε για τους δόκιμους. Να σας θυμίσω, γιατί σίγουρα το ξέρετε, ότι τα παιδιά αυτά δεν μπορούν να είναι σε όλα τα στάδια και σε όλες τις διαδικασίες. Έχουν δύο χέρια, έχουν δύο πόδια, έχουν κάποιες δεξιότητες, αλλά μέχρι εκεί, δεν μπορούν να επιχειρήσουν ούτε να κάνουν ταυτοποίηση ούτε να κάνουν μόνοι τους φύλαξη.
Από όσο γνωρίζουμε, λοιπόν και από όσα εσείς μας λέτε ότι σχεδιάζετε, κάποιοι άνθρωποι δουλεύουν σήμερα και κάποιοι άνθρωποι δουλεύουν πέρα από τις αντοχές τους και αυτοί οι άνθρωποι είναι δεκαεφτά. Έχουμε πλέον μαρτυρίες για εξουθενωμένους ανθρώπους, έχουμε οικογένεια που και τα δύο μέλη της εργάζονται στο Λιμενικό Σώμα, έχουμε ήδη δύο κυβερνήτες που είναι εκτός των πλωτών λόγω υγείας. Μας είπατε για τα πλωτά. Έχουμε ένα πλωτό ασθενοφόρο που δεν μπορεί να λειτουργήσει ως ασθενοφόρο γιατί δεν έχουμε το πλήρωμα και ένα σκάφος. Ποια είναι τα επαρκή μέσα που αναφέρετε;
Εάν δεν δράσετε τώρα, δεν θα συζητάμε απλώς για μία υπηρεσία που δεν ενισχύθηκε, θα συζητάμε για μία υπηρεσία που θα αποδυναμώνεται λόγω της κατάστασης της υγείας των λιμενικών μας όλο και περισσότερο. Και ξέρετε κάτι; Το ίδιο έργο βλέπουμε παντού, η αλήθεια είναι, το βλέπουμε στα νοσοκομεία μας, αφήνουμε τις υπηρεσίες να αδειάσουν, εξαντλούνται όσοι απέμειναν, φεύγουν και μετά ξεκινάνε οι προκηρύξεις και λέμε «α, δεν έρχεται κανένας, τι κρίμα». Όμως, ποιος θα έρθει σε μια υπηρεσία, όταν ξέρει ότι θα βρεθεί από την πρώτη στιγμή εξουθενωμένος; «Πάλεψε μόνος σου με ό,τι έχεις», αυτό λέμε στον κόσμο, «και θα δούμε τι θα γίνει». Το λέμε στον δήμο που είναι υποστελεχωμένος. Το λέμε σε όλες τις υπηρεσίες που κάθε φορά ζητάμε να βρουν μόνοι τους λύση, όπως και στο Λιμενικό Σώμα στείλατε κάποιους αποσπασμένους. Δεν είναι μόνιμη λύση. Έναν μήνα είπαμε, τρεις και τώρα λέτε πάλι «θα, δεν ξέρουμε». Πάλι «θα» και τελικά το κόστος το πληρώνουν οι άνθρωποι.
Στο Λασίθι, κύριε Υπουργέ, ξέρετε τι ζούμε; Όταν έχει υψηλές θερμοκρασίες και φυσάει, λέμε πού θα πάρει πάλι φωτιά και θα καούμε. Όταν δεν φυσάει, λέμε πόσες βάρκες θα έρθουν. Όλο το καλοκαίρι περάσαμε μία κατάσταση όπου κάθε μέρα είχαμε μία βάρκα και κάθε μέρα οι λιμενικοί μας δεν μπορούσαν να προγραμματίσουν τη ζωή τους.
Και αυτό για τη δική σας υπηρεσία, για το δικό σας Σώμα δεν το λέμε μόνο εμείς, το λένε και τα υπόλοιπα Σώματα, μόνο που με τόσες εκκλήσεις που έχουν γίνει η απάντηση ενός Υπουργείου ότι οι δυνατότητές μας είναι αυτές και θα κάνουμε ό,τι καλύτερο μπορούμε, δυστυχώς, πλέον δεν αρκεί ούτε μπορεί η πραγματικότητα της Ιεράπετρας να χωρέσει τις στατιστικές που μας διαβάσατε πριν από λίγο, γιατί αυτές οι στατιστικές είναι η πραγματικότητα που ζούμε κάθε μέρα και με αυτούς τους ανθρώπους του Σώματός σας εγώ συναναστρέφομαι κάθε μέρα και λένε «δεν μπορούμε άλλο, δεν μπορούμε άλλο».
Όταν πρωτομπήκα στην πολιτική, υπήρχε ένα ερώτημα που ήθελα να απαντήσω και προσπαθώ ακόμα, για ποιον κάνουμε πολιτική, για ποιον νομοθετούμε, για ποιον σχεδιάζουμε και τελικά, ποιον υπηρετούμε. Γιατί αν δεν υπηρετείς τον άνθρωπο, τότε έχεις χάσει όλη την ουσία. Και αυτό ακριβώς λείπει, η ενσυναίσθηση.
Εγώ, λοιπόν, σας ρωτώ ξανά: Πόσα άτομα θα έρθουν στο Λιμεναρχείο της Ιεράπετρας; Πότε; Και με ποια κατάρτιση; Είναι πολύ σημαντικά και τα τρία ερωτήματα που σας κάνω και για να ενισχύσουμε το Σώμα και για να μην αποδυναμωθεί περαιτέρω, για να μην πείτε ότι δεν ξέρατε.
ΠΡΟΕΔΡΕΥΩΝ (Γεώργιος Λαμπρούλης): Κύριε Γκίκα, ο λόγος σε εσάς.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Κατ’ αρχάς, να διευκρινίσω ότι τα δύο άτομα τα οποία τοποθετήθηκαν τον Ιανουάριο ήταν απόφοιτοι της Σχολής, άρα ήταν κανονικοί λιμενοφύλακες, όχι δόκιμοι. Αυτό είναι το πρώτο.
Δεύτερο στοιχείο: Στην Κρήτη κάθε μήνα υπάρχουν αποσπάσεις στελεχών από άλλες λιμενικές Αρχές, προκειμένου να ενισχύσουν τα κατά τόπους λιμεναρχεία και λιμενικούς σταθμούς ακριβώς στη διαχείριση του μεταναστευτικού ζητήματος.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Είναι λύση αυτό;
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Τρίτον, υπάρχει μία πολύ καλή συνεργασία με το αρμόδιο Υπουργείο που είναι το Μετανάστευσης για την εν συνεχεία διαχείριση των μεταναστευτικών ροών. Γνωρίζετε ότι δεν μένουν πολύ χρόνο στην Κρήτη, μετά προωθούνται στην ενδοχώρα ή σε άλλα νησιά.
Επίσης, υπάρχει ένας επιχειρησιακός σχεδιασμός που ακριβώς βασίζεται στα πραγματικά δεδομένα, αλλά το Λιμενικό Σώμα, η Ελληνική Ακτοφυλακή αυτήν τη στιγμή μπορεί, σύμφωνα με το Προεδρικό του 2020, να φαίνεται ότι έχει εννιάμισι χιλιάδες οργανικές θέσεις, αυτήν τη στιγμή, όμως, έχει ουσιαστικά υπηρετούντες επτά χιλιάδες πεντακόσιους εβδομήντα δύο. Άρα, είναι πολύ σωστή η κίνηση που έγινε από την Κυβέρνηση με μοριοδότηση να προσλάβει εκτάκτως τώρα τετρακόσιους είκοσι και του χρόνου ελπίζουμε να φτάσουμε τον αριθμό των χιλίων.
Σας είπα, επίσης, προηγουμένως ότι ειδικά στην Κρήτη υπάρχει μία ενισχυμένη δύναμη της Frontex, η οποία ακριβώς βοηθάει στις διαδικασίες έρευνας-διάσωσης.
Από εκεί και πέρα, η συνεργασία όλων των Αρχών, Λιμενικού Σώματος, Ελληνικής Αστυνομίας, τοπικής αυτοδιοίκησης, παρά τις δυσκολίες και βεβαίως, υπό την επίβλεψη του αρμοδίου Υπουργείου που είναι το Μετανάστευσης και Ασύλου, η προσωρινή δομή στην Αγιά, η νέα δομή η οποία πρόκειται να γίνει στο Ηράκλειο θα βοηθήσουν σημαντικά στη διαχείριση του μεταναστευτικού στην Κρήτη, από τη στιγμή που βγαίνουν αυτοί οι άνθρωποι μέχρι να μεταφερθούν στην ενδοχώρα ή σε άλλα νησιά.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Άλλο σας ρώτησα εγώ.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Άρα, λοιπόν, το Υπουργείο Ναυτιλίας και Νησιωτικής Πολιτικής με καθαρά επιχειρησιακά δεδομένα προσπαθεί να καλύψει τις απαιτήσεις. Κατανοούμε ότι υπάρχουν προβλήματα. Όμως, πρώτον, με τις αποσπάσεις του προσωπικού, με τις νέες τοποθετήσεις οι οποίες έρχονται -σίγουρα σας είπα και προηγουμένως ότι από τους τετρακόσιους είκοσι νέους κάποιοι λιμενοφύλακες θα υπηρετήσουν οπωσδήποτε στην Κρήτη και στην Ιεράπετρα- λαμβάνουμε μέριμνα να καλυφθούν τα κενά.
Όμως, σας είπα και προηγουμένως ότι όταν υπάρχει ένα πρόβλημα, αυτό το πρόβλημα βαρύνει όλες τις υπηρεσίες και βεβαίως και την τοπική αυτοδιοίκηση της περιοχής.
Εδώ, λοιπόν, συγκεκριμένα στην Κρήτη υπάρχει αυτήν τη στιγμή μία αύξηση της τάξης του 25% των ροών. Είναι, όμως, απόλυτα διαχειρίσιμη, επιχειρησιακά καλύπτεται απολύτως -σας διαβεβαιώ- η διαδικασία, ναι, επιβαρύνεται το προσωπικό. Από εκεί και πέρα, ως πολιτική ηγεσία με τις σαφείς εντολές του Βασίλη Κικίλια, του Υπουργού μας, ακριβώς προσπαθούμε να αμβλύνουμε αυτήν τη δυσκολία που υπάρχει με τη στελέχωση του προσωπικού και το κάνουμε.
Ευχαριστώ, κύριε Πρόεδρε.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ελάτε κάτω να δείτε, κύριε Υπουργέ!
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Κύριε Πρόεδρε, μπορώ να καταθέσω στα Πρακτικά κάποια έγγραφα σχετικά με την ερώτησή μου;
ΠΡΟΕΔΡΕΥΩΝ (Γεώργιος Λαμπρούλης): Καταθέστε τα, δεν σας εμποδίζει κανένας. Δεν χρειάζεστε άδεια από το Προεδρείο, το λέω όχι μόνο για εσάς, αλλά με αφορμή την ερώτησή σας. Όποιος Βουλευτής έχει να καταθέσει κάτι στα Πρακτικά σχετικά με την ερώτησή του, το καταθέτει.
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Συνεχίζουμε με την έκτη με αριθμό 1362/21-9-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς την Υπουργό Παιδείας, Θρησκευμάτων και Αθλητισμού με θέμα: «Σημαντικές ελλείψεις κατά την έναρξη της εκπαιδευτικής χρονιάς στην Ειδική Αγωγή». Θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Κωνσταντίνος Βλάσης.
Ορίστε, κύριε Ηλιόπουλε, έχετε τον λόγο για την πρωτολογία σας.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, η ισότιμη πρόσβαση των μαθητών με αναπηρία και ειδικές εκπαιδευτικές ανάγκες στη δημόσια εκπαίδευση προϋποθέτει την έγκαιρη και πλήρη στελέχωση των σχολικών μονάδων με το αναγκαίο εκπαιδευτικό και ειδικό εκπαιδευτικό προσωπικό, καθώς και την εξασφάλιση των κατάλληλων τεχνικών και ψηφιακών βοηθημάτων.
Ωστόσο, η έναρξη της σχολικής χρονιάς φέτος συνοδεύεται από σημαντικές ελλείψεις σε διδακτικό προσωπικό με ιδιαίτερα έντονα προβλήματα στην ειδική αγωγή και την παράλληλη στήριξη. Σύμφωνα με στοιχεία που έχουν δημοσιοποιηθεί από εκπαιδευτικές ομοσπονδίες και σωματεία, παραμένουν χιλιάδες ακάλυπτες ανάγκες.
Κάνω ιδιαίτερη αναφορά στη χαρακτηριστική περίπτωση που καταγγέλλει ο Σύλλογος Εκπαιδευτικών «Ο Αριστοτέλης», όπου στην Α΄ Διεύθυνση Αθήνας στην πρώτη φάση προσλήψεων καλύφθηκε μόλις το 30% των αναγκών σε παράλληλη στήριξη. Οι ελλείψεις αυτές έχουν άμεσες συνέπειες για μαθητές που χρειάζονται εξατομικευμένη εκπαιδευτική υποστήριξη, αλλά και για τη δυνατότητα των σχολικών μονάδων να ανταποκριθούν στις γνωματεύσεις των ΚΕΔΑΣΥ.
Παράλληλα, για τους μαθητές με χαμηλή όραση -και αυτό είναι μια ειδική κατηγορία και το γνωρίζετε- και άλλες αναπηρίες η ισότιμη συμμετοχή στη μαθησιακή διαδικασία προϋποθέτει την έγκαιρη προμήθεια των τεχνικών και ψηφιακών βοηθημάτων που απαιτούνται και έχουν κριθεί απαραίτητα. Η πολύμηνη αναμονή για την προμήθεια ενός τέτοιου βοηθήματος μπορεί να στερεί στην πράξη από τον μαθητή τη δυνατότητα παρακολούθησης του μαθήματος, ανάγνωσης σχολικών βιβλίων και κειμένων, χρήση του πίνακα και συμμετοχή στις εκπαιδευτικές δραστηριότητες.
Έτσι, δημιουργείται ένα διπλό έλλειμμα στην εκπαιδευτική υποστήριξη των μαθητών με αναπηρία ή και ειδικές εκπαιδευτικές ανάγκες. Από τη μία πλευρά, δεν καλύπτονται έγκαιρα οι ανάγκες σε εκπαιδευτικό προσωπικό, από την άλλη, καθυστερεί η παροχή του αναγκαίου τεχνικού εξοπλισμού, ακόμη και όταν αυτός έχει προσδιοριστεί με επίσημη κρατική γνωμάτευση.
Με βάση αυτά, θέλουμε να σας ρωτήσουμε τα εξής: Πόσα είναι σήμερα τα κενά σε εκπαιδευτικούς Ειδικής Αγωγής και Εκπαίδευσης, καθώς και στην παράλληλη στήριξη ανά Περιφερειακή Διεύθυνση και Διεύθυνση Εκπαίδευσης; Πόσες από τις καταγεγραμμένες ανάγκες έχουν καλυφθεί μέχρι σήμερα μέσω μόνιμων διορισμών και της πρώτης φάσης προσλήψεων αναπληρωτών και πόσες παραμένουν ακάλυπτες; Ποιες συγκεκριμένες ενέργειες έχει αναλάβει το Υπουργείο για την άμεση κάλυψη των εναπομεινάντων κενών και ποιο το χρονοδιάγραμμα πλήρους κάλυψής τους;
Και επίσης: Πόσοι μαθητές με αναπηρία ή/και ειδικές εκπαιδευτικές ανάγκες διαθέτουν σήμερα ισχύουσα γνωμάτευση ΚΕΔΑΣΥ, στην οποία προσδιορίζεται συγκεκριμένο τεχνικό ή ψηφιακό βοήθημα και αναμένουν τη χορήγησή του; Να κατατεθούν στοιχεία ανά Περιφερειακή Διεύθυνση Εκπαίδευσης και, εφόσον είναι διαθέσιμα, ανά κατηγορία αναπηρίας. Ποιες συγκεκριμένες ενέργειες έχει αναλάβει το Υπουργείο για την επιτάχυνση της προμήθειας και χορήγησης των βοηθημάτων αυτών και ποιο είναι το χρονοδιάγραμμα για την κάλυψη των εκκρεμών αιτημάτων;
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο για την πρωτολογία σας.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, η ισότιμη πρόσβαση των παιδιών με αναπηρία ή ειδικές εκπαιδευτικές ανάγκες στο δημόσιο σχολείο είναι για εμάς ουσιαστική υποχρέωση και θέλω από την αρχή να είμαι σαφής. Δεν θα σας πω ότι δεν υπάρχει κάποια ανάγκη ή ότι έχει καλυφθεί κάθε ανάγκη ή ότι δεν υπάρχουν κενά. Υπάρχουν ανάγκες, όμως, που μεταβάλλονται, νέες γνωματεύσεις, παραιτήσεις, μη αναλήψεις υπηρεσίας και δεδομένα που επικαιροποιούνται ακόμη και μετά την έναρξη της σχολικής χρονιάς.
Αυτό που οφείλουμε, όμως, να δούμε είναι τι έχει γίνει μέχρι σήμερα και ποια είναι η πραγματική εικόνα. Το 2026, πραγματοποιήθηκαν τέσσερις χιλιάδες επτακόσιοι ογδόντα εννιά μόνιμοι διορισμοί εκπαιδευτικών, από τους οποίους χίλιοι τετρακόσιοι είκοσι ένας στην ειδική αγωγή και εκπαίδευση, συμπεριλαμβανομένων και των σαράντα τεσσάρων εκπαιδευτικών στα ΚΕΔΑΣΥ.
Στους αναπληρωτές, μετά τη δεύτερη φάση, οι προσλήψεις εκπαιδευτικών για το σχολικό έτος 2026-2027 έχουν φτάσει τις είκοσι εννιά χιλιάδες διακόσιες ογδόντα οκτώ. Από αυτούς, οι δεκαεπτά χιλιάδες οκτακόσιοι σαράντα είναι εκπαιδευτικοί Ειδικής Αγωγής, δεκατρείς χιλιάδες εννιακόσιοι ογδόντα έξι στην πρωτοβάθμια εκπαίδευση και τρεις χιλιάδες οκτακόσιοι πενήντα τέσσερις στη δευτεροβάθμια.
Μόνο στη δεύτερη φάση προστέθηκαν πέντε χιλιάδες εννιακόσιοι πέντε εκπαιδευτικοί και χωριστά επτακόσια εβδομήντα οκτώ μέλη ειδικού εκπαιδευτικού προσωπικού και ειδικού βοηθητικού προσωπικού, με σημαντικό μέρος αυτής της ενίσχυσης να κατευθύνεται στην ειδική αγωγή, στην παράλληλη στήριξη, στις ΣΜΕΑΕ, στα ΚΕΔΑΣΥ και στα ΣΔΕΥ.
Δεν θα μπορέσω να σας δώσω σήμερα έναν αριθμό για τα εναπομείναντα κενά -επειδή το ρωτήσατε- γιατί αύριο θα είναι διαφορετικός. Και μάλιστα, για να είμαι και ξεκάθαρος, οι προσληφθέντες της δεύτερης φάσης αναλαμβάνουν υπηρεσία στις 5 και 6 Οκτώβρη, δηλαδή τη Δευτέρα και Τρίτη που μας έρχεται, οπότε καταλαβαίνετε ότι όποια κενά είναι μεταβάλλονται αμέσως.
Αμέσως μετά και αυτή την πρόσληψη της δεύτερης φάσης, οι αρμόδιες Διευθύνσεις Εκπαίδευσης και οι Περιφερειακές Διευθύνσεις θα επανεκτιμήσουν τις πραγματικές λειτουργικές ανάγκες, με βάση της αναλήψεις υπηρεσίας και τις τοποθετήσεις. Διότι σας είπα ότι είναι πολλοί που δεν αναλαμβάνουν ή βάζουν άδειες κ.λπ. και πάνω σε αυτή την επικαιροποιημένη εικόνα θα κινηθούν οι επόμενες αναγκαίες ενέργειες στελέχωσης του Υπουργείου Παιδείας.
Ως προς το δεύτερο σκέλος της ερώτησής σας για τα τεχνικά και ψηφιακά βοηθήματα, θέλω επίσης να είμαι ακριβής. Τα στοιχεία που έχουν διαβιβαστεί κεντρικά μέσω του myschool καταγράφουν τους μαθητές με την ισχύουσα γνωμάτευση και τον τρόπο υποστήριξής τους, ενώ η καταχώριση για το τρέχον σχολικό έτος βρίσκεται ακόμη σε εξέλιξη. Δεν θα ταυτίσω, λοιπόν, αυτή την καταγραφή με έναν αριθμό εκκρεμών ατομικών βοηθημάτων, αν αυτός δεν έχει επιβεβαιωθεί.
Υπάρχει, όμως, ήδη συγκεκριμένη δουλειά στον εξοπλισμό της ειδικής αγωγής. Έχουν, λοιπόν, παραδοθεί -για να το ξέρουν όσοι μας ακούν- δεκαέξι χιλιάδες οκτακόσια ογδόντα επτά αντικείμενα εξειδικευμένου τεχνολογικού εξοπλισμού σε τετρακόσια πενήντα πέντε σχολεία ειδικής αγωγής, με την παράδοση του συγκεκριμένου έργου να έχει ολοκληρωθεί μάλιστα στο 100%.
Παράλληλα, να πούμε ότι προχωράει και η ψηφιακή αναβάθμιση των ΚΕΔΑΣΥ με δύο χιλιάδες φορητές υπολογιστές και εξοπλισμό ύψους 2,7 εκατομμυρίων ευρώ, νέα εργαλεία αξιολόγησης και ψηφιοποίηση των διαδικασιών.
Αυτή, λοιπόν, είναι η εικόνα σήμερα. Σημαντική ενίσχυση, αλλά ταυτόχρονα -επειδή το θέσατε και εσείς- συνεχής επανεκτίμηση των αναγκών.
ΠΡΟΕΔΡΕΥΩΝ (Γεώργιος Λαμπρούλης): Κύριε Ηλιόπουλε, έχετε τον λόγο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, δεν ήρθατε εδώ για να απαντήσετε. Μου λέτε «δεν μπορώ να σας πω πόσα είναι τα κενά, γιατί οι ανάγκες μεταβάλλονται».
Μεταβάλλονται οι ανάγκες. Ούτε καν τάξη μεγέθους δεν μπορείτε να δώσετε. Δίνετε αριθμούς για προσλήψεις. Δεν δίνετε αριθμό για συνταξιοδοτήσεις, όμως. Διότι δεν υπάρχουν μόνο προσλήψεις. Υπάρχουν και συνταξιοδοτήσεις. Και λέτε πόσο καλά τα πάτε, όταν ξεκίνησε χρονιά και στην πρώτη διεύθυνση είχατε καλύψει μόλις το 30% στην ειδική αγωγή.
Μου λέτε για τα βοηθήματα που πρέπει να πάρει ένα παιδί που έχει πρόβλημα όρασης. Έχει πρόβλημα και χρειάζεται το βοήθημα για να είναι μέσα στο σχολείο. Μου λέτε «δεν μπορώ να σας πω πόσες αιτήσεις εκκρεμούν». Και αυτό μεταβάλλεται; Και μου λέτε πόσους υπολογιστές πήρατε στο ΚΕΔΑΣΥ. Εκεί τους ξέρετε τους υπολογιστές! Πόσα παιδιά έχετε μέσα σε τάξεις που αυτή τη στιγμή τους έχετε χωρίς εκπαιδευτικό και χωρίς βοήθημα, ενώ έχουν πρόβλημα όρασης και έχουν γνωμάτευση από το ΚΕΔΑΣΥ, δεν μπορείτε να μου πείτε, γιατί έχετε μετατρέψει την εκπαίδευση για αυτά τα παιδιά σε τιμωρία.
Και να σας δώσω συγκεκριμένο παράδειγμα. Το 5ο Γυμνάσιο Χαλανδρίου είναι χωρίς οπτικό βοήθημα και χωρίς παράλληλη στήριξη από την αρχή της χρονιάς. Και αυτό δεν είναι στατιστική.
Δεν είναι στατιστική, κύριε Υπουργέ. Είναι άνθρωποι, είναι οικογένειες, είναι παιδιά.
Να σας δώσω άλλο παράδειγμα από Γυμνάσιο της Θεσσαλονίκης. Σε μαθητή που έχει γνωμάτευση από ΚΕΔΑΣΥ για τρεις καθηγητές παράλληλης στήριξης, του έχουν δώσει έναν και του λένε «βρες ιδιωτική παράλληλη στήριξη». Σοβαρά;
Όμως, δεν μπορείτε να μας πείτε ποια είναι τα κενά, γιατί μεταβάλλονται οι συνθήκες; Αυτή είναι απάντηση σε συγκεκριμένα ερωτήματα;
Πείτε μας σήμερα, αυτή τη στιγμή που μιλάμε, πόσα είναι τα κενά. Μπορεί να έχει αυτό μια αλλαγή 5%-7% το επόμενο διάστημα; Οκέι. Εκτός και αν η γραμμή σας είναι γραμμή Βούλτεψη, ότι, όταν διορίζονται οι καθηγήτριες δηλώνουν εγκυμοσύνη. Διότι εκεί έχουμε φτάσει! Εκεί έχουμε φτάσει!
Επιτρέψτε μου, όμως, να σας πω και κάτι πολύ συγκεκριμένο. Δεν θα αναφερθώ σε δηλώσεις που κάνετε για το πόσο σημαντική είναι η ειδική αγωγή για εσάς, γιατί και η Υπουργός λέει για ισότητα στην εκπαίδευση, να δίνουμε σε κάθε παιδί τα εργαλεία και την υποστήριξη και εσείς σήμερα, δεν μπορείτε να μου απαντήσετε στο πολύ απλό ερώτημα, πόσα παιδιά που έχουν γνωμάτευση από το ΚΕΔΑΣΥ ότι χρειάζονται βοήθεια, γιατί έχουν πρόβλημα στην όραση, δεν έχουν πάρει τα τεχνικά μέσα που χρειάζονται. Αυτό δεν μπορείτε να το απαντήστε. Είναι πολύ δύσκολο τεχνικό ερώτημα.
Επειδή ξέρω ότι υπάρχει ένα ζήτημα με τις προμήθειες του εξοπλισμού για αυτές τις περιπτώσεις αναπηρίας, υπάρχει ένα πρόβλημα, γιατί γίνεται διεθνής διαγωνισμός -όταν μαζεύονται αρκετά αιτήματα, κανονικά θα έπρεπε να έχετε τρέξει διαγωνισμούς και να έχετε ήδη απόθεμα για όλα αυτά τα τεχνικά μέσα έτσι ώστε με το που ξεκινάει η χρονιά τα παιδιά να μπορούν να πάρουν αυτά τα τεχνικά μέσα- έστω και τώρα σκεφτείτε τη λύση για να μπορέσουν αυτά τα παιδιά να ξεκινήσουν με κάποιον τρόπο κανονικά τα μαθήματά τους. Να βγει ένα ατομικό voucher για αυτές τις περιπτώσεις, για να μπορέσουν οι οικογένειες να πάνε προφανώς με κρατική χρηματοδότηση από τους πιστοποιημένους προμηθευτές του Δημοσίου, να προμηθευτούν τον απαραίτητο εξοπλισμό.
Δεν ζητάμε χάρη. Ζητάμε τα απαραίτητα για να μπορούν αυτά τα παιδιά να είναι στην τάξη.
Όμως, πολύ γρήγορα, για να κλείσω, κύριε Υπουργέ, συμπεριληπτικά υποβαθμίζετε την εκπαίδευση. Και θα αναφερθώ στο περιστατικό που αυτές τις μέρες υπάρχει στη Σάμο, γιατί υπάρχουν κινητοποιήσεις όλο αυτό το διάστημα. Και τι κάνατε εσείς στη Σάμο; Στείλατε έξι μαθητές στον εισαγγελέα. Συλλάβατε τρεις μαθητές και τους κρατήσατε ένα ολόκληρο βράδυ στο αστυνομικό τμήμα και το πρωί άλλους τρεις και τους στείλατε μαζί με τις οικογένειες στον εισαγγελέα, γιατί διεκδικούν για δημόσιο σχολείο. Δεν θα πάει καλά αυτό.
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Πραγματικά, κύριε Ηλιόπουλε, απορώ με το πώς λέτε όλα αυτά, όταν παραδώσατε το 2019 στη χώρα μια ειδική αγωγή…
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Είστε αστείος!
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): …μια ειδική αγωγή, χωρίς να έχετε κάνει απολύτως τίποτα!
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Είστε αστείος!
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Δηλαδή, πραγματικά, κύριε Ηλιόπουλε, η ευαισθησία της Αριστεράς πού περιορίζεται; Μόνο στις κορώνες, όταν είναι στην Αντιπολίτευση; Διότι, όταν ήσασταν πέντε χρόνια στην Κυβέρνηση, κάνετε το απόλυτο μηδέν. Και επιτέλους, έρχεται μια Κυβέρνηση πραγματικά κοινωνικά ευαίσθητη, η οποία πέφτει πάνω στο πρόβλημα, η οποία όμως αναγνωρίζει τα προβλήματα που εξακολουθούν και υπάρχουν και έρχεστε να μας πείτε τι; Εσείς που δεν κάνατε τίποτα, γιατί εμείς δεν κάνουμε περισσότερα από αυτά που έχουν γίνει.
Κύριε συνάδελφε, νομίζω πραγματικά ότι στο θέμα της Ειδικής Αγωγής πρέπει να αποφεύγουμε δύο εξίσου λανθασμένες εικόνες: Η μία είναι ότι όλα έχουν λυθεί -δεν έχουν λυθεί, το λέμε εδώ δημόσια- και η άλλη είναι ότι δεν έχει αλλάξει τίποτα. Και ειδικά από το 2019 μέχρι το 2026 έχουν αλλάξει τρομακτικά πάρα πολλά. 
Τα τελευταία, λοιπόν, χρόνια, κύριε συνάδελφε, έχει γίνει μια προσπάθεια να περάσουμε από τη διαχείριση των αναγκών -κάθε Σεπτέμβρη- σε μόνιμες δομές, σε μόνιμο προσωπικό και μεγαλύτερη παρουσία υποστήριξης μέσα στο γενικό σχολείο. 
Θα σας δώσω εγώ ορισμένα παραδείγματα, γιατί μιλάμε με παραδείγματα και αριθμούς. Ο αριθμός, κύριε συνάδελφε, των μόνιμων μελών ειδικού εκπαιδευτικού και ειδικού βοηθητικού προσωπικού που υπηρετούν σε ΣΜΕΑΕ,  ΣΔΕΥ και ΚΕΔΑΣΥ ήταν 708 τον Μάρτιο του 2020 -κρατήστε το- και έχουν φτάσει τις 4.392 τον Μάρτιο του 2026. Πολλαπλασιασμό ξέρετε, κάντε τον. Το 2024 συστήθηκαν 1.555 νέες οργανικές θέσεις ειδικού εκπαιδευτικού και ειδικού βοηθητικού προσωπικού στις ΣΜΕΑΕ, ανεβάζοντας το σύνολο των οργανικών θέσεων στις 3.465. 
(Στο σημείο αυτό αποχωρεί από την Αίθουσα ο ερωτών Βουλευτής κ. Αθανάσιος (Νάσος) Ηλιόπουλος)
Από τον Μάρτιο του 2020 -είδατε, κύριε Πρόεδρε, ο συνάδελφος έφυγε γιατί δεν θέλει να ακούει νούμερα, θέλει μόνο να παίξει το παιχνίδι του και όταν πρέπει να του πούμε νούμερα, σηκώνεται και φεύγει. Εγώ θα το πω, όμως, για να το ακούει ο κόσμος- 2.789 διορισμοί μόνο στις ΣΜΕΑΕ. 
Στη συμπεριληπτική εκπαίδευση, την οποία ανέφερε προηγουμένως ο συνάδελφος, ο οποίος δυστυχώς δεν θέλει να ακούει αλήθειες, ιδρύθηκαν 3.448 νέα τμήματα ένταξης -όλα αυτά δεν υπήρχαν το 2019. Σήμερα λειτουργούν συνολικά 7.230 τμήματα ένταξης που υποστηρίζουν 71.184 μαθητές και μαθήτριες. Αυτό σημαίνει περισσότερη υποστήριξη μέσα στο σχολείο της γειτονιάς και όχι αποκλειστικά σε χωριστές δομές. Ταυτόχρονα, δημιουργούνται 600 σχολικά δίκτυα εκπαιδευτικής υποστήριξης με 1.200 θέσεις ψυχολόγων και κοινωνικών λειτουργών που καλύπτουν περίπου 3.000 σχολικές μονάδες. 
Στα ΚΕΔΑΣΥ τώρα, προχωράμε σε νέο προσωπικό, ψηφιοποίηση, νέα αξιολογικά εργαλεία και εξοπλισμό και η στόχευση είναι για μικρότερο χρόνο αναμονής, λιγότερη γραφειοκρατία, ταχύτερη υποστήριξη. 
Όλα αυτά, λοιπόν, τα στοιχεία και ακόμα περισσότερα δεν τα παρουσιάζω για να πω ότι τελείωσε η προσπάθεια, το αντίθετο. Όσο διευρύνονται οι διαγνώσεις, τα τμήματα ένταξης και οι υπηρεσίες υποστήριξης, τόσο αυξάνονται και οι απαιτήσεις από το σύστημα. 
Σήμερα, όμως, η αλήθεια είναι ότι έχουμε περισσότερους μόνιμους εκπαιδευτικούς και μέλη ΕΕΠ και ΕΒΠ, περισσότερες οργανικές θέσεις, περισσότερα τμήματα ένταξης, περισσότερες δομές υποστήριξης και βέβαια περισσότερο εξειδικευμένο εξοπλισμό. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε. 
Θεωρώ απαράδεκτη την αποχώρηση του Βουλευτή χωρίς να μας ανακοινώσει κάτι. Καταθέτει μια επίκαιρη ερώτηση, έρχεται ο Υπουργός, απαντά όπως ο ίδιος θέλει να απαντήσει, άσχετα αν διαφωνεί κάποιος Βουλευτής ή όχι -προφανώς, αυτός που διαφωνεί θα διατυπώσει την άποψή του- αλλά ο συγκεκριμένος συνάδελφος αποχώρησε. Το αφήνω στην κρίση του καθενός.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση τριάντα δύο μαθήτριες και μαθητές και τρεις συνοδοί εκπαιδευτικοί από το Gymnasium Bernrode.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Συνεχίζουμε με τη δεύτερη με αριθμό 1379/25-9-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας (Νάντιας) Γιαννακοπούλου προς την Υπουργό Παιδείας, Θρησκευμάτων και Αθλητισμού με θέμα: «Ασφυκτικές συνθήκες λειτουργίας στο 1ο Ειδικό Νηπιαγωγείο και στο 1ο Ειδικό Δημοτικό Σχολείο Ιλίου. Ανάγκη ανέγερσης νέου Ειδικού Νηπιαγωγείου στο Ίλιον και ίδρυσης Ειδικών Νηπιαγωγείων σε όλους τους Δήμους της Δυτικής Αθήνας, ώστε κανένα παιδί με αναπηρία να μην αναγκάζεται να φοιτά εκτός της περιοχής του». 
Κυρία Γιαννακοπούλου, έχετε τον λόγο.
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Ευχαριστώ πάρα πολύ, κύριε Πρόεδρε.
Επιτρέψτε μου να ξεκινήσω με ένα σχόλιο, κύριε Υπουργέ. Δεν είναι προσωπικό. Όμως, δεν μπορώ να καταλάβω για ποιον λόγο δεν μας τιμά η Υπουργός με την παρουσία της, όχι απλά σήμερα σε αυτήν την ερώτηση, αλλά διαρκώς και επαναλαμβανόμενα στο σύνολο των ερωτήσεων που έχω καταθέσει για τα σχολεία της Δυτικής Αθήνας. Δεν ξέρω αν υποτιμά τα προβλήματα των σχολείων ούτε ξέρω αν είναι πάρα πολύ απασχολημένη από τη δουλειά την οποία κάνει. Αλλά, προφανώς -και να το μεταφέρετε αυτό, κύριε Υπουργέ- δεν βλέπω να μην έχει χρόνο για να κάνει βιντεάκια στο Instagram ή σε vidcast. 
Φαντάζομαι, επειδή μας είπε κύριος Πρωθυπουργός ότι αξιολογεί τους πάντες, ότι θα αξιολογήσει και τη διαρκή απουσία της κ. Ζαχαράκη από τη διαδικασία του Κοινοβουλευτικού Ελέγχου. Βεβαίως, ο μεγαλύτερος κριτής είναι ο ελληνικός λαός και αυτός θα μας αξιολογήσει όλους.
Πάμε τώρα στην ουσία. Στις 7 Σεπτεμβρίου επισκέφτηκα το 1ο Ειδικό Νηπιαγωγείο και το 1ο Ειδικό Δημοτικό Σχολείο Ιλίου και αυτό που είδα είναι μια εικόνα που δεν θα έπρεπε να ισχύει σε κανένα ειδικό σχολείο. 
Το Ειδικό Νηπιαγωγείο Ιλίου δεν έχει δικό του κτίριο. Από το 2021 στεγάζεται στη βιβλιοθήκη στο ισόγειο του Ειδικού Δημοτικού στην οδό Καππαδοκίας. Σε μια αίθουσα περίπου 40 τετραγωνικών μέτρων στοιβάζονται κυριολεκτικά δεκατρείς μαθητές και μαθήτριες με σοβαρή αναπηρία και άλλοι τόσοι εκπαιδευτικοί και βοηθητικό προσωπικό. Προφανώς, λοιπόν, γίνεται κατανοητό ότι δεν μπορούν σε καμία περίπτωση να εξυπηρετηθούν οι εκπαιδευτικές ανάγκες αυτών των παιδιών, γιατί δεν υπάρχει χώρος, πόσω μάλλον και για τις ειδικές θεραπείες τις οποίες χρειάζονται. 
Και το πρόβλημα δεν είναι μόνο του Ιλίου, κύριε Υφυπουργέ. Η Δυτική Αθήνα έχει επτά δήμους και εκατοντάδες χιλιάδες κατοίκους. Ειδικά νηπιαγωγεία υπάρχουν μόνο σε τρεις: Στο Ίλιον, στο Περιστέρι και στο Αιγάλεω. Κανένα στην Πετρούπολη, κανένα σε Αγίους Αναργύρους, Καματερό, κανένα σε Χαϊδάρι ή Αγία Βαρβάρα. Και ποιο είναι το αποτέλεσμα; Τα ήδη υπάρχοντα ειδικά νηπιαγωγεία της Δυτικής Αθήνας να είναι υπερπλήρη. Και το αποτέλεσμα το περιέγραψε και ο αιρετός του ΠΥΣΠΕ της Γ΄ Αθήνας σε σχετική δήλωσή του ότι κάθε παιδί που θα πάρει από εδώ και πέρα γνωμάτευση ΚΕΔΑΣΥ για ειδικό σχολείο, θα εξορίζεται σε άλλο δήμο, άλλη περιοχή της Αθήνας. 
Σας ρωτώ, λοιπόν, πάρα πολύ συγκεκριμένα: Τι θα κάνετε φέτος για να αποσυμφορηθούν και να στελεχωθούν πλήρως τα δύο σχολεία του Ιλίου; Θα ιδρύσετε ειδικά νηπιαγωγεία σε όλους τους δήμους της Δυτικής Αθήνας; Πόσα παιδιά της περιοχής φοιτούν σήμερα εκτός Δυτικής Αθήνας, στην οποία ανήκουν και πόσα περιμένουν θέση; 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε -απλά να αναφερθώ σε κάτι, ανοίγοντας μια μικρή παρένθεση και να την κλείσω- όσον αφορά την Υπουργό, την κυρία Ζαχαράκη, να σας πω ότι από το πρωί μέχρι το βράδυ ασχολείται μόνο με το Υπουργείο Παιδείας. 
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Τη Βουλή την έχει γραμμένη στα παλαιότερα των παπουτσιών της.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Το ότι αναφέρετε γιατί μπορεί να δίνει και κάποιες συνεντεύξεις, φαντάζομαι ότι και όλος ο κόσμος θέλει να ενημερώνεται για αυτά που γίνονται. Ο κόσμος δεν είναι μόνο όσοι βρισκόμαστε εδώ, κυρία Γιαννακοπούλου.
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Δείτε τα βίντεο αν είναι πολιτικά.
Για την ομάδα μου μίλαγε, για τον Παναθηναϊκό…
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Η Υπουργός έχει χρέος να ενημερώνει και τον κόσμο. Και βέβαια όποτε χρειάζεται είναι πάντα εδώ. Σε όλα τα νομοσχέδια είναι παρούσα και σε όποιες επιτροπές χρειάζεται. Επομένως, να μη δημιουργούμε εντυπώσεις.
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Στον Κοινοβουλευτικό Έλεγχο δεν είναι ποτέ. Στον Κοινοβουλευτικό Έλεγχο η Υπουργός Παιδείας δεν είναι ποτέ παρούσα.
ΠΡΟΕΔΡΕΥΩΝ (Γεώργιος Λαμπρούλης): Σας παρακαλώ, μην διακόπτετε.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Και στο κάτω-κάτω, όσον αφορά τον Κοινοβουλευτικό Έλεγχο, εκ των πραγμάτων, όταν έρχεται και απαντάει ένας Υφυπουργός εκφράζει το Υπουργείο Παιδείας, τουτέστιν και την Υπουργό. Άρα, μη δημιουργούμε χωρίς λόγο εντυπώσεις οι οποίες δεν οδηγούν πουθενά. 
Θέλω, λοιπόν, να ξεκινήσω, όσον αφορά το ερώτημά σας, από ένα σημείο στο οποίο θεωρώ ότι μπορούμε να συμφωνήσουμε χωρίς περιστροφές. Υπάρχει σαφώς, κυρία Γιαννακόπουλου, στεγαστικό ζήτημα στο 1ο Ειδικό Νηπιαγωγείο Ιλίου. Το γνωρίζουμε και θέλουμε να οδηγηθούμε σε μια οριστική και κατάλληλη λύση, την οποία νομίζω ότι θα μας βρει όλους σύμφωνους.
Σήμερα, λοιπόν, τι ισχύει. Στο 1ο Ειδικό Νηπιαγωγείο φοιτούν 13 μαθητές σε τέσσερα τμήματα ενώ στο 1ο Ειδικό Δημοτικό 82 μαθητές σε 22 τμήματα. Η αρμόδια Διεύθυνση Εκπαίδευσης έχει καταγράψει και συγκεκριμένες ανάγκες σε ειδικό προσωπικό. 
Η σχολική στέγη, όμως, και ειδικότερα η εξεύρεση και η καταλληλότητα ενός κτιρίου δεν αποτελούν αποκλειστική αρμοδιότητα του Υπουργείου Παιδείας. Φαντάζομαι το γνωρίζετε κι αυτό από την δική σας μεγάλη κοινοβουλευτική εμπειρία. Το θεσμικό, λοιπόν, πλαίσιο τι προβλέπει -για να το ακούει και όλος ο κόσμος- για τη δημιουργία μιας σχολικής μονάδας; Προβλέπει ότι το Υπουργείο χρειάζεται από τον αρμόδιο, από τον οικείο, δήμο τη διασφάλιση κατάλληλου χώρου στέγασης και αντίστοιχες αποφάσεις των αρμόδιων δημοτικών οργάνων.
Τα κτιριακά ζητήματα των σχολικών μονάδων και η σύσταση της επιτροπής καταλληλότητας ανήκουν, επίσης, στις αρμοδιότητες του δήμου. Πρέπει αυτό να είναι ξεκάθαρο. Το ίδιο πλαίσιο των αρμοδιοτήτων των ΟΤΑ προβλέπει, μεταξύ άλλων, τη συγκρότηση επιτροπής για την επιλογή κατάλληλου χώρου και ανέγερση σχολικών κτιρίων. 
Για να είμαι ξεκάθαρος, όλα αυτά δεν τα αναφέρω για να μετατεθούν ευθύνες, το αντίθετο. Ο Δήμος Ιλίου έχει αναγνωρίσει το πρόβλημα, έχει θέσει ως προτεραιότητα την ασφαλή λειτουργία των συγκεκριμένων μονάδων και δηλώνει ρητά ότι επιθυμεί να συνεργαστεί με το Υπουργείο, με την περιφέρεια και όλες βέβαια τις υπηρεσίες για μια μόνιμη και αυτοτελή λύση. Αυτή είναι, νομίζω, μια πολύ καλή βάση για να προχωρήσουμε και ήδη εξετάζουμε, κυρία συνάδελφε, μαζί με τον δήμο, κάποια σχέδια για να βρεθεί ο κατάλληλος χώρος και να μπορεί να δοθεί μια ασφαλής και μόνιμη λύση. 
Το ζητούμενο, νομίζω, είναι να βρεθεί ένα κτίριο το οποίο θα κριθεί κατάλληλο, να γίνει η μετεγκατάσταση και σαφώς αυτό να μη γίνει με πρόχειρες διαδικασίες. Άρα, πιστεύω ότι πολύ σύντομα θα προχωρήσουμε με συντονισμένες ενέργειες, ώστε αυτή η κοινή πρόθεση να μετατραπεί σε συγκεκριμένη λύση για το συγκεκριμένο πρόβλημα. 
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Κυρία Γιαννακοπούλου, έχετε τον λόγο. 
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Τι να κάνετε τώρα κι εσείς, κύριε Υφυπουργέ; Προσπαθείτε να καλύψετε τα ακάλυπτα. Έρχεστε και μας κάνετε απλά διαπιστώσεις, μια περιγραφή μιας κατάστασης. Αντιλαμβάνομαι, λοιπόν, ότι ίσως και αυτό να αποτελεί έναν από τους λόγους της διαρκούς απαξίωσης από την αρμόδια Υπουργό, την κ. Ζαχαράκη, της κοινοβουλευτικής διαδικασίας και της διαρκούς απουσίας της από τα έδρανα και από τον κοινοβουλευτικό έλεγχο. Τι να κάνετε. 
Σας άκουσα με προσοχή. Όμως αυτό που δεν άκουσα, ήταν η ημερομηνία, οικόπεδο και προϋπολογισμό για νέο ειδικό νηπιαγωγείο στο Ίλιον ούτε βεβαίως και για τους υπόλοιπους δήμους της Αθήνας. Ούτε αριθμό άκουσα. Πόσα παιδιά, λοιπόν, πραγματικά της Δυτικής Αθήνας φοιτούν σήμερα εκτός της περιοχής τους; Και αν το Υπουργείο δεν το γνωρίζει, τότε αυτό και μόνο αποτελεί απάντηση. Απάντηση της ανικανότητάς σας. Αν η απάντηση είναι ότι τα κτίρια είναι ευθύνη των δήμων -που το ακούσαμε και το είπατε, όπως βεβαίως πάντα λέτε- και της ΚΤΥΠ, αυτό το είχατε αναφέρει ήδη σε απάντηση σε αντίστοιχη ερώτηση στη Βουλή τον Ιανουάριο. 
Όμως, το Υπουργείο είναι αυτό το οποίο ιδρύει τις σχολικές μονάδες, κύριε Υφυπουργέ, όχι οι δήμοι. Οι δήμοι ό,τι μπορούν κάνουν με τα πενιχρά μέσα τα οποία τους δίνετε. Το Υπουργείο αποφασίζει πού πάνε οι νέες ΣΜΕΑΕ και το Υπουργείο επέλεξε δύο χρονιές στη σειρά να μην ιδρύσει καμία, καμία ειδική σχολική μονάδα στη Δυτική Αθήνα. Αυτό, κύριε Υφυπουργέ, δεν είναι αρμοδιότητα του δήμου, είναι αρμοδιότητα του Υπουργείου σας -να συμφωνήσουμε στα αυτονόητα-, και η ανάγκη μεγαλώνει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Το ίδιο ισχύει και για το προσωπικό. Φέτος η Γ΄ Αθήνας άνοιξε με οκτακόσια δύο κενά, τετρακόσια ογδόντα ένα από αυτά στην παράλληλη στήριξη. Εγώ μιλάω με αριθμούς, κύριε Υπουργέ. Ακόμα και στη δεύτερη φάση των προσλήψεων αναπληρωτών, που έγινε πριν λίγες ημέρες, ενώ η αρμόδια Διεύθυνση Γ΄ Αθήνας είχε ζητήσει για τα δημοτικά τριακόσιους ογδόντα δύο εκπαιδευτικούς στην παράλληλη στήριξη, πόσοι προσελήφθησαν; Τριακόσιοι ογδόντα δύο ζητήθηκαν, εκατόν δεκαεπτά προσελήφθησαν. Ενώ είχε ζητήσει εκατόν εννέα νηπιαγωγούς για παράλληλη στήριξη, προσελήφθησαν μόνο σαράντα. Ενώ σας ζητήθηκαν οκτώ εκπαιδευτικοί για τμήματα ένταξης, προσελήφθη ένας. 
Η ίδια κατάσταση και χειρότερα, βεβαίως, είναι και στη γενική παιδεία με πολλά τμήματα ολοήμερων σχολείων να μην μπορούν να λειτουργήσουν. Η ζήτηση για τις ανάγκες των μαθητών, δυστυχώς, ανεβαίνει και οι θέσεις στη Δυτική Αθήνα μένουν ίδιες. Τι σημαίνει όλο αυτό για μια οικογένεια, για μια λαϊκή οικογένεια; Σημαίνει ότι περιμένει τρεις και τέσσερις μήνες για μια γνωμάτευση από το ΚΕΔΑΣΥ και όταν λάβει, μετά από αυτήν την ταλαιπωρία, αυτήν την γνωμάτευση, δυστυχώς δεν πρόκειται να υπάρχει θέση στον τόπο της.
Ζητώ, λοιπόν, τρεις συγκεκριμένες δεσμεύσεις και σας κάνω και μία πρόταση. Πρώτον, τι ακριβώς σκοπεύετε να κάνετε άμεσα, φέτος, ώστε να μη στοιβάζονται οι μαθητές και οι εκπαιδευτικοί σε αυτήν την αίθουσα των σαράντα τετραγωνικών; Δεύτερον, χρονοδιάγραμμα για αυτοτελές ειδικό νηπιαγωγείο στο Ίλιον, νέο ειδικό δημοτικό σχολείο στο Περιστέρι, όπως είχε ζητηθεί από τη Διεύθυνση της Γ΄ Αθήνας και νέο κτίριο για το ειδικό νηπιαγωγείο Περιστερίου. Τρίτον, ίδρυση σε νέα κτίρια ειδικών νηπιαγωγείων στους δήμους της Δυτικής Αθήνας που σήμερα δεν έχουν ή τουλάχιστον δώστε στους δήμους που φιλοξενούν διαδημοτικά σχολεία εξτρά χρηματοδότηση. Δεν ζητάμε στη Δυτική Αθήνα προνόμιο. Ζητάμε να …
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Συνάδελφε, παρακαλώ να μου επιτρέψετε να πω ότι εγώ σας άκουσα με προσοχή, όχι εσείς, γιατί εγώ δεν σας διέκοψα καθόλου ούτε στην πρωτολογία ούτε στη δευτερολογία σας, κάτι το οποίο εσείς κάνατε συνεχώς στην πρωτολογία μου, δίχως να θέλετε να με ακούτε. Άρα εμείς σας ακούμε προσοχή, όχι εσείς. Όσον αφορά στο να λέτε ποιο είναι το συγκεκριμένο οικόπεδο, καταλαβαίνετε ότι το να βγαίνει και να λέει κάποιος κάτι, χωρίς να έχουν καθίσει οι κατάλληλες υπηρεσίες μαζί με τον δήμο και σαφώς το Υπουργείο για να αποφασίσουν τι, το λέτε απλά για να πετάξετε ένα πυροτέχνημα. 
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Άρα να κάνετε κοινοβουλευτικό έλεγχο στους δήμους;
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Και βέβαια, επειδή για άλλη μια φορά βλέπετε, δεν με ακούτε, δεν προσέχετε, το ίδιο κάνετε, δεν ακούτε ποτέ με προσοχή, πάλι προσπαθείτε να με διακόψετε, ελπίζω τώρα, επειδή πάλι εμείς θα μιλήσουμε με αριθμούς, να μη φύγετε και εσείς όπως ο κ. Ηλιόπουλος από την Αίθουσα, αλλά να κάτσετε να ακούσετε τους αριθμούς, να τους μάθετε, να τους μεταφέρετε…
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Έχετε το ΠΑΣΟΚ απέναντί σας. Μη σπεκουλάρετε.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Το ΠΑΣΟΚ, θα τα δούμε αυτά, πλησιάζουν και οι εκλογές κάποια στιγμή, θα δούμε και πώς θα πάτε, οπότε όλα καλά. Κάντε τον αγώνα σας. 
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Θα το δείτε.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Θα μου επιτρέψετε, λοιπόν, να συνεισφέρω στη συζήτηση με δύο στοιχεία, γιατί όπως είπαμε εμείς μιλάμε με αριθμούς και νομίζω ότι πρέπει να δίνουμε την πλήρη εικόνα για την ειδική αγωγή, ειδικά στη Δυτική Αθήνα, όπου εκλέγεστε και εσείς. Πρώτα απ’ όλα, το ενδιαφέρον μας δεν εξαντλείται μόνο στο συγκεκριμένο κτίριο ούτε είμαστε, βέβαια, αντίθετοι στις ιδρύσεις σχολείων. Ίσα-ίσα η παρούσα πολιτική ηγεσία έχει αποδείξει ότι και ένα παιδί να εμφανιστεί, θα ανοίξει ένα σχολείο που ενδεχομένως να έχει μπει σε αναστολή ή ακόμα και να έχει κλείσει. Γιατί εμείς την ευαισθησία μας τη δείχνουμε έμπρακτα και όχι στα λόγια. Αντιλαμβανόμαστε, όμως, ότι οι ιδρύσεις χρειάζονται και χώρους και αυτό χρειάζεται και συνεργασία, σαφώς, και συντονισμό. Για το συγκεκριμένο ζήτημα, όταν είμαστε καθ’ όλα έτοιμοι θα προβούμε σε συγκεκριμένες ανακοινώσεις, αλλά αυτό πάντα θα το κάνουμε με υπευθυνότητα και κοιτώντας τον κόσμο στα μάτια. 
Στη γεωγραφική τώρα περιοχή της Γ΄ Αθήνας έχουν πραγματοποιηθεί από το 2020 έως το 2026, διακόσιοι τριάντα τρεις μόνιμοι διορισμοί μελών ειδικού εκπαιδευτικού και ειδικού βοηθητικού προσωπικού. Επίσης ό,τι αφορά την πρωτοβάθμια εκπαίδευση της Γ΄ Αθήνας, μέχρι τις 30 Σεπτεμβρίου έχουν γίνει χίλιες εκατόν ενενήντα δύο προσλήψεις αναπληρωτών. Με αριθμούς μιλάμε. Οι εννιακόσιοι σαράντα εννιά, δηλαδή η πλειονότητα, εννιακόσιοι σαράντα εννιά στους χίλιους εκατόν ενενήντα δύο αφορούν την ειδική αγωγή, εκεί που είπατε ότι δεν κάνουμε τίποτα. 
Αναλαμβάνεστε, λοιπόν, ότι μιλάμε για μια συνολική ευρύτερη επιλογή ενίσχυσης της ειδικής αγωγής, το οποίο αποτυπώνεται σε αριθμούς, όχι μόνο στα λόγια. Και η Υπουργός έχει θέσει και δημόσια ως στόχο έναν σχολικό χάρτη που να ανταποκρίνεται στις πραγματικές ανάγκες των μαθητών και των τοπικών κοινωνιών. Σήμερα, λοιπόν, λειτουργούν περισσότερα από επτά χιλιάδες διακόσια τριάντα τμήματα ένταξης, τα οποία υποστηρίζουν εβδομήντα μία χιλιάδες φοιτητές, ενώ μόνο τον Σεπτέμβρη προσλήφθηκαν έξι χιλιάδες επτακόσια ογδόντα έξι μέλη ειδικού εκπαιδευτικού προσωπικού και ειδικού βοηθητικού προσωπικού. 
Υπάρχει και μία ακόμη πλευρά που θίγετε στην ερώτησή σας, τη μετακίνηση των παιδιών. Εδώ, η Περιφέρεια Αττικής παίζει έναν κρίσιμο ρόλο και για το σχολικό έτος 2026-2027 έχουν προγραμματιστεί εκατόν σαράντα τέσσερα δρομολόγια για χίλιους εξήντα πέντε μαθητές. Άρα, καταλαβαίνετε ότι είναι κρίσιμη και η συνεργασία και ο συντονισμός δυνάμεων γιατί για εμάς, κυρία συνάδελφε, και αυτό το δείχνουμε στην πράξη, για ένα παιδί που χρειάζεται ειδική αγωγή πάντα χρειάζεται ο σωστός χώρος, ο κατάλληλος άνθρωπος και πάντα η ασφαλής μετακίνηση. Σε αυτό το πλαίσιο όλοι οι αρμόδιοι φορείς συνεργαζόμαστε άριστα. 
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την πέμπτη με αριθμό 1364/21-9-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Ενώ τα ενοίκια στη χώρα μας αυξάνονται ραγδαία, η Κυβέρνηση τα επιδοτεί με ψίχουλα, συμβάλλοντας παράλληλα στην περαιτέρω αύξησή τους».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος.
Ορίστε, κύριε Καζαμία, έχετε τον λόγο για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Επιτρέψτε μου, προτού περάσω στη συγκεκριμένη επίκαιρη ερώτηση, να παρατηρήσω ότι πριν από μία ώρα περίπου, σε άλλη επίκαιρη ερώτηση που απηύθυνα στον κ. Παπασταύρου σχετικά με τις φερόμενες δηλώσεις της Αμερικανίδας Πρέσβεως ότι μπορεί να κάνει και στην Ελλάδα αυτό που έγινε στην Ρουμανία, δηλαδή να ρίξει την Κυβέρνηση και εδώ, ο κ. Παπασταύρου επιμελώς απέφυγε να διαψεύσει ότι συμμετείχε σε έναν τέτοιο διάλογο μαζί της στα μέσα Μαρτίου σε γεύμα που είχε παραθέσει η αμερικανική πρεσβεία. 
Αυτό θεωρούμε ότι πρέπει να καταγραφεί και δημιουργεί σοβαρές ανησυχίες για όσα πραγματικά λέγονται και για την ικανότητα της Κυβέρνησης να είναι ανοικτή και διαφανής, όσον αφορά τη φερόμενη διατύπωση τέτοιου τύπου απειλών. 
Έρχομαι τώρα στην επίκαιρη ερώτηση που σχετίζεται με το ύψος των ενοικίων. Από το 2025, κύριε Μαρκόπουλε, υπάρχουν στοιχεία που δείχνουν ότι τα ενοίκια στην Ελλάδα και ιδίως στις μεγάλες πόλεις αυξάνονται ραγδαία. Στα στοιχεία της Eurostat είχαμε αύξηση των ενοικίων πάνω από 10% για το 2025. Φέτος φαίνεται μέχρι τώρα, στο πρώτο εξάμηνο του 2026, ότι έχουμε αύξηση που ξεπερνάει το 5%. Υπάρχουν και άλλα στοιχεία, όπως για παράδειγμα έρευνες αγοράς του δικτύου E-Real Estate με στοιχεία του 2024, που δείχνουν ότι ανά πενταετία έχουμε αύξηση περίπου 50% των ενοικίων. Η Deutsche Bank έκανε έρευνα παγκοσμίως και βρήκε ότι η Αθήνα βρίσκεται στην τελευταία θέση -δεν ξέρω αν είναι η πρώτη θέση μάλλον- που κατέγραψε αύξηση 140% στα ενοίκια από το 2016 μέχρι το 2026. Σε εξήντα επτά μεγάλες πόλεις του κόσμου είναι η πρώτη!
Όλα αυτά τα φαινόμενα είναι ιδιαιτέρως επιβαρυντικά για τους πολίτες, οι οποίοι υποφέρουν από μία γενικευμένη κρίση ακρίβειας. Η Κυβέρνηση το μόνο που έκανε μέχρι τώρα είναι να προαναγγέλλει προγράμματα χαμηλότοκων στεγαστικών δανείων και ταυτόχρονα ο Πρωθυπουργός εξήγγειλε πριν από κάποιο διάστημα την επιστροφή ενός ενοικίου. 
Το ένα ενοίκιο τον χρόνο, κύριε Μαρκόπουλο, όπως γνωρίζετε, είναι περίπου 8% του εισοδήματος. Κι όχι μόνο αυτό, αλλά επιδοτεί τους ιδιοκτήτες των σπιτιών μέσω των ενοικιαστών. Η Κυβέρνηση, δηλαδή, δίνει στους ενοικιαστές χρήματα, τα οποία καταλήγουν στις τσέπες των ιδιοκτητών, οι οποίοι έχουν ένα κίνητρο ακόμη να ανεβάζουν τα ενοίκια. 
Και σας ρωτώ τα εξής: Η Κυβέρνηση τελικά είναι ικανοποιημένη με αυτήν την κατάσταση; Δεν αντιλαμβάνεται ότι το πρόβλημα είναι οξύ και ότι θα πρέπει να προβεί σε πιο αυστηρά μέτρα για τον έλεγχο των ενοικίων; Δεύτερον, γιατί δεν κάνετε έλεγχο των ενοικίων όπως προτείνει η Πλεύση Ελευθερίας, δηλαδή πάγωμα για μία περίοδο ώστε να προστατευτούν οι καταναλωτές;
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υφυπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Κύριε Καζαμία, κοιτάξτε, δεν θα αρνηθώ το πρόβλημα. Είναι ένα πρόβλημα το οποίο γνωρίζετε πολύ καλά ότι είναι πλέον σε μία πανευρωπαϊκή διάσταση. Ακόμα και χώρες που πριν από λίγο καιρό προβάλλονταν ως πρότυπα διαχείρισης του ζητήματος, βλέπετε ότι ταλανίζονται από πολύ μεγάλες διαδηλώσεις. Η Ισπανία αυτή τη στιγμή είναι χαρακτηριστικό παράδειγμα. Προ μηνών, κόμματα της Αντιπολίτευσης -δεν προσδιορίζω το δικό σας- παρουσίαζαν το ισπανικό θαύμα και αυτή τη στιγμή βλέπετε πώς ο κόσμος αντιδρά. 
Παρά ταύτα, δεν θα δεχτώ ότι η Κυβέρνηση παρακολουθεί αμέριμνη ένα τέτοιο φαινόμενο. Οι ιδιωτικές έρευνες έχουν την αξία τους. Όμως, σε ό,τι αφορά την έρευνα της Deutsche Bank, αυτό δεν αποτελεί κάποιο επίσημο στοιχείο. Και γιατί σας το λέω αυτό; Εστιάζετε σε περιορισμένα δείγματα, τα οποία μάλιστα έχουν και κάποιες αποκλίσεις από την πραγματική στατιστική. Μιλάει για 50,1% αύξηση από το 2019, ενώ οι δικές μας μελέτες λένε για 31,8%. Ουσιαστικά τι κάνει; Επιλέγει έναν συγκεκριμένο χώρο, δηλαδή περίπου τρίχωρα διαμερίσματα, μικρά διαμερίσματα, στο κέντρο της Αθήνας, χωρίς να συμπεριλαμβάνει μεγαλύτερα δείγματα. Αυτό το λέω επειδή έγινε μία αναφορά. 
Τώρα, σε ό,τι αφορά την ιστορική εξέλιξη των ενοικίων, μεταξύ 2011 και 2019, δηλαδή στον βασικό πυρήνα της μνημονιακής κρίσης, υπήρξε μία αποκλιμάκωση, μία μείωση των ενοικίων περίπου της τάξης του 25%-26%. Το 2025, τον Ιούνιο συγκεκριμένα, η αύξηση των ενοικίων ήταν στο 11,4%. Όμως, χάρη σε μία σειρά παρεμβάσεις που κρίθηκαν αναγκαίες από την Κυβέρνηση, βλέπουμε ότι υπάρχει μία τάση διαρκούς αποκλιμάκωσης των αυξήσεων. Το 2026, ο ετήσιος ρυθμός αύξησης των ενοικίων υποχώρησε στο 6,2% και ευελπιστούμε ότι με τη σειρά των μέτρων και των παροχών τις οποίες έχουμε προσδιορίσει -μάλιστα, τον επόμενο μήνα, τον Νοέμβριο, θα υπάρξει και συνέχιση αυτής της πρακτικής με ένα ενοίκιο το οποίο θα μπει στην αγορά- θα υπάρξει περαιτέρω αποκλιμάκωση. 
Επειδή, όμως, σας είπα ότι δεν παρακολουθούμε αμέτοχοι αυτήν την κρίση, θα θυμίσω ότι με την επιστροφή του ενοικίου με τους ν. 5217/2025 και 5313/2026 καταβλήθηκαν 199,6 εκατομμύρια ευρώ σε οκτακόσιους ογδόντα έξι χιλιάδες δικαιούχους για τις μισθώσεις του 2024. Υπήρξε διεύρυνση εισοδηματικών ορίων. Αυξήθηκαν στις 25.000 ευρώ για άγαμους, στις 35.000 ευρώ για τους έγγαμους, συν 5.000 ευρώ ανά παιδί και στις 39.000 ευρώ για μονογονεϊκές οικογένειες. Υπήρξε ειδική μέριμνα, καθώς θεσπίστηκε διπλή επιστροφή έως 1.600 ευρώ για εκπαιδευτικούς, γιατρούς, νοσηλευτές που υπηρετούν στην επαρχία. Να θυμίσω τα προγράμματα «Σπίτι μου Ι», «Σπίτι μου ΙΙ, «Σπίτι μου ΙΙΙ», τα οποία τα υποδέχτηκε ο κόσμος θετικά, τον εξωδικαστικό συμβιβασμό που σε ένα άλλο επίπεδο επιδιώκει να δώσει λύσει, την «Εθνική στρατηγική για τη Στεγαστική Πολιτική 2026-2035» με φοροαπαλλαγές, με περιορισμούς των βραχυχρόνιων μισθώσεων, το Πρόγραμμα «Κατασκευάζω-Νοικιάζω». Επίσης, να μιλήσω για το φρένο το οποίο είναι και ένα πιο πρόσφατο μέτρο σε ό,τι αφορά τις αγορές από πολίτες εκτός Ευρωπαϊκής Ένωσης με αύξηση του φόρου μεταβίβασης από το 3% στο 15%. Αυτό έχει και κάποια εθνικά χαρακτηριστικά και μπορούμε να τα αναλύσουμε. Επίσης, έχουμε και την κοινωνική και φοιτητική στέγη. 
Πρόκειται για μία σειρά δράσεις οι οποίες επιδιώκουν ουσιαστικά να αντιμετωπίσουν ένα πρόβλημα, το οποίο είναι υπαρκτό, αλλά δείχνει ότι έχει μία τάση ύφεσης χάρη στις ενέργειες οι οποίες έχουν γίνει. Σε κάθε περίπτωση δεν μπορώ να δεχτώ, λοιπόν, με ένα πλέγμα δράσεων που σας παρουσίασα ότι η Κυβέρνηση δεν μεριμνά, δεν κάνει ενέργειες και δεν παρουσιάζει μία ολιστική προσέγγιση για την επίλυση αυτού του ζητήματος. 
ΠΡΟΕΔΡΕΥΩΝ (Γεώργιος Λαμπρούλης): Κύριε Καζαμία, ορίστε, έχετε τον λόγο για τη δευτερολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Μαρκόπουλε, προσπαθείτε να δικαιολογήσετε τα αδικαιολόγητα. Το πρόβλημα είναι τεράστιο. Δεν είναι όπως το παρουσιάζετε. Το να αμφισβητείτε στοιχεία δεξιά και αριστερά, δεν μειώνει το πρόβλημα έτσι όπως το βιώνουν οι πολίτες. 
Τα ενοίκια στη χώρα μας καταλαμβάνουν περίπου το 36% του εισοδήματος των πολιτών, ενώ στην Ευρωπαϊκή Ένωση το ποσοστό αυτό είναι πολύ χαμηλότερο, 19%-25%. Δηλαδή, είμαστε σε μία δυσμενέστατη συνθήκη σε σχέση με την υπόλοιπη Ευρωπαϊκή Ένωση και μην επιλέγετε παραδείγματα από χώρες για να καλύψετε το έλλειμμα πολιτικής που έχετε. 
Το δεύτερο είναι ότι δεν μου λέτε για ποιον λόγο η Κυβέρνηση δεν ακολουθεί την πολιτική που προτείνει η Πλεύση Ελευθερίας, που είναι πάγωμα των ενοικίων για τέσσερα χρόνια ώστε να ελεγχθεί η αγορά και να αντιμετωπιστεί το πρόβλημα. Αυτό δεν στοιχίζει στον προϋπολογισμό. Δεν στοιχίζει! Κι όμως δεν θέλετε να το κάνετε γιατί δεν νοιάζεστε για το τι τραβάνε οι πολίτες, δεν έχετε την ικανότητα να το καταλάβετε. 
Επιπλέον, θα πρέπει να πω ότι αυτά φαίνονται και στο γεγονός ότι η ΕΛΣΤΑΤ δείχνει για το 2025 στοιχεία που αναφέρονται στο πόσοι Έλληνες βρίσκονται αντιμέτωποι με τον κίνδυνο φτώχειας και αποκλεισμού. Όταν παραλάβατε το 2019 αμέσως μετά τα μνημόνια, το ποσοστό αυτό -και θα το καταθέσω στα Πρακτικά για να το μελετήσετε- ήταν 27,4%. Επτά χρόνια μετά την περιβόητη ανάπτυξη, την ευημερία, τα μέτρα, την ολιστική προσέγγιση -έτσι είπατε, ολιστική, να γελάσουμε εδώ- έχει χειροτερεύσει. Επτά χρόνια μετά, πάτε χειρότερα!
Υπάρχουν πιο πολλοί πολίτες οι οποίοι αντιμετωπίζουν τον κίνδυνο φτώχειας, σύμφωνα με στοιχεία της ΕΛΣΤΑΤ για το τέλος του 2025. Πάρτε τα, διαβάστε τα, σκεφτείτε σοβαρά και ελάτε να μας πείτε κάτι καλύτερο από αυτά που είπατε μέχρι τώρα.
Επιπλέον, βγήκαν άλλα στοιχεία πριν από δύο βδομάδες, της Eurostat, που δείχνουν ότι το δημογραφικό οφείλεται εν πολλοίς στο γεγονός ότι τα νέα παιδιά φεύγουν από τη γονεϊκή κατοικία σε ηλικία τριάντα ενός ετών, ενώ πριν από μερικά χρόνια αυτό ήταν χαμηλότερο. Και αυτό είναι συνυφασμένο με την ηλικία απόκτησης του πρώτου παιδιού, η οποία και αυτή ανεβαίνει, αλλά όχι μόνο στην Ελλάδα. Είναι συνυφασμένο και σε άλλα κράτη, δηλαδή, υπάρχει συσχετισμός. 
Επομένως, το να μην αντιμετωπίζετε την κρίση ενοικίων ή το να μου λέτε ότι έχετε ολιστική προσέγγιση είναι -συγχωρέστε μου την έκφραση- παραμύθια της Χαλιμάς. Δεν έχετε καθόλου ολιστική προσέγγιση. Κι αν νοιάζεστε πραγματικά για το δημογραφικό, θα πρέπει να αντιμετωπίσετε και αυτό το ζήτημα, το γεγονός ότι νέα ζευγάρια δεν έχουν τη δυνατότητα να αποκτήσουν το δικό τους σπίτι, γιατί η στέγαση είναι τεράστιο πρόβλημα.
Και επιπλέον, θα πρέπει να μας πείτε γιατί επιδοτείτε τους ιδιοκτήτες  με ένα ενοίκιο και πώς είναι δυνατόν το 8% να το διατυμπανίζετε ως γενναιόδωρη πολιτική για την αντιμετώπιση του προβλήματος, τη στιγμή που σε έναν χρόνο, μόνο το 2025,  τα ενοίκια αυξήθηκαν κατά μέσο όρο παραπάνω. Και εδώ έρχεται κρίση πενταετίας, τουλάχιστον. Και έρχεστε και λέτε τέτοια πράγματα;
Επομένως, κύριε Μαρκόπουλε, θα πρέπει η Κυβέρνηση να αντιμετωπίσει το πρόβλημα, να κάνει πιο προσβάσιμη την κατοικία, να πάψει να παραμυθιάζει τους πολίτες και να συναισθανθεί τι είναι αυτό που βιώνουν.
Ευχαριστώ
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Λαμπρούλης): Κύριε Μαρκόπουλε, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ακούω πάντα με ενδιαφέρον προτάσεις, αρκεί όμως να έχουμε και παραδείγματα που έχουν εφαρμοστεί. Μιλήσατε πριν για πάγωμα των ενοικίων. Θα ήθελα, πραγματικά, με μεγάλο ενδιαφέρον να ακούσω, να μου πείτε μία ευρωπαϊκή χώρα στην οποία έχει προκύψει ένα τέτοιο μέτρο, όχι ότι έχει συζητηθεί, συζητήσεις έχουν γίνει. Πού έχουν προκύψει; Σε δυτικές ευρωπαϊκές χώρες. Το πάγωμα ενοικίων, καταλαβαίνετε, ότι έχει και μια σημαντική αντανάκλαση σε ανθρώπους και πολίτες, οι οποίοι θα πρέπει να το παραχωρήσουν, αλλά και ταυτόχρονα, να είναι κάτω από τις ειδικές συνθήκες της ευρωπαϊκής κρίσης και αυτοί να έχουν κάποιο αντίστοιχο πρόβλημα. 
Και, πραγματικά, διερωτώμαι: πού υπάρχει πάγωμα ενοικίων, σε ποια ευρωπαϊκή χώρα, σε ποιο κράτος-μέλος της Ευρωπαϊκής Ένωσης; Είναι μια ερώτηση.
ΑΛΕΞΑΝΔΡΟΣ ΚΑΖΑΜΙΑΣ: Στη Νέα Υόρκη. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Στη Νέα Υόρκη που λέτε, κύριε Καζαμία, δεν είναι ακριβώς όπως το περιγράφετε, είναι με έναν μικρό βραχύ περιορισμό ενός μήνα -αν δεν κάνω λάθος- και δεν είναι βέβαιο ότι έχει αποδώσει. 
Επίσης, θα σας υπενθυμίσω ότι η Νέα Υόρκη δεν είναι μέλος της Ευρωπαϊκής Ένωσης, δεν είναι μια περιοχή που απηχεί το σύνολο των Ηνωμένων Πολιτειών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μεγαλύτερο πρόβλημα από την Ελλάδα έχει, κύριε!
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μας λέτε, λοιπόν, για ένα μοντέλο το οποίο είναι εξωευρωπαϊκό, είναι ειδικό σε μία περιοχή, σε μία περιοχή που δεν προσομοιάζει καν με τις υπόλοιπες Ηνωμένες Πολιτείες, άρα δεν είναι συγκρίσιμο με την Ευρωπαϊκή Ένωση.
ΑΛΕΞΑΝΔΡΟΣ ΚΑΖΑΜΙΑΣ: Και στην Ελλάδα υπάρχει.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Επίσης, να πούμε τώρα το εξής: Εμείς κάνουμε μια πολιτική με την επιστροφή ενοικίου, γιατί πραγματικά θέλουμε να βοηθήσουμε και συγκεκριμένες περιπτώσεις, όπως είναι οι εκπαιδευτικοί. Σας τα είπα και πριν. 
Όμως υπάρχουν και στεγαστικά προγράμματα που βρίσκονται σε σχεδιασμό. Το ένα είναι η κοινωνική αντιπαροχή που θεσπίζει τη σύμπραξη φορέων της Γενικής Κυβέρνησης με ιδιώτες αναδόχους για την ανέγερση και τη διαχείριση κοινωνικών κατοικιών με σκοπό την αύξηση του οικιστικού αποθέματος. Πρόκειται για ένα πρόγραμμα κατασκευής που ουσιαστικά θα έχει και ενεργειακά αποδοτικές κοινωνικές κατοικίες σε δημόσια γη και το οποίο εγκρίθηκε από την Ευρωπαϊκή Επιτροπή, από την Ευρώπη, τον Αύγουστο του 2026.
Είναι το πρόγραμμα για την ανακαίνιση δημοσίων κτηρίων για κοινωνική κατοικία, ένα ακόμα πρόγραμμα το οποίο βρίσκεται υπό σχεδιασμό για  υποαξιοποιημένα -αν θέλετε να το πω κιόλας- εγκαταλελειμμένα δημόσια κτήρια, κυρίως στα μεγάλα αστικά κέντρα τα οποία παραχωρούνται στο Υπουργείο Κοινωνικής Συνοχής και Οικογένειας, συν τις άλλες δράσεις που δεν θα ήθελα να πάρω άλλο χρόνο να επαναλαμβάνω τα ίδια και τα ίδια. 
Αντιλαμβανόμαστε το πρόβλημα, δεν είμαστε εκτός ζωής, δεν είμαστε εκτός εποχής. Όμως, επαναλαμβάνω, μαγικές συνταγές σε αυτά τα ζητήματα δεν υπάρχουν. Και πριν από καιρό άλλες δυνάμεις της Αντιπολίτευσης επαινούσαν παραδείγματα, τα οποία αυτή τη στιγμή δεν έχουν αποδώσει. 
Εσείς μου λέτε για τη Νέα Υόρκη, κάτι το οποίο είναι εντελώς εκτός Ευρωπαϊκής Ένωσης, δεν έχει δοκιμαστεί η επιτυχία του ακόμα, είναι μια υπό εξέλιξη συζήτηση και δεν έχει καν εφαρμοστεί στην υπόλοιπη επικράτεια των Ηνωμένων Πολιτειών. 
Δεν είναι, λοιπόν, ένα παράδειγμα το οποίο φέρει μια δεδομένα καλή πρακτική. Είναι μια ιδέα, η οποία είναι σε εξέλιξη και εσείς έρχεστε να την προτείνετε σε μια χώρα που γνωρίζετε ότι και οι ιδιοκτήτες  υπέφεραν με τις μειώσεις και είχαν πολλά προβλήματα στα μνημονιακά χρόνια. 
Άρα, είναι μία μη κοστολογημένη -δεν μιλάω δημοσιονομικά- ως προς την κοινωνική της επίδραση την οποία προτείνετε, η οποία ακόμα είναι σε μία ερευνητική φάση  στη Νέα Υόρκη και που κανένας δεν μπορεί να μας πει αν πέτυχε ή απέτυχε. 
Η Ελλάδα, λοιπόν, δεν μπορεί με τέτοια ευκολία να κάνει πειράματα. Πρέπει να έχουμε και ένα σχέδιο. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης):  Συνεχίζουμε με την δέκατη με αριθμό 1386/28-9-2026 επίκαιρη ερώτηση πρώτου κύκλου του ανεξάρτητου Βουλευτή Β΄ Θεσσαλονίκης κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Η Κυβέρνηση υποθηκεύει το μέλλον της ελληνικής βιομηχανίας με το ενεργειακό κόστος».
Θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος. 
Κύριε Φάμελλε, έχετε τον λόγο. 
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε. 
Οφείλω να ξεκινήσω σημειώνοντας ότι προκαλεί ιδιαίτερα αρνητική εντύπωση η απουσία του αρμόδιου Υπουργού Περιβάλλοντος και Ενέργειας, του κ. Παπασταύρου, από μια ερώτηση που αφορά στη βιωσιμότητα της ελληνικής βιομηχανίας, έναν τομέα και ένα πρόβλημα που συνδέεται άμεσα με το ενεργειακό κόστος και την αύξηση του κόστους ενέργειας και τις κυβερνητικές επιλογές. 
Με την απουσία του ο κ. Παπασταύρου σήμερα υποτιμά το σήμα κινδύνου που έχουν εκπέμψει δεκαέξι σύνδεσμοι βιομηχανικών επιχειρήσεων και μάλιστα,  την ώρα που ο κ. Παπασταύρου ήρθε νωρίτερα εδώ να απαντήσει σε άλλη ερώτηση, χωρίς να μας κάνει όμως σοφότερους για το αν μπροστά του ειπώθηκε από την Πρέσβη των Ηνωμένων Πολιτειών ότι ανεβοκατεβάζουν κυβερνήσεις. 
Όμως, ήρθε εδώ για να πει ότι εξυπηρετεί και εκπροσωπεί τα συμφέροντα του καρτέλ του LNG του αμερικανικού και των γεωτρήσεων υδρογονανθράκων, αλλά δεν ασχολείται ούτε με το περιβάλλον, ούτε με την ανακύκλωση, με τα σκάνδαλα που έχουν δημιουργηθεί εκεί με ευθύνη της κυβέρνησης, ούτε με τη χωροταξία και την πολεοδομία, ούτε με την ακρίβεια, ούτε με την ασφυξία της ελληνικής βιομηχανίας για το ενεργειακό κόστος. 
Όμως, κύριε Πρόεδρε, δεκαέξι φορείς  της ελληνικής βιομηχανίας ήρθαν και είπαν ξεκάθαρα ότι έχουν εξαντληθεί: Βιομηχανίες, εξαγωγείς, Επιμελητήριο Θεσσαλονίκης, Σύνδεσμοι Αττικής, Πειραιώς, Θεσσαλίας, Στερεάς Ελλάδας, Πελοποννήσου, Δυτικής Ελλάδας, οι βιομηχανικές περιοχές, η βιομηχανία πλαστικών, οι χημικές βιομηχανίες, οι μεταλλευτικές, οι βιομηχανίες χάρτου, χάρτινης συσκευασίας, ηλιακής ενέργειας. Όλοι οι βιομηχανικοί καταναλωτές ενέργειας και όλοι οι ελληνικοί παραγωγοί. 
Εφτακόσιες ελληνικές επιχειρήσεις ενεργοβόρες σας προειδοποιούν ότι δεν μπορούν να κάνουν επενδύσεις, ότι είναι απροστάτευτοι στην ενεργειακή κρίση. Και όλα αυτά γιατί εσείς εδώ και δύο χρόνια αρνείστε να πάρετε μέτρα που η Ευρώπη και συζητά και σχεδιάζει και έχει αποφασίσει.  Ήδη υπάρχει ένα επίσημο εργαλείο από τον Ιούνιο του 2026 για την Ευρωπαϊκή Ένωση, το Πρόγραμμα CISAF. Η Ελλάδα, όμως, καθυστερεί. Δεν έχει καταθέσει πρόταση. Αντιθέτως -και παράλογα- ζητάει ο Πρωθυπουργός ευελιξία από την Ευρωπαϊκή Ένωση, όταν η Ευρωπαϊκή Ένωση έχει ήδη πει τι μπορεί να γίνει και μάλιστα ένα Πρόγραμμα το οποίο δίνει τη δυνατότητα να γίνουν επενδύσεις για συσσώρευση ενέργειας από τις μεγάλες βιομηχανικές επιχειρήσεις, άρα έναν τριετή ορίζοντα που έχει καθαρούς όρους και ισότιμους όρους ανταγωνισμού. 
Οι ελληνικές βιομηχανίες με τις δικές τους επιλογές, για τουλάχιστον δύο χρόνια είναι εκτεθειμένες σε πάρα πολύ ακραίες διακυμάνσεις ηλεκτρικού ρεύματος. Γερμανία, Ιταλία, Βουλγαρία, Σλοβενία, Αυστρία έχουν καταθέσει προτάσεις και υλοποιούν προτάσεις για την προστασία της δικής τους βιομηχανίας. 
Το ερώτημα είναι: ακόμα το εξετάζετε, κύριε Τσάφο; Θέλουμε να σας πείτε συγκεκριμένα: Τι θα εφαρμόσετε, πότε θα το εφαρμόσετε; Γιατί είστε υπεύθυνοι εσείς για τη συρρίκνωση της παραγωγής, των θέσεων εργασίας, αλλά και των επενδύσεων. Θα ενεργοποιήσετε, λοιπόν, άμεσα το πλαίσιο CISAF-METSAF, όπως ζητά η ελληνική βιομηχανία;  Και ποια μέτρα θα πάρετε για να προστατεύσετε την ανταγωνιστικότητα της ελληνικής βιομηχανίας; 
Γιατί αλλιώς, όσο καθυστερείτε πρέπει να απαντήσετε και σε άλλο ερώτημα: Ποια συμφέροντα εξυπηρετείτε και δεν στηρίζετε την ελληνική παραγωγή; 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Ας μιλήσουμε, κύριε Φάμελλε, για την ελληνική παραγωγή. 
Ο δείκτης για τη μεταποίηση: Βιομηχανική παραγωγή συν 25% από το 2019 έως το 2025. Νούμερο πέντε στην Ευρώπη. Προστιθέμενη αξία συν 44% από το 2019 έως το 2025. Επειδή μιλήσατε για τους εργαζόμενους, να αναφερθώ στην απασχόληση: Συν 19%. Νούμερο δύο  στην Ευρώπη. 
Αδικείτε την ελληνική βιομηχανία όταν δεν αναγνωρίζετε την ανθεκτικότητα που έχει επιδείξει μέσα από κορωνοϊό και δύο ενεργειακές κρίσεις.
 Και να κάνω και μια σύγκριση με τα ίδια νούμερα επί ΣΥΡΙΖΑ, όπου η βιομηχανική παραγωγή είχε αυξηθεί 9% σε τεσσεράμισι χρόνια, με τον ίδιο ρυθμό ανάπτυξης που είχε και η υπόλοιπη Ευρωπαϊκή Ένωση, ενώ τώρα έχουμε ρυθμό ανάπτυξης 28%, όταν όλη η υπόλοιπη Ευρώπη είναι στο 3,6%. Άρα έχουμε υπερπολλαπλάσια αύξηση της βιομηχανικής παραγωγής στη χώρα σε σχέση με τον ευρωπαϊκό μέσο όρο και αυτό σε έναν μεγάλο βαθμό δείχνει την ανθεκτικότητα της ελληνικής βιομηχανίας. 
Τι κάνουμε για να στηρίξουμε αυτήν τη βιομηχανία; Όπως ξέρετε, η Κυβέρνηση διαχρονικά έχει μια σειρά από μέτρα τα οποία στηρίζουν το ενεργειακό κόστος. Έχουμε μειωμένες χρεώσεις ΕΤΜΕΑΡ, μειωμένες χρεώσεις για πρόσβαση στο δίκτυο, μειωμένο ειδικό φόρο κατανάλωσης και την αντιστάθμιση του διοξειδίου του άνθρακα για τις πιο ενεργοβόρες βιομηχανίες. Αυτές οι δράσεις διαχρονικά αθροίζουν σε 500 εκατομμύρια ευρώ περίπου. 
Τι έχουμε κάνει φέτος;
 Διαπραγματευτήκαμε με την Ευρωπαϊκή Ένωση μια αλλαγή στον συντελεστή ο οποίος ορίζει τη στήριξη που μπορούμε να δώσουμε στη βιομηχανία για την αντιστάθμιση του διοξειδίου του άνθρακα. Για να το πω πολύ απλά, για τις πιο μεγάλες, πιο ενεργοβόρες βιομηχανίες δίνουμε μια στήριξη αυτήν τη στιγμή που είναι περίπου 33 ευρώ τη μεγαβατώρα και η οποία θα αυξηθεί γιατί επιτύχαμε μετά από διαπραγμάτευση με την Κομισιόν αυξημένο συντελεστή, ο οποίος ξεκλειδώνει περίπου 75 εκατομμύρια ευρώ επιπλέον τα οποία ανακοινώσαμε την άνοιξη.
Επιπλέον, την άνοιξη ανακοινώσαμε τη μείωση στα ΥΚΩ για τις βιομηχανίες, ένα μέτρο που αφορά πάρα πολλούς καταναλωτές και αθροίζει σε περίπου 25 εκατομμύρια το έτος, 100 έως τώρα.
 Δημιουργήσαμε ένα νέο πλαίσιο για την αυτοκατανάλωση, για να δώσουμε στη βιομηχανία επιλογές και να παράγει το δικό της ρεύμα, αλλά και να μπορεί να αποθηκεύει το ρεύμα τις μεσημεριανές ώρες που είναι πιο φθηνό και να το καταναλώνει τις ώρες που αυτή έχει κατανάλωση. 
Επίσης, ήρθαμε με τη ρήτρα διαφυγής και ανακοινώσαμε ότι θα ρίξουμε 50 εκατομμύρια ευρώ για την αποθήκευση, για τους μη οικιακούς καταναλωτές.
 Άρα μόνο φέτος, πέρα από τα διαχρονικά μέτρα που είναι στα εκατοντάδες εκατομμύρια, έχουμε ανακοινώσει μέτρα  ύψους 150 εκατομμυρίων ευρώ.
[bookmark: _Hlk241831202]Έρχομαι τώρα λίγο σε μία σύγκριση με την Ευρώπη γιατί είπατε πολλά πράγματα. Η Ιταλία και η Αυστρία δεν έχουν ολοκληρώσει ακόμα εγκεκριμένο σχήμα για το CΙSAF και METSAF απ’ όσο ξέρω δεν έχει εγκρίνει ακόμα κανένας. Τέσσερις χώρες έχουν κάνει CΙSAF και οι δύο από αυτές τις χώρες δεν δίνουν αντιστάθμιση. Η Βουλγαρία, για παράδειγμα, δεν δίνει τίποτα σε αντιστάθμιση. Υπάρχει γενικά αυτός ο διάλογος ότι πρέπει να αντιγράψουμε τη Βουλγαρία σε διάφορα θέματα. Η Βουλγαρία δίνει σε CΙSAF λιγότερα χρήματα από όσα δίνουμε εμείς στην αντιστάθμιση και αυτό παρεμπιπτόντως φαίνεται και στον δείκτη βιομηχανικής παραγωγής. Αν δείτε πού πάει ο δείκτης στην Ελλάδα και πού πάει ο δείκτης στη Βουλγαρία, αυτό είναι και η καλύτερη κρίση για τα συνολικά αποτελέσματα των μέτρων. 
Αυτήν τη στιγμή, λοιπόν, ναι, εξετάζουμε ένα επιπλέον σχήμα το οποίο θα είναι και εντός του ευρωπαϊκού πλαισίου, αλλά και κυρίως εντός των δημοσιονομικών περιθωρίων της χώρας. Άρα έχουμε κάνει πάρα πολλά διαχρονικά, έχουμε κάνει πάρα πολλά φέτος και πάντα προφανώς συνεχίζουμε να εξετάζουμε επιπλέον μέτρα που μπορούν να βοηθήσουν την ελληνική βιομηχανία να σταθεί ακόμα καλύτερα σε αυτό το δύσκολο ευρωπαϊκό και διεθνές περιβάλλον. 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Κύριε Φάμελλε, έχετε τον λόγο.
ΣΩΚΡΑΤΗΣ ΦΑΜΕΛΛΟΣ: Κύριε Τσάφο, δεν σας καλέσαμε εδώ για να μας πείτε τι εξετάζετε. Σας καλέσαμε για να μας πείτε τι θα εφαρμόσετε άμεσα, διότι αδικείτε εσείς την ελληνική βιομηχανία αν προσπαθείτε με νούμερα να μας πείτε ότι τα πράγματα πάνε καλά στο ενεργειακό κόστος της ελληνικής βιομηχανίας, όταν οι δεκαέξι φορείς της ελληνικής βιομηχανίας δημόσια διαμαρτυρήθηκαν. Δηλαδή λένε ψέματα οι δεκαέξι σύνδεσμοι των επιχειρήσεων και των βιομηχανιών και οι εκπρόσωποι όλων των κλάδων βιομηχανικής παραγωγής στη χώρα; Χρησιμοποιείτε δε την καραμέλα της Κυβέρνησης του ΣΥΡΙΖΑ για μια Ελλάδα που παραλάβαμε σε χρεοκοπία το 2015, για να μας πείτε ότι επτά χρόνια είστε ανίκανοι. Εσείς δηλαδή επτά χρόνια δεν μπορέσατε να κάνετε τίποτα και έχετε τη δικαιολογία τι υπήρχε την περίοδο 2015-2019. 
[bookmark: _Hlk241831619]Όλα όσα μας είπατε, κύριε Τσάφο, δεν έχουν αντίκρισμα. Τα μισά που είπατε είναι υποσχέσεις και είπατε ότι εξετάζετε κάτι. Εγώ θέλω να σας πω το εξής: Ναι, τέσσερις χώρες έχουν εφαρμόσει πρόγραμμα CISAF-METSAF, αρκετές άλλες το εξετάζουν και η Ιταλία έχει δικό της πρόγραμμα, πριν ανακοινωθεί το CISAF. Το ξέρετε αυτό. Εμείς θα είμαστε τελευταίοι; Επιλέγετε δηλαδή δικαιολογία ότι επειδή δεν το έκαναν άλλοι, δεν το κάνουμε εμείς, ενώ η Ευρώπη έχει ανοίξει την πόρτα. Θέλετε να είμαστε ουραγοί στην Ευρωπαϊκή Ένωση; Αυτό έχει επιλέξει η Κυβέρνηση Μητσοτάκη; Από την άλλη μεριά μάς λέτε ότι είναι στήριξη βιομηχανίας τα μέτρα για το ΥΚΩ, δηλαδή για τον συντελεστή επιβάρυνσης από τις υπηρεσίες κοινής ωφέλειας, που έπρεπε να έχει μειωθεί νωρίτερα γιατί οι διασυνδέσεις κάποιων νησιών είχαν ολοκληρωθεί και καθυστερήσατε να μειώσετε τα ΥΚΩ. Φταίτε γι’ αυτό που είχατε κάνει και το παρουσιάζετε ως επίτευγμα. 
Μας λέτε -και, κύριε Πρόεδρε αυτό είναι σοβαρό πρόβλημα- ότι η αντιστάθμιση που καταβάλλεται στις επιχειρήσεις από το 2013 είναι δικό σας επίτευγμα. Ντροπή! Η αντιστάθμιση δεν αφορά το κόστος ενέργειας, αφορά την επιβάρυνση από τις εκπομπές άνθρακα, πληρώνεται από τα δικαιώματα των εκπομπών αερίων του θερμοκηπίου, το ξέρετε, είναι θεσμικό πλαίσιο, που το εφαρμόσαμε και εμείς, και τώρα επικαλείστε την αντιστάθμιση ως βοήθεια στη βιομηχανία που έπρεπε να το κάνετε και το κάνετε προφανώς.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κύριε Τσάφο, δεν πείθετε κανέναν που γνωρίζει την ενεργειακή αγορά. Μετά από δύο ενεργειακές κρίσεις η Κυβέρνησή σας το μόνο που έχει κάνει είναι να τροφοδοτεί τις αυξήσεις στο κόστος ενέργειας.
 Δεν έχετε κάνει τίποτα για την αγορά ενέργειας, τίποτα για τα προθεσμιακά σταθερά συμβόλαια, δεν έχετε κάνει τίποτα και τη νέα κερδοσκοπία στην εξισορρόπηση, όταν οι λογαριασμοί προσαυξήσεων, όπως διαβάζω, ξεπερνούν τα 35 ευρώ τη μεγαβατώρα. Και όλα αυτά για τέσσερις «παίκτες», για το καρτέλ του φυσικού αερίου που υπηρετείτε από την πρώτη μέρα που αναλάβατε την κυβέρνηση. 
Έχετε ναρκοθετήσει την αποθήκευση, με αποτέλεσμα να μας ξεπερνάνε γειτονικές χώρες. Χωρίς αποθήκευση πετάμε τρεις τεραβατώρες κυριολεκτικά στα σκουπίδια, το 10% της παραγωγής πράσινης ενέργειας ,και τελικά εισάγουμε από τη γειτονική Βουλγαρία ρεύμα με πολλαπλάσια τιμή απ’ όση εξάγουμε. Αυτό έχετε καταφέρει, κύριε Τσάφο.
[bookmark: _Hlk241833839]Το κόστος αυτής της επιλογής, της καθυστέρησης στην αποθήκευση, κύριε Πρόεδρε, είναι 1 δισεκατομμύριο ευρώ τον χρόνο. Την ίδια ώρα όμως το καρτέλ της ενέργειας παρουσιάζει προκλητική κερδοφορία, κερδοσκοπία, θα έλεγα, αισχροκέρδεια. Η ΔΕΗ ανακοίνωσε 20% υψηλότερο EBITDA. Το πρώτο εξάμηνο  πέρυσι, κύριε Πρόεδρε, έφτασε τα 2 δισεκατομμύρια EBITDA κέρδη προ φόρων και τόκων και τώρα είναι 20% πάνω. Άρα ακριβότερο το ρεύμα για να υπερηφανεύονται τα γαλάζια παιδιά για τα κέρδη των funds που έχετε βάλει εσείς στη ΔΕΗ, ενώ τελικά και η βιομηχανία και οι καταναλωτές δεν έχουν φθηνό ρεύμα. 
Τελικά για τα καρτέλ υπάρχουν λεφτά, για τα υπερκέρδη υπάρχουν λεφτά. Για τους καταναλωτές και την ελληνική βιομηχανία δεν υπάρχουν; Η αδράνειά σας ματαιώνει επενδύσεις, κοστίζει ακριβά στα νοικοκυριά, μειώνει και την ελληνική παραγωγικότητα. Έχετε αφήσει την ενεργοβόρο παραγωγή χωρίς ενεργειακό ορίζοντα. 
Σας ρωτώ, λοιπόν, συγκεκριμένα: Θα ελέγξετε την ενεργειακή αγορά και τα υπερκέρδη για να έχει φθηνότερο ρεύμα και η βιομηχανία και οι καταναλωτές; Θα εφαρμόσετε άμεσα το CISAF για όσες επιχειρήσεις δεν έχουν αντιστάθμιση και το METSAF για όσες έχουν αντιστάθμιση; Θα ζητήσετε από την Ευρωπαϊκή Ένωση να παραδοθεί…
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Φάμελλε, ανοίξατε πολύ τη βεντάλια. Οπότε επιτρέψτε μου να απαντήσω πιο διεξοδικά.
Είπατε ότι δεν έχουμε κάνει τίποτα για την αγορά ενέργειας. Ξεκινάω: 
Το 2019 είχαμε την υψηλότερη τιμή χονδρικής σε όλη την Ευρώπη, 34% πάνω από τη Βουλγαρία. Αυτό δεν είναι καρτέλ, όταν έχω 34% πάνω από τον γείτονά μου. Φέτος ένατη χαμηλότερη τιμή στην Ευρώπη, 10% κάτω από τη Βουλγαρία την οποία έχετε αποφασίσει ότι πρέπει με κάποιον τρόπο να αντιγράφουμε. Εισαγωγές ρεύματος: Η εγχώρια παραγωγή δεν κατέρρευσε επί ΣΥΡΙΖΑ. Ξεκίνησε το 2014 η αύξηση των εισαγωγών, αλλά δεν κάνατε τίποτα γι’ αυτό και παραδώσατε μια χώρα που είχε εμπορικό έλλειμμα 400 εκατομμύρια στο ρεύμα. Τώρα έχουμε καθαρές εξαγωγές, έχουμε εμπορικό πλεόνασμα 427 εκατομμύρια. 
Επίσης, επειδή μιλήσατε και για τα καρτέλ του φυσικού αερίου, να πω ότι το φυσικό αέριο διπλασιάστηκε στην κατανάλωση στην ηλεκτροπαραγωγή επί ΣΥΡΙΖΑ. Οπότε γιατί εμείς όταν χρησιμοποιούμε φυσικό αέριο αυτό είναι καρτέλ, αλλά όταν ο ΣΥΡΙΖΑ διπλασίασε την κατανάλωση φυσικού αερίου στην ηλεκτροπαραγωγή, αυτό είναι σοβαρή ενεργειακή πολιτική;
 ΑΠΕ: Δεν βάλατε τίποτα από φωτοβολταϊκά την περίοδο 2015-2029. Με το σταγονόμετρο, 200 μεγαβάτ από το 2015 έως το 2019, όσα βάζουμε τώρα σε ένα μήνα και φυσικά σχεδόν μηδενική αυτοκατανάλωση. Με 7 μεγαβάτ αυτοκατανάλωσης παραδώσατε τη χώρα. Τώρα έχουμε 37 μεγαβάτ αυτοκατανάλωση και 7 μεγαβάτ ενεργειακές κοινότητες τις οποίες αγαπήσατε αφού γίνατε Αντιπολίτευση. Όσον αφορά παρατημένα δίκτυα, τα παραλάβατε ήδη να είναι χτυπημένα και εσείς δώσατε μια κλωτσιά ακόμα παρακάτω: μείον 15% οι επενδύσεις στα δίκτυα. Έκτοτε τις έχουμε ανεβάσει από τα 400 εκατομμύρια στο 1,4 δισεκατομμύρια. Τις ρευματοκλοπές τις βρήκατε στο 1% το 2012-2013 και τις αφήσατε στο 4,5% και τώρα προσπαθούμε να αναιρέσουμε και με την επίπτωση της ενεργειακής κρίσης και του κορωνοϊού αυτό το πρόβλημα. Φυσικά επίσης μια χρεοκοπημένη ΔΕΗ. Είναι μεγάλο κατόρθωμα να έχεις την πιο ακριβή τιμή χονδρικής σε όλη την Ευρώπη και ο βασικός «παίκτης» σε αυτήν την αγορά να είναι χρεοκοπημένος και να έχει μειωθεί η κεφαλαιοποίηση του 67%.
Ντίζελ κίνησης, επειδή μιλάτε πάλι για καρτέλ, 17% πιο ακριβό από τον ευρωπαϊκό μέσο όρο, προ φόρων 17%. Το παραλάβατε 10% πιο ακριβό τον ντίζελ στην Ελλάδα και το πήγατε στο 17%. Τώρα, αυτή τη στιγμή, έχουμε 5,5% πιο ακριβό ντίζελ, γιατί θέλει χρόνο για να αναιρέσουμε όλο το κακό προηγούμενο. Βενζίνη προ φόρων συν 2,4 στην Ελλάδα του ΣΥΡΙΖΑ σε σχέση με τον ευρωπαϊκό μέσο όρο. Τώρα έχουμε φθηνότερη τιμή προ φόρων σε σχέση με τον ευρωπαϊκό μέσο όρο.
Φυσικά, επειδή μιλάμε συνέχεια για τον ειδικό φόρο κατανάλωσης και τον ΦΠΑ, ποιος το ανέβασε τελευταία φορά τον ειδικό φόρο κατανάλωσης και τον ΦΠΑ στα καύσιμα; Σε μια Ελλάδα που είχε ανεργία 22% και 23%, ο ΣΥΡΙΖΑ είπε, ναι, τώρα είναι η στιγμή γιατί δημοσιονομικά χρειαζόμαστε να φορολογήσουμε παραπάνω τα καύσιμα. Και τώρα μας ασκείτε κριτική που δεν μειώνουμε τον ειδικό φόρο κατανάλωσης, αν και η πραγματικότητα είναι ότι με τα μέτρα τα οποία έχουμε πάρει στην αντλία, έχουμε καταλήξει να έχουμε μια συσσωρευτική αύξηση και στο ντίζελ και στη βενζίνη πάνω-κάτω στον ευρωπαϊκό μέσο όρο.
Αυτά είναι τα επιτεύγματα αυτής της Κυβέρνησης σε σχέση με την Ελλάδα που παραλάβαμε. Αν ήμουν εγώ και έβλεπα αυτόν τον απολογισμό της Κυβέρνησης ΣΥΡΙΖΑ στον ενεργειακό χώρο, θα είχα μια πιο ήρεμη προσέγγιση στο να κριτικάρω μια κυβέρνηση. Αφήσατε αυτό πίσω σας και εμείς έχουμε πάρει τη χώρα από την πιο ακριβή τιμή χονδρικής, από χρεοκοπημένη ΔΕΗ, από εισαγωγές ρεύματος και έχουμε τώρα γίνει στους μεγαλύτερους εξαγωγείς ρεύματος, με πολύ πιο χαμηλή τιμή από τον ευρωπαϊκό μέσο όρο, μια χώρα που καταφέρνει σε όλες αυτές τις αντίξοες συνθήκες να διατηρεί ακόμα χαμηλότερη τιμή για τα νοικοκυριά κατά τον ευρωπαϊκό μέσο όρο, εμείς θεωρούμε ότι αυτό είναι ένα σημαντικό επίτευγμα σε ένα πάρα πολύ δύσκολο διεθνές περιβάλλον.
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την όγδοη με αριθμό 1391/28-9-2026 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Περιβάλλοντος και Ενέργειας με θέμα: «Να ληφθούν άμεσα αντιπλημμυρικά μέτρα στην περιοχή του Πόρτο Γερμενό και της Ψάθας και να δοθούν αποζημιώσεις στο 100% των ζημιών στους πληγέντες».
Κύριε Τσοκάνη, έχετε τον λόγο για την πρωτολογία σας.
ΧΡΗΣΤΟΣ ΤΣΟΚΑΝΗΣ: Ευχαριστώ, κύριε Πρόεδρε.
Κάηκε το Πόρτο Γερμενό, κάηκε η Ψάθα, κάηκε ο Κιθαιρώνας, κάηκε το Όρος Πατέρα.
Δεν υπάρχει καμία δικαιολογία σήμερα να μας απαντήσει η Κυβέρνηση. Είχαμε προειδοποιήσει από τον Αύγουστο του 2025, 4 Αυγούστου 2025 «Πάρτε μέτρα εδώ και τώρα αντιπυρικής θωράκισης της περιοχής». Δεν υπήρχε τίποτα, ούτε αντιπυρικές ζώνες, οι κάτοικοι τρέχανε πανικόβλητοι, οι επισκέπτες τρέχανε πανικόβλητοι που είδαν τις κατοικίες και τα εξοχικά τους να καταστρέφονται, τον τελευταίο πνεύμονα δάσους αυτή τη στιγμή να έχει γίνει στάχτη.
Μέτρα αντιπλημμυρικής θωράκισης, μέτρα αντιδιαβρωτικής θωράκισης πρέπει να παρθούν εδώ και τώρα. Δεν έχει γίνει τίποτα και όποιος το αμφισβητήσει, θα φύγουμε τώρα να πάμε στο Όρος Κιθαιρώνα, στο Όρος Πατέρα και στον Πόρτο Γερμανό. Έχουν πάει κάποιοι που δεν ξέρουμε αν έχουν άδεια και μαζεύουν όλους τους κορμούς και βάζουν εκεί που περνάνε τα αυτοκίνητα κάποιες κορμοδεσιές, για να δει ο επισκέπτης ή αυτός που πάει στον Πόρτο Γερμενό ότι κάτι γίνεται. Μέτρα ανάσχεσης των ορεινών όγκων; Δεν έχει γίνει τίποτα. Εάν γίνει αυτό που έχει γίνει στην Κρήτη, που έχουμε έναν νεκρό και δύο τραυματίες, θα θρηνήσουμε ανθρώπινες ζωές, θα κατέβει όλο το Πόρτο Γερμενό και όλη η Ψάθα μέσα στη θάλασσα.
Παράλληλα, πού ανήκει το Πόρτο Γερμανό και η Ψάθα; Ανήκει στον Δήμο Μάνδρας-Ειδυλλίας. Τι είχαμε στον Δήμο Μάνδρας-Ειδυλλίας; Είχαμε τις φονικές πλημμύρες του 2017. Τι έχει γίνει μέχρι σήμερα; Σχεδόν τίποτα. Γιατί ακόμα και τα λίγα έργα που γίνανε, στην κυριολεξία δεν λύνουν το πρόβλημα. Παράδειγμα, το 2025, οι πλημμύρες του 2025, όπου πρώτον, το δυτικό τμήμα της Μάντρας πλημμύρισε ογδόντα εκατοστά, δεύτερον με τα υπόγεια μέτρα και έργα που γίνανε για το ρέμα της Αγίας Αικατερίνης δημιουργούνται δύο γωνίες ενενήντα μοιρών, σκεπάζουν τα νερά τον δρόμο, ενώ το ρέμα Σούρες, το οποίο διασχίζει παράλληλα την Εθνική Οδό, πλημμυρίζει και κάνει ακόμα πιο δύσκολη την προσπέλαση των κατοίκων, των εργαζομένων και όλων που είναι στην περιοχή. Πάμε να τα δείτε και με τα ίδια σας τα μάτια. Γελοία έργα. Κανένα τέτοιο μέτρο δεν έχει γίνει.
Τρίτον, τι μέτρα θα παρθούν για την αποζημίωση των πληγέντων στην περιοχή της Ψάθας και του Πόρτο Γερμανό; Δεν έχουν πάρει ούτε 1 ευρώ. Ούτε 1 ευρώ δεν έχουν πάρει σήμερα οι κάτοικοι. Μιλούσαν για 6.000 ευρώ, μιλούσαν για 3.000 ευρώ και δεν έχουν πάρει τίποτα και από ό,τι ακούγεται θα πάρουν 600 ή 700 ή 1.000 ευρώ για την οικοσκευή.
Όσον αφορά για τις αποζημιώσεις -και γι’ αυτό το βάζουμε για το 100% των αποζημιώσεων-, μιλήσατε για κάποια χιλιάρικα για την κατασκευή των πληγέντων κατοίκων. Αυτή τη στιγμή δεν φτάνουν ούτε για τους φράχτες ούτε για τον περιβάλλοντα χώρο που καταστράφηκε.
Άρα, το ερώτημά μας είναι τι μέτρα θα πάρει η Κυβέρνηση σήμερα, σήμερα το μεσημέρι, αντιπλημμυρικής και αντιδιαβρωτικής προστασίας των κατοίκων σε όλη την περιοχή της Μάνδρας-Ειδυλλίας και τι μέτρα θα πάρει για το 100% των αποζημιώσεων των πληγέντων, όλων, χωρίς καμία εξαίρεση, χωρίς κανέναν κόφτη. Περιμένουμε, κύριε Υπουργέ, την απάντησή μας.
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο, κύριε Υπουργέ.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Βουλευτά, σας ευχαριστώ για την ερώτηση. Εγώ θα απαντήσω στα θέματα τα οποία άπτονται στην αρμοδιότητα του Υπουργείου.
 Όπως ξέρετε, από την πρώτη στιγμή κινητοποιήθηκαν οι αρμόδιες δασικές υπηρεσίες του Υπουργείου Περιβάλλοντος και Ενέργειας για τον σχεδιασμό και για την υλοποίηση των αναγκαίων έργων προστασίας. Αμέσως μετά την πυρκαγιά χορηγήθηκαν στις αρμόδιες υπηρεσίες τα γεωχωρικά δεδομένα και όλες οι απαιτούμενες πληροφορίες για τις καμένες εκτάσεις, έτσι ώστε να προχωρήσει χωρίς καθυστέρηση η εκπόνηση των αναγκαίων μελετών και ο σχεδιασμός των παρεμβάσεων.
Για την περιοχή ευθύνης του Δασαρχείου Αιγάλεω που αφορά το Πόρτο Γερμενό έχει οριστεί από τον Αύγουστο ως ανάδοχος αποκατάστασης η Τράπεζα Πειραιώς για τη χρηματοδότηση μελέτης και εκτέλεσης αντιδιαβρωτικών και μικρών αντιπλημμυρικών έργων συνολικού προϋπολογισμού 2 εκατομμυρίων ευρώ. Στην ίδια περιοχή έχουν αναλάβει πλέον έργα και τα «Ελληνικά Πετρέλαια», όπως ξέρετε, με προϋπολογισμό 1,5 εκατομμύρια ευρώ για την υλοποίηση αντιδιαβρωτικών και μικρών αντιπλημμυρικών παρεμβάσεων σε επιλεγμένα τμήματα της καμένης έκτασης. Η σχετική μελέτη για τα τμήματά της Δυτικής Αττικής εντός του Δήμου Μάνδρας-Ειδυλλίας εγκρίθηκε στις 4 Σεπτεμβρίου και οι εργασίες έχουν ξεκινήσει. 
Αντίστοιχα για τις περιοχές αρμοδιότητας του Δασαρχείου Μεγάρων, όπως ξέρετε, έχουν οριστεί ως ανάδοχος αποκατάστασης πάλι τα «Ελληνικά Πετρέλαια» με συνολικό προϋπολογισμό 3 εκατομμύρια ευρώ. Για τις περιοχές αυτές οι σχετικές μελέτες έχουν ήδη εγκριθεί και ξεκινούν οι διαδικασίες, οι εργασίες σύμφωνα με τον προγραμματισμό.
 Όπως ξέρετε, προφανώς, πάντα θέλουμε να κάνουμε επιπλέον δράσεις και γνωρίζουμε όλοι ότι πρέπει να θωρακίσουμε τη χώρα από τα φαινόμενα τα οποία έχουμε να αντιμετωπίσουμε. Μιλάμε, όμως, για έναν προβλεπόμενο χρόνο ολοκλήρωσης, για μερικούς μήνες και θεωρούμε ότι αυτές οι δράσεις μπορούν να προχωρήσουν πάρα πολύ γρήγορα. Γιατί εδώ δεν μιλάμε για έργα τα οποία είναι στον σχεδιασμό, αλλά για έργα που έχουν περάσει πλέον στο στάδιο της υλοποίησης.
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Τσοκάνη, έχετε τον λόγο και τη δευτερολογία σας.
ΧΡΗΣΤΟΣ ΤΣΟΚΑΝΗΣ: Ευχαριστώ, κύριε Πρόεδρε. 
Λοιπόν, το επαναλαμβάνω, πρώτον, δεν έχει γίνει καμία κίνηση αντιπλημμυρικής και αντιδιαβρωτικής θωράκισης. Δεύτερον, δεν έχουμε ανάγκη καμία Τράπεζα Πειραιώς, η οποία καραδοκεί για να δώσει δάνεια στους πληγέντες -γιατί αυτός είναι ο στόχος τους- και μετά να τους πάρει τα σπίτια με βάση την νομολογία και όλες αυτές τις διευκολύνσεις που τους παρέχουν όλες οι κυβερνήσεις μέχρι σήμερα και όλα τα κόμματα. Δεν έχουμε καμία ανάγκη από όλους αυτούς να τους κάνουμε διαφήμιση. 
Δεν έχουμε καμία ανάγκη από τη Hellenic Energy που και αυτή καραδοκεί, γιατί είναι ενεργειακός όμιλος και καλοβλέπει τις περιοχές με τις καμένες εκτάσεις, προκειμένου να τοποθετήσει ανανεώσιμες πηγές ενέργειας. Δεν τους έχουμε ανάγκη, γιατί ρυπαίνουν το περιβάλλον χωρίς να παίρνουν κανένα μέτρο, σκορπούν τον θάνατο στη Δυτική Αττική.
 Τι έχουμε ανάγκη; Να προχωρήσουn γρήγορα οι μελέτες και τα έργα. Βέβαια, αν αναλογιστεί κανείς το παρελθόν, θα δει ότι η μελέτη που είχε γίνει το 2004 για κάποια έργα ανάσχεσης, αντιπλημμυρικά στην περιοχή της Δυτικής Αττικής, στην περιοχή της Μάνδρας, ολοκληρώθηκαν και μπήκαν σε εφαρμογή μετά το 2017, μετά τις φονικές πλημμύρες. Περιμέναν, δηλαδή, δεκατρία χρόνια προκειμένου να προχωρήσουν όλα αυτά, μετά τις φονικές πλημμύρες της Μάνδρας και το 2021 ανατέθηκε μία μελέτη ανάσχεσης ορεινών όγκων ύψους 1 εκατομμυρίου ευρώ, η οποία έχει πάρει επτά και οχτώ παρατάσεις μέχρι σήμερα. 
Τι έχει γίνει, όμως, από το 2017 μέχρι σήμερα; Έχουμε τις φωτιές στις περιοχές της Μάνδρας. Το 2021 είχαμε φωτιά στην τοποθεσία εκείνη, το 2022 φωτιά στη Μάνδρα, το 2023 την τεράστια φωτιά που ξεκίνησε από τα Δερβενοχώρια και κόντεψε να κάψει όλη τη Δυτική Αττική και σταμάτησε στη Μάντρα. Είχαμε φωτιές το 2026, στην Οινόη και στο Ξηροπήγαδο, μικρές φωτιές. Έχουμε τις τεράστιες φωτιές τώρα Πόρτο Γερμανό, Ψάθα, Πατέρα και Κιθαιρώνα. Όλα αυτά δείχνουν ότι μια μελέτη του παρελθόντος αν κάνει δεκατρία και δεκατέσσερα χρόνια να προχωρήσει και να υλοποιηθεί, βρίσκει μπροστά της καμένες εκτάσεις, νέες καταστροφές, λόγω των ελλιπών μέτρων δασοπροστασίας, δασοπυρόσβεσης κ.λπ.
Την ίδια στιγμή, όμως, στη Δυτική Αττική βλέπουμε με τεράστια ταχύτητα να γίνεται, τι; Υποδομές για τους επενδυτές, υποδομές για τους ενεργειακούς ομίλους, υποδομές για τους άλλους τους επιχειρηματικούς ομίλους των logistics, να τους δημιουργούνται δρόμοι, διανοίξεις, αδειοδοτήσεις, διευκολύνσεις, φοροεισφοροαπαλλαγές. Όταν πρόκειται για τις λαϊκές ανάγκες, πνιγόμαστε τον χειμώνα και καιγόμαστε το καλοκαίρι.


Γι’ αυτό είναι επιτακτική ανάγκη να παρθούν εδώ και τώρα τα μέτρα. Και ο κρατικός μηχανισμός από τα έσοδα τα οποία μαζεύει και από τα υπερπλεονάσματα από τον ματωμένο λαό, τους αυτοαπασχολούμενους, τους βιοπαλαιστές αγρότες, τους εργαζόμενους και τους συνταξιούχους, να βάλει βαθιά το χέρι στην τσέπη και να στερήσει από τις επιδοτήσεις, επιχορηγήσεις στην πολεμική βιομηχανία, οικονομία, αλλά και στο μεγάλο κεφάλαιο και να δώσει την ικανοποίηση στους κατοίκους και τους εργαζομένους της Δυτικής Αττικής και ειδικά στην περιοχή της Μάνδρας – Ειδυλλίας, στο Πόρτο Γερμενό, στην Ψάθα, αλλά και την υπόλοιπη Μάνδρα, την ικανότητα να προφυλάσσονται από τις πλημμύρες.
 Σας προειδοποιούμε ότι εάν αυτή τη στιγμή δεν λάβετε μέτρα, θα έχετε και εσείς ευθύνη στο Υπουργείο σας και όλη η Κυβέρνησή σας. Θα θρηνήσουμε θύματα το επόμενο διάστημα. Ο χειμώνας είναι μπροστά και κανένα μέτρο δεν έχει παρθεί. Επιβάλλεται, λοιπόν, να παρθούν τα μέτρα εδώ και τώρα. 
Όσον αφορά τις αποζημιώσεις, -σας αφορά, δεν σας αφορά- εμείς θα απαντήσουμε. Αυτή τη στιγμή είναι επιτακτική ανάγκη να στηριχτούν τα λαϊκά νοικοκυριά που προέρχονται από τις πιο λαϊκές συνοικίες της Δυτικής Αττικής και της Αθήνας, έτσι ώστε να ξαναφτιάξουν το εξοχικό τους, το σπιτάκι τους, που είχαν στην περιοχή του Πόρτο Γερμενού και της Ψάθας και που το φτιάχνανε για δεκαετίες. Επιβάλλεται γιατί είναι υπεύθυνη η Κυβέρνηση και όλες οι προηγούμενες, αλλά πρώτα και κύρια εσείς, γιατί κυβερνάτε και γιατί δεν πήρατε κανένα μέτρο να προφυλάξετε τον τελευταίο πνεύμονα δάσους.
 Έτσι, λοιπόν, και τα δύο ζητήματα είναι επιτακτικής ανάγκης και δεν θα περίμενα να μου δώσετε τώρα απάντηση, αλλά να ξεκινούσαν τα έργα στη Δυτική Αττική και σε όλη την περιοχή της Μάνδρας, Ειδυλλίας, Πόρτο-Γερμενού και Ψάθας.
 Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Κύριε Τσάφο, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Μα, σας λέω ότι ξεκινάνε τα έργα, κύριε Βουλευτά. Απλά δεν σας αρέσουν τα έργα, γιατί εμπλέκεται η Τράπεζα Πειραιώς και τα Ελληνικά Πετρέλαια. Αυτό δεν αναιρεί τη χρησιμότητα της δράσης, το χρονοδιάγραμμα υλοποίησης ή κατά πόσο αυτή η δράση βοηθάει ή όχι τον κόσμο. 
Εγώ σας μίλησα στην πρωτολογία μου για συγκεκριμένες δράσεις που έχουμε πάρει για να αντιμετωπίσουμε ειδικά την πυρκαγιά η οποία έγινε πρόσφατα. Και το χρονοδιάγραμμα σας παρέθεσα και τις δράσεις σας παρέθεσα. 
Νομίζω ότι όλοι μας αντιλαμβανόμαστε ότι με τις συνθήκες που αντιμετωπίζουμε, πρέπει να κάνουμε ό, τι μπορούμε για να ενισχύουμε επιπλέον τη χώρα και ειδικά περιοχές που είναι ευάλωτες στα φαινόμενα τα οποία αντιμετωπίζουμε είτε στην πλημμύρα είτε στην πυρκαγιά. 
Εγώ σας περιέγραψα μια σειρά από δράσεις που έχουμε πάρει τώρα και φυσικά αυτή τη στιγμή η σκυτάλη περνάει στην υλοποίηση. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την έβδομη με αριθμό 1382/27-9-2026 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας ΠΑΣΟΚ-ΚΙΝΗΜΑ ΑΛΛΑΓΗΣ κ. Εμμανουήλ (Μανώλη) Χριστοδουλάκη προς τον Υπουργό Εσωτερικών με θέμα: «Συνεχίζεται η αποτυχία στην έγκαιρη κάλυψη των σχολικών δρομολογίων στην Ανατολική Αττική».
Στην ερώτηση θα απαντήσει ο Υφυπουργός Εσωτερικών, κ. Βασίλειος-Πέτρος Σπανάκης. 
Ορίστε, κύριε Χριστοδουλάκη, έχετε τον λόγο για την πρωτολογία σας. 
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Ευχαριστώ, κύριε Πρόεδρε. 
Κύριε Υπουργέ, μπαίνω κατευθείαν στο θέμα της ερώτησης.
Όταν μιλάμε και θέλουμε να μιλάμε στη χώρα μας για την ανάγκη θωράκισης της δημόσιας και δωρεάν εκπαίδευσης, προφανώς αυτό οφείλει να συνδέεται άμεσα και με τη δυνατότητα πρόσβασης του συνόλου των μαθητών τουλάχιστον στα δημόσια σχολεία της χώρας. Δημόσια σημαίνει με ευθύνη του κράτους, δωρεάν σημαίνει χωρίς περαιτέρω οικονομική επιβάρυνση των γονέων. 
Τα σχολεία, λοιπόν, φέτος δεν μας εξέπληξαν. Άνοιξαν στις 11 Σεπτεμβρίου, όπως γίνεται κάθε χρόνο. Το πρόβλημα είναι ότι και φέτος άνοιξαν χωρίς να καλύπτεται το σύνολο των μαθητών από τη δημόσια και δωρεάν σχολική μετακίνηση. 
Το πρόβλημα είναι ότι θυμηθήκατε στις 18 Σεπτεμβρίου, δηλαδή μια εβδομάδα μετά από το άνοιγμα των σχολείων, να κάνετε νέα κατεπείγουσα διαπραγμάτευση για εβδομήντα τέσσερα νέα και άγονα δρομολόγια, τα οποία αφορούν χίλιους εξακόσιους είκοσι τρεις μαθητές της Αττικής, οι οποίοι στην έναρξη της σχολικής χρονιάς έμειναν ακάλυπτοι από τα σχολικά δρομολόγια. 
Ακόμα μεγαλύτερη δυστυχώς είναι η επιβάρυνση ειδικά στην περιοχή που εκπροσωπώ, ειδικά στην ανατολική Αττική με εντονότερη έξαρση στην περιοχή του Δήμου Μαραθώνα. Σύμφωνα με την ένωση των Συλλόγων Γονέων του Δήμου Μαραθώνα, υπάρχουν και σήμερα που μιλάμε δεκαεπτά ακάλυπτες γραμμές, οι οποίες αφορούν δώδεκα σχολικές μονάδες της περιοχής και συνολικά τριακόσιους ογδόντα έξι μαθητές της περιοχής του Δήμου Μαραθώνα. 
Ακόμα πιο έντονο είναι το παράδειγμα στο Δεύτερο Γυμνάσιο της Νέας Μάκρης στην περιοχή του Νέου Βουτζά, όπου μόνο στο σχολείο αυτό υπάρχουν εκατόν είκοσι οχτώ μαθητές, οι οποίοι σήμερα δεν καλύπτονται από τη δημόσια και δωρεάν σχολική μετακίνηση.  Αυτό είναι ακόμα πιο έντονο όταν λάβουμε υπ’ όψιν μας ότι στο συγκεκριμένο σχολείο υπάρχουν τεράστιες αποστάσεις και δύσβατη διαδρομή που πρέπει να καλύψουν οι μαθητές προφανώς και οι γονείς τους. 
Δεν είναι το μόνο παράδειγμα. Αντίστοιχα παραδείγματα υπάρχουν κι αλλού. Χαρακτηριστικό είναι ότι στις Αφίδνες και στην Ιπποκράτειο Πολιτεία είκοσι πέντε μαθητές έμειναν έξω από τα σχολικά δρομολόγια για τη διαδρομή τους προς το ΕΠΑΛ Διονύσου. 
Αυτό τι σημαίνει; Έχουμε και έχετε υποχρέωση ως πολιτεία να θωρακίσετε τη δημόσια και δωρεάν μεταφορά των μαθητών στα δημόσια σχολεία της χώρας. Ειδικά για την Ανατολική Αττική, που το πρόβλημα είναι ακόμα πιο έντονο, δεν μπορεί και στο θέμα των σχολικών μετακινήσεων οι μαθητές της Ανατολικής Αττικής να θεωρούνται δεύτερης κατηγορίας και η ανατολική Αττική να βρίσκεται πάλι στο περιθώριο και στον τομέα αυτόν. 
Εμείς, λοιπόν, θεωρούμε, κύριε Υπουργέ, ότι η πολιτεία έχει υποχρέωση να βρει άμεσα λύσεις. Και να μας απαντήσετε πώς τη Δευτέρα το πρωί αυτοί οι μαθητές θα πάνε στα σχολεία τους και ποια μέτρα σκοπεύετε να πάρετε και πότε θα ολοκληρωθούν αυτά για να λύσετε το πρόβλημα. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο, κύριε Υπουργέ.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, θα απαντήσω πολύ συγκεκριμένα, διότι στην ερώτησή σας, δυστυχώς δεν είδα συγκεκριμένα πράγματα. Όμως, εγώ θα απαντήσω πολύ συγκεκριμένα. 
Η παροχή της υπηρεσίας μεταφοράς μαθητών των δημόσιων σχολείων από την κατοικία τους προς τις σχολικές μονάδες και αντίστροφα υλοποιείται από τις περιφέρειες της χώρας, διότι μάλλον ερώτημα που θα έπρεπε να απευθύνεται στην περιφέρεια το απευθύνετε στο Υπουργείο. Θα σας απαντήσω, όμως.
Με βάση κοινή υπουργική απόφαση -Εσωτερικών, Παιδείας και Θρησκευμάτων, Έρευνας, Οικονομικών, Υποδομών- με θέμα «Μεταφορά Μαθητών Δημόσιων Σχολείων από τις Περιφέρειες», όπως έχει τροποποιηθεί και ισχύει σήμερα, από τους κεντρικούς αυτοτελείς πόρους, κύριε συνάδελφε, του έτους 2026 κατανεμήθηκε στις δεκατρείς περιφέρειες της χώρας για την κάλυψη δαπάνης μεταφοράς μαθητών συνολικό ποσό 235 εκατομμυρίων ευρώ. 
Το 2019, όταν αναλάβαμε τη διακυβέρνηση της χώρας, το αντίστοιχο ποσό ήταν 170 εκατομμύρια. Με άλλα λόγια, μέσα σε επτά έτη το συνολικό ποσό για την κάλυψη της δαπάνης που αφορά τη μεταφορά των μαθητών αυξήθηκε κατά 65 εκατομμύρια, δηλαδή κατά 38% περίπου. Αυτό το λέω για να καλύψω και το δεύτερο σκέλος της ερώτησής σας. 
Το έτος 2026 η Περιφέρεια Αττικής επιχορηγήθηκε από το Υπουργείο Εσωτερικών για τη δαπάνη μεταφοράς μαθητών με ποσό 31.712.000 ευρώ. Το ποσό αυτό είναι αυξημένο κατά 23% σε σχέση με πέρυσι. Επισημαίνω ότι το Υπουργείο Εσωτερικών από τα 26 εκατομμύρια που απέδωσε στην Περιφέρεια Αττικής για τη μεταφορά των μαθητών το 2019 έφτασε το 2026 να δίνει 31.712.000. Δηλαδή, τα κονδύλια που αποδόθηκαν στην περιφέρεια Αττικής αυξήθηκαν 22%. 
Το Υπουργείο Εσωτερικών ταυτόχρονα προέβη σε νομοθετικές ρυθμίσεις, προκειμένου να αντιμετωπίσει το ζήτημα των κατ’ εξακολούθηση άγονων διαγωνισμών. Ειδικότερα, έδωσε δυνατότητα στις περιφέρειες να προβαίνουν στη μίσθωση οχημάτων συμπεριλαμβανομένης και της δυνατότητας χρηματοδοτικής μίσθωσης -leasing δηλαδή- και για το διδακτικό έτος 2026-2027, σύμφωνα με το άρθρο 52 άρθρο 113 του ν. 5225/2025.
Ειδικά τώρα για την περιφερειακή ενότητα της ανατολικής Αττικής, υπάρχουν τριακόσια δώδεκα δρομολόγια -επαναλαμβάνω τριακόσια δώδεκα δρομολόγια-, που εκτελούνται για την κάλυψη αναγκών μεταφοράς μαθητών σχολικών μονάδων πρωτοβάθμιας και δευτεροβάθμιας εκπαίδευσης χωρικής αρμοδιότητας της ανατολικής Αττικής κατά το τρέχον σχολικό έτος. Με τα δρομολόγια αυτά μεταφέρονται επτά χιλιάδες πεντακόσιες εβδομήντα τρεις χιλιάδες μαθητές. Η Περιφέρεια Αττικής από τον Ιούλιο προχώρησε εγκαίρως στις προσκλήσεις για την υποβολή οικονομικών προσφορών για την ανάθεση υπηρεσιών μεταφοράς μαθητών για την πρωτοβάθμια και τη δευτεροβάθμια. Οι σχετικοί διαγωνισμοί απέβησαν άγονοι. Οπότε η Περιφέρεια Αττικής προχώρησε στη διενέργεια τριών διαδικασιών διαπραγμάτευσης χωρίς προηγούμενη δημοσίευση προκήρυξης και συγκεκριμένα στις 8/9, 18/9, 25./9. Εξακολουθούν να παραμένουν άγονα εβδομήντα τρία δρομολόγια, δηλαδή το 19%. Έχει καλυφθεί το 81% των δρομολογίων και καλύπτεται το 83% των μαθητών. Αυτό το λέω σε απάντηση κάποιων πραγμάτων που γράφετε ότι «χιλιάδες μαθητές…» κ.τ.λ.. Επαναλαμβάνω το 83% των μαθητών καλύπτεται. 
Για την κάλυψη των αναγκαίων δρομολογίων και με σκοπό την ασφαλή μεταφορά η διαδικασία της διαπραγμάτευσης θα επαναλαμβάνεται σε εβδομαδιαία βάση από την αρμόδια υπηρεσία της Περιφερειακής Ενότητας Ανατολικής Αττικής. Αυτήν τη στιγμή, όμως, διεξάγεται κανονικά το 83% των δρομολογίων. 
Τα υπόλοιπα στη δευτερολογία μου. 
ΠΡΟΕΔΡΕΥΩΝ (Γεώργιος Λαμπρούλης): Κύριε Χριστοδουλάκη, έχετε τον λόγο. 
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Ευχαριστώ πολύ, κύριε Πρόεδρε. 
Κύριε Υπουργέ, απευθύνουμε την ερώτηση στο Υπουργείο Εσωτερικών επειδή το Υπουργείο Εσωτερικών τυγχάνει να έχει την πολιτική αρμοδιότητα της ευθύνης που αφορά τη λειτουργία του Α΄ και του Β΄ βαθμού της Τοπικής και της Περιφερειακής Αυτοδιοίκησης. Άρα, προφανώς και σας αφορά. Πάμε να λύσουμε τα εύκολα. Δεύτερον, είπατε ότι δεν είπαμε τίποτα συγκεκριμένο. Συγγνώμη, αλλά οι 1.623 μαθητές που με ανακοίνωση της ίδιας της Περιφέρειας, όχι δικιά μου, μείνανε εκτός σχολικών δρομολογίων, δυστυχώς, είναι ένα συγκεκριμένο νούμερο. Οι δεκαεπτά ακάλυπτες γραμμές στον Δήμο Μαραθώνα είναι, δυστυχώς, ένα συγκεκριμένο υπαρκτό νούμερο. Οι δώδεκα ακάλυπτες σχολικές μονάδες είναι πολύ συγκεκριμένο νούμερο. 
Πάμε να δούμε το εξής. Ο Υπουργός θεωρεί ότι είναι επιτυχία να μας λέει σήμερα στη Βουλή ότι Οκτώβριο μήνα ένας στους πέντε μαθητές, κατά τα δικά σας στοιχεία, είναι εκτός σχολικών δρομολογίων. Άμα η Κυβέρνηση θεωρεί ότι είναι επιτυχία Οκτώβριο μήνα ένας στους πέντε μαθητές να είναι εκτός σχολικών δρομολογίων, να μας ξαναπείτε, κύριε Υπουργέ, πόσο καλά τα έχετε κάνει και εσείς και, φυσικά, η Περιφέρεια Αττικής. 
Το πρόβλημα είναι, όμως, ότι μιλάμε για ένα ζήτημα το οποίο δεν είναι συγκυριακό, φέτος. Πέρυσι Νοέμβριο μήνα, δύο μήνες μετά την έναρξη της σχολικής χρονιάς, η ίδια η Περιφέρεια ανακοίνωσε ότι ακόμα έλειπε ένα 7% των δρομολογίων. Με συγχωρείτε, αλλά εμείς εξακολουθούμε να πιστεύουμε ότι η επιτυχία του κράτους και της πολιτείας είναι να μη μένει κανένας μαθητής εκτός σχολικών δρομολογίων, για τα δημόσια σχολεία, και να μη μένει κανένας μήνας ακάλυπτος για τα δημόσια σχολεία όσον αφορά τα σχολικά δρομολόγια, όχι τους δύο πρώτους μήνες, από συνήθεια, να καλύπτουν την υποχρέωση αυτή οι γονείς.
Λέω, λοιπόν, κάτι πάρα πολύ συγκεκριμένο. Επειδή το θέμα δεν είναι φετινό, αλλά είναι σύνηθες, συστηματικό και πάντα υπάρχει το ίδιο ζήτημα, προφανώς και υπάρχει ευθύνη για το ότι αυτό τόσα χρόνια δεν έχει λυθεί εγκαίρως και φτάνουμε Οκτώβριο και πέρυσι Νοέμβριο να αναζητούμε λύση στα θέματα αυτά, δύο πράγματα θέλω να βάλουμε στην κουβέντα. Το ένα προφανώς είναι το πώς και το πόσο το τίμημα το οποίο εμπλέκεται στη διαδικασία της διαπραγμάτευσης ή της διαγωνιστικής διαδικασίας, δεν επαρκεί. Αυτό το ξέρατε από πέρυσι. Ειδικά στην Ανατολική Αττική που είναι πολύ πιο δύσκολες οι διαδρομές. Εμείς, λοιπόν, λέμε ότι πρέπει να υπάρχει έγκαιρη -και για φέτος και για του χρόνου και για όλες τις χρονιές- πρόβλεψη ικανοποιητικού τιμήματος για να μην κηρύσσονται άγονες οι διαδικασίες αυτές και 11 Σεπτέμβρη να μπορούν όλοι οι μαθητές και ειδικά στην Ανατολική Αττική να πηγαίνουν με δημόσια ευθύνη, ευθύνη του κράτους, στα σχολεία τους. 
Λέω, όμως, και κάτι ακόμα. Έχει έρθει η ώρα, επιτέλους, να υπάρξει ένας μόνιμος δημόσιος στόλος για τις σχολικές μετακινήσεις. Απεξάρτηση από τον ιδιωτικό τομέα. Γιατί; Όχι γιατί είμαστε δογματικοί, αλλά γιατί πρέπει το κράτος να αναλάβει τον ρόλο του και είναι πολύ πιο χαμηλό τελικά το συνολικό τίμημα. Προφανώς, αυτό δεν γίνεται από τη μια μέρα στην άλλη. Δεν θα έχουμε αύριο το πρωί τον στόλο αυτό, αλλά πρέπει να ξεκινήσουμε. Και εμείς λέμε ότι όσο πιο γρήγορα ξεκινήσουμε, πέρυσι για παράδειγμα, θα έχουμε ένα πρώτο κομμάτι αυτού. Το πρώτο κομμάτι αυτού θα μπορούσε και θα έπρεπε να διατεθεί ειδικά στις περιοχές που κηρύσσονται αγώνα τα δρομολόγια. Δυστυχώς, στην Ανατολική Αττική έχουμε πολλά από αυτά. 
Κλείνω με το εξής. Η Περιφέρεια σε απάντηση σχετικής ερώτησης στις 14 Σεπτεμβρίου λέει ότι για τις σχολικές μονάδες ειδικής αγωγής αυτό το πράγμα προωθείται. Ξέρουμε, λοιπόν, και είναι σημαντικό το ότι υπάρχει για τα ειδικά σχολεία, λέμε ότι πρέπει να επεκταθεί στα δημόσια σχολεία γενικά και ειδικά σε αυτά που έχουν ήδη πρόβλημα σήμερα. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Σπανάκη, έχετε τον λόγο. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, θα επαναλάβω. Απαντάω συγκεκριμένα. Από τα στοιχεία που διαθέτει το Υπουργείο Εσωτερικών για το έτος 2024-2025, ο συνολικός αριθμός των δικαιούχων μεταφοράς μαθητών ανήλθε σε 249 χιλιάδες μαθητές. Το συνολικό κόστος στα 215 εκατομμύρια ευρώ, όταν τη σχολική χρονιά 2014-2015 οι δικαιούχοι ήταν 219 χιλιάδες με κόστος 148 εκατομμύρια. Με άλλα λόγια, για μία αύξηση κατά 14% η χρηματοδότηση του Υπουργείου Εσωτερικών προς τις περιφέρειες για τη μεταφορά αυξήθηκε κατά 45%. Ένα το κρατούμενο. 
Το Υπουργείο Εσωτερικών σε συνεργασία με τα συναρμόδια Υπουργεία στις αρχές Αυγούστου και συγκεκριμένα στις 4 Αυγούστου του 2026, πολύ πριν την έναρξη της σχολικής χρονιάς, προέβη σε σχετική ρύθμιση και συγκεκριμένα στην τροποποίηση της Κοινής Υπουργικής Απόφασης 50025/2018, αναφορικά με το ελάχιστο κόστος ανά κατηγορία οχήματος και ανά δρομολόγιο. Το Υπουργείο έλαβε υπ’ όψιν τα αιτήματα των περιφερειών, των λοιπών φορέων, για την αναπροσαρμογή του υπολογισμού του κόστους των σχολικών δρομολογίων, λόγω της σημαντικής αύξησης του λειτουργικού κόστους κατά το τελευταίο διάστημα, κυρίως από την αύξηση του κόστους των καυσίμων. Πιο αναλυτικά, σύμφωνα με τις ισχύουσες διατάξεις της ανωτέρω κοινής απόφασης, ορίζεται ως ελάχιστο κόστος ανά κατηγορία οχήματος και ανά μόνο δρομολόγιο το ισόποσο των πέντε χιλιομέτρων, συνυπολογιζόμενης και της ανωτέρω προσαύξησης εντός πόλεως με μικρή κλίση. Ειδικά για την Περιφέρεια Αττικής και τη Μητροπολιτική Ενότητα Θεσσαλονίκης το ανωτέρω ελάχιστο κόστος ορίζεται στο ισόποσο των δώδεκα χιλιομέτρων έναντι των δέκα χιλιομέτρων που ίσχυε στα δρομολόγια τα οποία ανατίθεται ανά μόνη ή διπλή διαδρομή. Η προσαρμογή αυτή κρίθηκε αναγκαία για την εύρυθμη εκτέλεση του μεταφορικού έργου, την αποφυγή άγονων δρομολογίων στους επικείμενους διαγωνισμούς και τη διασφάλιση της βιωσιμότητας των αναδόχων εν γένει. Στις 3 Σεπτεμβρίου του 2026 το Υπουργείο Εσωτερικών τροποποίησε την απόφαση για τη μεταφορά μαθητών αναφορικά με τον ελάχιστο χρόνο απασχόλησης οδηγού και οχήματος ανά τύπο οχήματος και ανά μόνο δρομολόγιο ο οποίος ορίζεται σε ενενήντα λεπτά. 
Όλες αυτές οι θεσμικές παρεμβάσεις αποδεικνύουν πως το Υπουργείο Εσωτερικών βρίσκεται σε διαρκή και συνεχή συνεργασία με τα συναρμόδια Υπουργεία και τους Οργανισμούς Τοπικής Αυτοδιοίκησης. Όμως, επειδή φαντάζομαι ότι το Σαββατοκύριακο, κύριε Χριστοδουλάκη, θα πάτε στη Νέα Μάκρη, στον Βουτζά, στην Ανατολική Αττική θέλω να τους πείτε ότι όταν έφερε η Κυβέρνηση την τροποποίηση του νόμου για τη μεταφορά μαθητών, τον ν.5225, το άρθρο 113, το ΠΑΣΟΚ και εσείς προσωπικά το καταψηφίσατε, άρα σταματήστε αυτήν την υποκρισία ότι δήθεν νοιάζεστε για τη μεταφορά και να έρχεστε εδώ στο Κοινοβούλιο και να καταψηφίζετε διατάξεις που δημιουργούν ευνοϊκές συνθήκες για τη μεταφορά των μαθητών. Διότι αυτή η υποκρισία -όπως και η λογική και σε άλλα θέματα, δεν θέλω να αναφερθώ, που έχετε πει εδώ από το Βήμα της Βουλής-, είναι μία υποκρισία χειρίστου είδους και πρέπει να αποκαλυφθεί. Αυτή είναι η αλήθεια, ότι έρχεστε εδώ μέσα και καταψηφίζετε διατάξεις που φέρνει το Υπουργείο Εσωτερικών, που διευκολύνεται η μεταφορά μαθητών, και πάτε έξω και λέτε άλλα. 
Και κλείνοντας, δεν μπορώ να καταλάβω, η δεύτερη ερώτηση που μιλάτε για ενέργειες αναμόρφωσης του συστήματος κοστολόγησης, είναι για τους μαθητές ή είναι για τις εταιρείες που θέλουν να κάνουν τη μεταφορά μαθητών; Σας ερωτώ.
Και το τρίτο, αναφερθήκατε να γίνονται οι μεταφορές από το Δημόσιο. Αυτό είναι επίσημη θέση του ΠΑΣΟΚ ή είναι θέση δική σας; Γιατί ταυτίζεστε με το ΚΚΕ.
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την τρίτη με αριθμό 1388/28-9-2026 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών του Κομμουνιστικού Κόμματος της Ελλάδας κ. Σεμίνας Διγενή προς την Υπουργό Πολιτισμού με θέμα: «Να ανακληθούν οι απολύσεις του Φεστιβάλ Αθηνών και να παρθούν τα απαραίτητα μέτρα υγείας και ασφάλειας των εργαζομένων». 
Θα απαντήσει ο Υφυπουργός Πολιτισμού, ο κ. Ιάσων Φωτήλας. 
Κυρία Διγενή, έχετε τον λόγο. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ πολύ, κύριε Πρόεδρε.
Πριν από μερικές ημέρες η διοίκηση του Φεστιβάλ Αθηνών Επιδαύρου ανακοίνωσε σε εννέα εργαζόμενους του οργανισμού τη μη ανανέωση των συμβάσεων εργασίας τους, επικαλούμενη την ανάγκη περικοπών. Οι συγκεκριμένες συμβάσεις λήγουν στις 30 Σεπτεμβρίου, ενώ σύμφωνα με πληροφορίες δρομολογούνται 20% με 25% περικοπές προσωπικού σε συμβάσεις που λήγουν διαδοχικά έως τα τέλη του Δεκέμβρη του 2026. Πρόκειται για εργαζόμενους που δουλεύουν για χρόνια στον οργανισμό, καλύπτοντας πάγιες και διαρκείς ανάγκες. 
Ανάμεσα στους επτά εργαζόμενους υπάρχει και μονογονέας εργαζόμενη που βρίσκεται σε άδεια μητρότητας. Αδιανόητο! Ακριβώς αδιανόητο! Είχε προηγηθεί την άνοιξη του 2025 η μη επαναπρόσληψη δεκάδων εποχικά εργαζομένων μετά από πολυετή θητεία στην ταξιθεσία και αλλού στο όνομα της μη λειτουργίας του Ηρωδείου. Όμως, οι παραστάσεις πραγματοποιήθηκαν σε άλλα θέατρα, όπως αυτό του Λυκαβηττού, της Επιδαύρου και αλλού.
Οι εξελίξεις αυτές οξύνουν στο έπακρο την κατάσταση υποστελέχωσης στην οποία βρίσκεται ο Οργανισμός, μεγαλώνοντας την πίεση στους εργαζόμενους και υποβαθμίζοντας τις υπηρεσίες.
Προβληματικές είναι συχνά και οι συνθήκες εργασίας στους χώρους του Φεστιβάλ, φτάνοντας να θέτουν σε κίνδυνο ακόμη και τη ζωή των εργαζομένων, ειδικά στα κτίρια της Πειραιώς 260, σύμφωνα με καταγγελίες εργαζομένων το φετινό καλοκαίρι.
Πατώντας στις πλάτες των εργαζομένων που βιώνουν αυτό το απαράδεκτο εργασιακό καθεστώς ομηρίας, η Κυβέρνηση έχει για καύχημά της το Φεστιβάλ Αθηνών Επιδαύρου, χαρακτηρίζοντάς το ως τον κορυφαίο δημόσιο πολιτιστικό Οργανισμό της χώρας για τον ρόλο και τη συμβολή του στο τουριστικό θαύμα. Το αποτέλεσμα της πολιτικής της Κυβέρνησης είναι οι ανάγκες σε δημόσια υγεία, παιδεία και πολιτισμό με βάση τις σημερινές δυνατότητες όλο και περισσότερο να γίνονται ένα ακριβό εμπόρευμα για πολύ λίγους.
Ρωτάμε, λοιπόν, τι μέτρα προτίθεστε να πάρετε, ώστε να ανακληθεί η απόφαση της μη ανανέωσης των συμβάσεων, να παραμείνουν στην εργασία τους οι εργαζόμενοι και να προσληφθεί επαρκές μόνιμο προσωπικό σε κάθε αναγκαία ειδικότητα για τη λειτουργία του Φεστιβάλ. Επίσης, ρωτάμε τι μέτρα θα πάρετε, ώστε να εφαρμόζονται επαρκή μέτρα υγείας και ασφάλειας σε όλους τους χώρους του Φεστιβάλ.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υπουργέ, έχετε τον λόγο.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Ευχαριστώ, κύριε Πρόεδρε.
Κυρία συνάδελφε, σας ευχαριστώ για την ερώτηση, γιατί μου δίνει την ευκαιρία να αποκαταστήσουμε την εικόνα ενός Οργανισμού που είναι πράγματι από τους σημαντικότερους δημόσιους πολιτιστικούς φορείς της χώρας. Και είναι σημαντικός όχι ως τουριστική βιτρίνα, όπως υπονοείτε, αλλά για το έργο που παράγει, για τους ανθρώπους που αγγίζει και για τους ανθρώπους που το κάνουν πράξη.
Θα ξεκινήσω από τον τίτλο της ερώτησής σας, γιατί οι λέξεις έχουν σημασία. Εσείς ως έγκριτη δημοσιογράφος το γνωρίζετε καλύτερα. Ζητάτε να ανακληθούν οι απολύσεις. Ποιες απολύσεις; Είδατε κάποια απόλυση; Να σας ενημερώσω, λοιπόν, πως στο Φεστιβάλ Αθηνών Επιδαύρου δεν έγινε καμία απόλυση και δεν καταγγέλθηκε καμία σύμβαση εργασίας. Εννέα συμβάσεις ορισμένου χρόνου έληξαν στις 30 Σεπτεμβρίου και όπως προέβλεπαν από την αρχή οι ίδιοι τους οι όροι, δεν παρατείνονται.
Να ξεκαθαρίσουμε: Η λήξη μίας σύμβασης ορισμένου χρόνου και η καταγγελία μίας σύμβασης είναι δύο διακριτές νομικές έννοιες και στο Κοινοβούλιο τουλάχιστον οφείλουμε να τις ονομάζουμε με το όνομά τους. Γιατί, όμως, συμβαίνει αυτό; Είναι πολύ απλό, λόγω της φύσης του ίδιου του Φεστιβάλ. Το Φεστιβάλ είναι πρωτίστως ένας θερινός θεσμός. Το καλλιτεχνικό του πρόγραμμα υλοποιείται κάθε χρόνο από τα μέσα περίπου Απριλίου, όταν ξεκινάει η προετοιμασία, έως τα τέλη Αυγούστου, όταν ολοκληρώνονται οι παραστάσεις. Σε αυτό το διάστημα οι λειτουργικές ανάγκες κορυφώνονται και τότε απασχολείται ο μεγαλύτερος αριθμός εργαζομένων με συμβάσεις ορισμένου χρόνου. Όταν ο ετήσιος κύκλος του ολοκληρώνεται, οι ανάγκες μειώνονται κατακόρυφα και όπως κάθε χρόνο, λήγει το μεγαλύτερο μέρος αυτών των συμβάσεων. Αυτός είναι ο κύκλος λειτουργίας του φορέα. Δεν πρόκειται για κάποια αιφνίδια πολιτική περικοπών.
Και θέλω να είμαι σαφής: Ο Οργανισμός δεν αδειάζει. Και σήμερα απασχολείται ικανός αριθμός εργαζομένων, ώστε να καλύπτονται απρόσκοπτα οι τρέχουσες ανάγκες λειτουργίας του. Το πιο ουσιαστικό, όμως, είναι η κατεύθυνση του Υπουργείου και της διοίκησης, που είναι η ενίσχυση της μόνιμης σταθερής απασχόλησης. Οι θέσεις του Φεστιβάλ καλύπτονται με συμβάσεις ιδιωτικού δικαίου αορίστου χρόνου από επιτυχόντες των διαδικασιών του ΑΣΕΠ με διαφάνεια και αξιοκρατία. Μόλις το τελευταίο διάστημα ο Οργανισμός υποδέχθηκε οκτώ νεοδιόριστους εργαζόμενους. Όσο καλύπτονται αυτές οι θέσεις τόσο θα περιορίζεται η ανάγκη για συμβάσεις ορισμένου χρόνου.
Αυτό ακριβώς, κυρία συνάδελφε, είναι το επαρκές μόνιμο προσωπικό στο οποίο αναφέρεστε. Μόνο που εμείς το υλοποιούμε. Το κάνουμε πράξη. Το κάνουμε, όμως, με τον τρόπο που ορίζει το Σύνταγμα και υπηρετεί τους σκοπούς του Φεστιβάλ Αθηνών Επιδαύρου.
Έρχομαι στο δεύτερο σκέλος, στην υγεία και την ασφάλεια των εργαζομένων. Για εμάς δεν είναι δευτερεύον ζήτημα. Είναι καίριο και πρωταρχικό μέλημα. Το Φεστιβάλ εφαρμόζει άπαντα τα μέτρα που προβλέπει ο νόμος και παράλληλα, συντηρεί και αναβαθμίζει τις υποδομές και τις εγκαταστάσεις του. Ήδη από το 2024 ξεκίνησε εκτεταμένη προμήθεια νέων μέσων ατομικής προστασίας, κράνη, γάντια, ειδικά υποδήματα παραδόθηκαν σε όλους, τους τεχνικούς σκηνής, τους ηλεκτρολόγους, τους τεχνικούς φωτισμού. Κάθε νέος εργαζόμενος τα παραλαμβάνει και ό,τι φθείρεται αντικαθίσταται πλέον σε μόνιμη βάση.
Έχω και άλλα πολλά να πω και μέτρα και υπόλοιπα, αλλά δεν θα προλάβω. Θα κλείσω εδώ και θα αναφερθώ στα υπόλοιπα στη δευτερολογία μου.
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Καλώς.
Ορίστε, κυρία Διγενή, έχετε τον λόγο για τη δευτερολογία σας.
ΑΣΗΜΙΝΑ (ΣΕΜΙΝΑ) ΔΙΓΕΝΗ: Σας παρακολούθησα με πολλή προσοχή, κύριε Φωτήλα, διαπιστώνοντας για μια ακόμη φορά πως το ρεπερτόριο των υπεκφυγών σας παραμένει ανεξάντλητο.
Θα ήθελα να επισημάνω πως από ό,τι φαίνεται όλα τα νομικά πρόσωπα ιδιωτικού δικαίου είναι πλέον θύματα της πολιτικής της Ευρωπαϊκής Ένωσης και της Κυβέρνησης που μειώνει όλο και περισσότερο τη χρηματοδότησή τους, για να αυξάνει τις επιδοτήσεις και τις φοροαπαλλαγές στα μονοπώλια της ενέργειας, των τραπεζών και να επιταχύνει την πολεμική προετοιμασία της χώρας.
Και ας μιλήσουμε με επιπλέον στοιχεία. Μόλις το καλοκαίρι έγιναν έντεκα απολύσεις στο Κρατικό Θέατρο Βορείου Ελλάδας, ενώ συζητιούνται περικοπές ακόμα και στις υπερωρίες των εκατοντάδων εργαζομένων στα νομικά πρόσωπα ιδιωτικού δικαίου που δουλεύουν με ενιαίο μισθολόγιο. Οι επιδοτήσεις μέσα από το «Όλη η Ελλάδα ένας πολιτισμός» ήταν φέτος 20% μειωμένες.
Θα ήθελα να σας αναφέρω και μια κουβέντα εργαζόμενου στην επικοινωνία του Φεστιβάλ που μου έκανε εντύπωση: «Τα μεγάλα καλλιτεχνικά οράματα, οι σπουδαίες διεθνείς πλατφόρμες, τα Επιδαύρια sold out χτίζονται φαραωνικά πάνω στις πλάτες των εργατών του πολιτισμού, γιατί αυτοί τον τρέχουν». Αυτοί, δηλαδή -προσθέτουμε εμείς- που η πολιτική ηγεσία του ΥΠΠΟ τους θέλει αναλώσιμους, μιας χρήσης, κακοπληρωμένους και επισφαλείς.
Να προσθέσω πως κατά τη διάρκεια της προηγούμενης χρονιάς έφτασαν καταγγελίες στο κλαδικό Σωματείο ΣΕΘΕΑ για εντατικοποίηση της εργασίας και υποστελέχωση σε διοικητικές θέσεις, τεχνικό προσωπικό και τεχνικούς ασφαλείας. Μάλιστα, πρόσφατα εργαζόταν μόνο ένας τεχνικός σε προετοιμασία παράστασης με κίνδυνο της σωματικής του ακεραιότητας, ενώ το ελάχιστο εργατικό δυναμικό που θα έπρεπε να είναι διαθέσιμο είναι δέκα εργαζόμενοι. Αντίστοιχα, υπάρχει τρομακτική έλλειψη εργατικού τεχνικού δυναμικού όλων των ειδικοτήτων για τη συντήρηση και την προετοιμασία όλων των χώρων του Φεστιβάλ καθ’ όλη τη χρονιά.
Το ΣΕΘΕΑ απαιτεί τη λήψη μέτρων υγείας και ασφάλειας σε κάθε χώρο εργασίας για να μη βρεθεί πάλι κάποιος ακόμα συνάδελφός τους σακατεμένος και να γυρνούν όλοι σώοι στα σπίτια τους. Με αφορμή σοβαρό εργατικό ατύχημα στον κλάδο το καλοκαίρι, το Σωματείο Εργαζομένων στο Θέαμα-Ακρόαμα είχε θέσει ζητήματα που αφορούσαν τα μέτρα ασφαλείας, τα μέσα ατομικής προστασίας και τους χαμηλούς μισθούς, τους οποίους συνέδεε με την πολυαπασχόληση και τις εξαντλητικές ώρες εργασίας.
Κατά το ΣΕΘΕΑ, η διοίκηση είχε απαντήσει μέσω e-mail, παρουσιάζοντας μια ειδυλλιακή εικόνα και αποδίδοντας, όπως καταγγέλλεται, ιδιαίτερη βαρύτητα στην ατομική ευθύνη, ενώ είχε αρνηθεί να συναντηθεί με το σωματείο.
Να πω πως είναι χυδαίο και απάνθρωπο να απολύονται νύχτα και με ξαφνικές τροπολογίες υπάλληλοι σε άδεια που μέρα-νύκτα μοχθούν για το καλύτερο και πετιούνται στον δρόμο, ενώ ήδη υποαμείβονται.
Και μην ξεχνάμε πως οι άνθρωποι του πολιτισμού ξαναβγαίνουν στους δρόμους πάλι. Θα τους βρείτε τη Δευτέρα στις 11.00΄ το πρωί έξω από το Υπουργείο σας, στο Υπουργείο Πολιτισμού και θα τους ακούσετε πάλι να διεκδικούν τους όρους για να μπορούν να ζουν από τη δουλειά τους και να συνεχίσουν να δημιουργούν.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Φωτήλα, έχετε τον λόγο.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Ευχαριστώ, κύριε Πρόεδρε.
Κυρία Διγενή, για το Κρατικό Θέατρο Βορείου Ελλάδας και όλα τα άλλα πολύ ενδιαφέροντα που αναφέρατε, παρακαλώ πολύ καταθέστε ερώτηση και με χαρά θα έρθω να απαντήσω, αλλά τώρα, όταν θα κλείσει το μικρόφωνο στα τέσσερα λεπτά, θα προτιμήσω να παραμείνω στα της ερώτησης και στα δεδομένα.
Πρώτον, αναφορικά με τις περικοπές 20% έως 25%, όπως θα έλεγε και ο Γραμματέας σας, πού τα βρήκατε αυτά τα φυντάνια, μάλλον τα νούμερα;
Διότι ο αριθμός αυτός δεν αντιστοιχεί, κυρία Διγενή, στην πραγματικότητα. Ο πραγματικός αριθμός είναι πολύ μικρότερος. Σύμφωνα με τα στοιχεία του Φεστιβάλ Αθηνών-Επιδαύρου, μιλάμε για κάτω από 10% και σε κάθε περίπτωση, όπως εξήγησα, δεν πρόκειται για περικοπές. Είναι ο κανονικός κύκλος ενός θερινού φεστιβάλ την ώρα που οι θέσεις του φορέα πληρώνονται μέσω ΑΣΕΠ.
Δεύτερον, λέτε ότι οι εργαζόμενοι αυτοί καλύπτουν πάγιες και διαρκείς ανάγκες. Αν μία ανάγκη είναι πάγια, ο τρόπος να καλυφθεί είναι ένας, η οργανική θέση και ο διαγωνισμός του ΑΣΕΠ. Δεν είναι η διαχρονική ανανέωση συμβάσεων ορισμένου χρόνου, την οποία το Σύνταγμα απαγορεύει ρητά να μετατρέπονται σε σύμβαση αορίστου χρόνου στον δημόσιο τομέα.
Τρίτον, καθώς έγινε αναφορά για εργαζόμενη που βρίσκεται σε άδεια μητρότητας, το Φεστιβάλ τηρεί και σέβεται απαρέγκλιτα τα εργασιακά δικαιώματα των εργαζόμενων μητέρων, όπως ακριβώς θα κατοχυρώνει η εθνική και η ενωσιακή νομοθεσία.
Τέταρτον, αναφέρεστε στη μη λειτουργία του Ηρωδείου το 2025. Να σας πληροφορήσω πως το Ωδείο Ηρώδου του Αττικού λειτούργησε το 2025 πλήρως και κανονικά. Καμία παραγωγή δεν μεταφέρθηκε σε άλλο χώρο. Η βάση αυτού του επιχειρήματος απλώς δεν υπάρχει.
Έρχομαι τώρα σε ένα πραγματικά ευαίσθητο θέμα, στην ασφάλεια. Εκεί δεν υπάρχει καμία έκπτωση, καμία περικοπή. Σε όλους τους χώρους εργασίας και στα θέατρα έχουν τοποθετηθεί ενημερωτικές πινακίδες για την υποχρεωτική χρήση των μέσων ατομικής προστασίας. Κάθε χρόνο πραγματοποιούνται ειδικά σεμινάρια για εργασίες υψηλής επικινδυνότητας, όπως τα ανυψωτικά μηχανήματα και οι εργασίες καθ’ ύψος.
Για την Πειραιώς 260 και το φετινό καλοκαίρι, με οδηγίες της Διοίκησης, εφαρμόστηκαν όλα όσα προβλέπουν για το ωράριο και τις συνθήκες εργασίας και υγιεινής οι εγκύκλιοι του Υπουργείου Υγείας και Εργασίας, τις οποίες διαβίβασε στον φορέα το Υπουργείο Πολιτισμού.
Κλείνοντας, κυρία συνάδελφε, μιλάτε για πολιτισμό που γίνεται ακριβό εμπόρευμα για πολύ λίγους. Ας δούμε τους αριθμούς, που συνηθίζω να λέω πως είναι «ξεροκέφαλοι». Φέτος, το Φεστιβάλ εξέδωσε περίπου εκατόν εβδομήντα τρεις χιλιάδες εισιτήρια. Διαθέτει έντεκα κατηγορίες εκπτωτικών εισιτηρίων, που ισχύουν οριζόντια, σε κάθε παράσταση και σε κάθε τιμολογιακή κατηγορία.
Πάμε να δούμε μερικές από αυτές. Για τα άτομα με αναπηρία, τους ανέργους και τους σπουδαστές καλλιτεχνικών σχολών, το εισιτήριο κοστίζει 5 ευρώ. Φοιτητές, πολίτες άνω των εξήντα πέντε, παιδιά και έφηβοι, πολύτεκνοι και νέοι με την Ευρωπαϊκή Κάρτα Νέων έχουν έκπτωση 20%. Σε κάθε ζώνη διατίθεται για εκπτωτικά ηλεκτρονικά εισιτήρια το 15% έως 20% της χωρητικότητας και στα ταμεία μπορούν να εκδοθούν επιπλέον, με απλή επίδειξη εγγράφων που δικαιολογούν την έκπτωση.
Στην Πειραιώς 260 περισσότεροι από ένας στους πέντε θεατές παρακολούθησαν με μειωμένο εισιτήριο. Επιπλέον, οι χώροι του Φεστιβάλ διαθέτουν υποδομές προσβασιμότητας με ηλεκτροκίνητα οχήματα και αμαξίδια για άτομα με αναπηρία και περιορισμένη κινητικότητα.
Αυτό δεν είναι ακριβό εμπόρευμα για λίγους. Είναι δημόσια πολιτιστική πολιτική, σύγχρονη, διαφανής, προσβάσιμη. Και θα συνεχίσουμε να στηρίζουμε το Φεστιβάλ Αθηνών-Επιδαύρου με σχέδιο και με κάθε τρόπο, με σεβασμό στους δημιουργούς, στους πολίτες και στη διεθνή του απήχηση, γιατί είμαστε υπερήφανοι για το έργο που επιτελεί το προσωπικό του, με τον Καλλιτεχνικό του Διευθυντή Μιχαήλ Μαρμαρινό, αλλά και τη θεσμική θωράκισή του από το Διοικητικό του Συμβούλιο και την Πρόεδρό του Κατερίνα Σακελλαροπούλου.
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Θα συνεχίσουμε με τη συζήτηση της πρώτης με αριθμό 1371/23-9-2026 επίκαιρης ερώτησης δεύτερου κύκλου του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Αγροτικής Ανάπτυξης και Τροφίμων με θέμα: «Ελλιπής αντιμετώπιση των εκκρεμοτήτων του Κτηματολογίου στην Ενιαία Αίτηση Ενίσχυσης (ΕΑΕ) 2026-Κίνδυνος για τις αιτήσεις και τις ενισχύσεις των παραγωγών».
Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Ιωάννης Ανδριανός.
Κύριε Αυγενάκη, έχετε τον λόγο για την πρωτολογία σας.
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ, κύριε Πρόεδρε.
Κύριε Υπουργέ, η σύνδεση της Ενιαίας Αίτησης Ενίσχυσης του 2026 με τα στοιχεία του Κτηματολογίου αναδεικνύεται σε κρίσιμο εμπόδιο για παραγωγούς της Κρήτης, ίσως και για πολλούς άλλους παραγωγούς από την υπόλοιπη Ελλάδα. Σε μια περιοχή με εκκρεμείς κτηματολογικές διορθώσεις και σύνθετες ιδιοκτησιακές σχέσεις, η πρώτη υποχρεωτική ψηφιακή διασταύρωση δεν μπορεί να αντιμετωπίζει κάθε δικαιολογημένη απόκλιση ως αμφισβήτηση της πραγματικής γεωργικής εκμετάλλευσης.
Η κοινή ανακοίνωση ΥΠΑΑΤ και ΑΑΔΕ της 15ης Σεπτεμβρίου όρισε ελάχιστη γεωργική επικάλυψη το 55% μεταξύ δηλούμενου αγροτεμαχίου και ΚΑΕΚ στις περιοχές λειτουργούντος Κτηματολογίου. Επιτρέπει, επίσης, αιτιολογημένη μη ταυτοποίηση ιδιοκτήτη, ώστε η αίτηση να υποβάλλεται και να ελέγχεται στη συνέχεια. Πρόκειται για μια χρήσιμη προσαρμογή, η οποία όμως δεν αρκεί για όλες τις περιπτώσεις, πρώτον, εκκρεμούς διόρθωσης ορίων, δεύτερον, αντιρρήσεων, τρίτον, μη ολοκληρωμένης μεταγραφής και τέταρτον, ασυμφωνίας ιδιοκτησιακών στοιχείων.
Οι εκπρόσωποι των ΚΥΔ Κρήτης, επαγγελματίες και οικογενειάρχες, έχουν επισημάνει περιπτώσεις όπου η κτηματολογική εγγραφή δεν έχει ενημερωθεί σύμφωνα με τους τίτλους ή εκκρεμεί ένσταση. Ζητούν, επίσης, να εμφανίζονται στον χάρτη οι περιοχές κτηματολογίου υπό ανάρτηση.
Στις διευκρινίσεις της 21ης Σεπτεμβρίου επιβεβαιώθηκε ότι για ιδιοχρησιμοποιούμενα αγροτεμάχια απαιτείται αντιστοίχιση ενός ΑΤΑΚ προς έναν ΚΑΕΚ και ότι η ψηφιοποιημένη έκταση δεν μπορεί να υπερβαίνει την έκταση του δηλουμένου ΚΑΕΚ. Η διόρθωση του Ε9 είναι δυνατή, αλλά δεν θεραπεύει από μόνη της μια εκκρεμή κτηματολογική εγγραφή ή γεωμετρική διόρθωση.
Αναγνωρίζω τη θετική ανακοίνωση της 18ης Σεπτεμβρίου, ότι ΕΑΕ λειτουργεί πλήρως. Ωστόσο, να αναφερθεί τουλάχιστον ότι έχουν γίνει μέχρι στιγμής τριάντα έξι τροποποιήσεις από την έναρξη της πλατφόρμας και με πολλές εκκρεμότητες που εμπόδιζαν την οριστικοποίηση ορισμένων αιτήσεων.
Παράλληλα, η απόφαση Α.1180/2026 προβλέπει για τις απλές παραβάσεις πρόστιμα από 1.000 έως 4.000 ευρώ ανά παράβαση για το 2026 και δυνατότητα προσωρινού αποκλεισμού έως δύο έτη. Απαιτούνται, επομένως, σαφείς οδηγίες για τη σύγκρουση συμφερόντων και για την ευθύνη των ΚΥΔ και των χειριστών τους.
Η προθεσμία της 25ης Σεπτεμβρίου για την προκαταβολή Οκτωβρίου κατέστη επείγουσα, μια εφαρμόσιμη λύση η οποία πρέπει να δοθεί. Γι’ αυτό και σας θέτω τα ερωτήματα, όπως κατέθεσα και στην ερώτησή μου: Σκοπεύετε να προωθήσετε πρόσθετες παρεμβάσεις, σε συνεργασία με την ΑΑΔΕ και το Ελληνικό Κτηματολόγιο για τις περιπτώσεις όπου εκκρεμούν κτηματολογικές διορθώσεις ή ενστάσεις και η αντίστοιχη αντιστοίχιση ΑΤΑΚ-ΚΑΕΚ ή τα γεωμετρικά στοιχεία δεν μπορούν να αποκατασταθούν άμεσα;
Δεύτερον, θα προβλεφθεί τεκμηριωμένη προσωρινή καταχώριση και εξέταση των περιπτώσεων αυτών χωρίς αδικαιολόγητο αποκλεισμό από την οριστικοποίηση της ΕΑΕ;
Και τρίτον, πώς θα διασφαλίσετε, με σαφείς οδηγίες προς τα ΚΥΔ και δημοσιοποίηση του αριθμού των αιτήσεων που επηρεάζονται στην Κρήτη και πανελλαδικά;
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο, κύριε Υφυπουργέ.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κύριε συνάδελφε, το ζήτημα που θέτετε αφορά όντως περιοχές, όπως η Κρήτη, όπου υπάρχουν ακόμη εκκρεμότητες στην κτηματολογική αποτύπωση, οι οποίες μπορούν να δημιουργήσουν πρακτικές δυσκολίες κατά την υποβολή της Ενιαίας Αίτησης Ενίσχυσης. Θα δώσω, λοιπόν, γι’ αυτό την εικόνα όπως ακριβώς προκύπτει σήμερα από τα στοιχεία των αρμοδίων υπηρεσιών.
Κατ’ αρχάς, φέτος εφαρμόζεται για πρώτη φορά υποχρεωτική ψηφιακή διασταύρωση των δηλούμενων αγροτεμαχίων με τα δεδομένα του λειτουργούντος Κτηματολογίου. Ακριβώς επειδή από την εφαρμογή αυτής της διαδικασίας αναδείχθηκαν πραγματικές και δικαιολογημένες αποκλίσεις, το Υπουργείο Αγροτικής Ανάπτυξης και Τροφίμων και η ΑΑΔΕ, σε συνεργασία με την ΕΘΕΑΣ και το ΓΕΩΤΕΕ, προχώρησε σε συγκεκριμένες προσαρμογές. Αναφέρατε έναν αριθμό τριάντα έξι ότι έχουν γίνει αλλαγές.
Στις περιοχές όπου λειτουργεί, λοιπόν, Κτηματολόγιο και είναι υποχρεωτική η αναγραφή ΚΑΕΚ, το ελάχιστο ποσοστό γεωχωρικής επικάλυψης του ψηφιοποιούμενου αγροτεμαχίου με το δηλούμενο ΚΑΕΚ ορίστηκε, όπως είπατε και εσείς, στο 55%. Και εδώ υπάρχει μια κρίσιμη διευκρίνιση: Η μη ταυτοποίηση του δηλούμενου ιδιοκτήτη με τα στοιχεία του Κτηματολογίου δεν οδηγεί από μόνη της σε αποκλεισμό της αίτησης. Έχουν προβλεφθεί περιπτώσεις στις οποίες η μη ταυτοποίηση οφείλεται σε αποδεκτό λόγο, όπως όταν δεν έχει ακόμα ολοκληρωθεί η μεταγραφή μετά από αγοραπωλησία, δωρεά ή κληρονομιά ή όταν πρόκειται για ΚΑΕΚ αγνώστου ιδιοκτήτη.
Για τις περιπτώσεις, λοιπόν, αυτές έχει προβλεφθεί η δυνατότητα ο παραγωγός να επιλέγει τον συγκεκριμένο λόγο μη ταυτοποίησης, ώστε να ολοκληρώνεται η υποβολή και στη συνέχεια, να ελέγχεται η ακρίβεια όσων δηλώνει.
Βεβαίως, υπάρχουν δύο βασικές προϋποθέσεις, το εμβαδόν του δηλούμενου ΚΑΕΚ να είναι ίσο ή μεγαλύτερο από την ψηφιοποιημένη έκταση και η ίδια έκταση να μη δηλώνεται από άλλον παραγωγό. Ως προς τις διορθώσεις, η ΑΑΔΕ έχει επίσης διευκρινίσει ότι λαμβάνονται υπ’ όψιν διορθώσεις στο Ε9 που πραγματοποιήθηκαν μετά τις 31 Μαΐου του 2026 για αγροτεμάχια σε περιοχές όπου υπάρχουν εκκρεμότητες του Κτηματολογίου. Και στις περιοχές όπου το Κτηματολόγιο λειτουργεί προβλέπεται η ενσωμάτωση των διορθώσεων που πραγματοποιούνται σε αυτό.
Παράλληλα, έχουν ήδη γίνει και πρόσθετες τεχνικές παρεμβάσεις. Έχει υλοποιηθεί η δυνατότητα προσωρινής αποθήκευσης σε περιπτώσεις επικάλυψης αγροτεμαχίων του ίδιου παραγωγού, για προβλήματα επικάλυψης με όμορα αγροτεμάχια εξετάζεται αρμοδίως πρόσθετη λύση, ενώ μέσω του my1521 μπορούν να εξετάζονται και μεμονωμένες περιπτώσεις με συγκεκριμένα στοιχεία. 
Θέλω, τέλος, να ξεκαθαρίσω και κάτι ως προς τις προθεσμίες. Η 25η Σεπτεμβρίου αφορούσε την πρώτη δυνατότητα καταβολής προκαταβολής έως τις 31 Οκτωβρίου. Δεν ήταν η καταληκτική -και δεν είναι καταληκτική- ημερομηνία υποβολής της ενιαίας αίτησης ενίσχυσης. Η αίτηση μπορεί να υποβληθεί έως τις 16 Οκτωβρίου. Για όσους υποβάλλουν αίτηση από τις 26 Σεπτεμβρίου έως τότε, προβλέπεται η δυνατότητα προκαταβολής έως τις 30 Νοεμβρίου. 
Άρα, υπάρχει ακόμη χρόνος για την ολοκλήρωση και την ορθή υποβολή των αιτήσεων με τις προσαρμογές που έχουν ήδη γίνει για τις δικαιολογημένες κτηματολογικές εκκρεμότητες. 
Είναι μια μεγάλη μεταρρύθμιση, κύριε συνάδελφε, στον τομέα αυτόν που στο τέλος, όταν ολοκληρωθεί -βεβαίως και υπάρχουν τεχνικά προβλήματα τα οποία τα αντιμετωπίζουμε, τα λύνουμε- οι ωφελούμενοι θα είναι οι πραγματικοί αγρότες και οι πραγματικοί κτηνοτρόφοι.
 Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Αυγενάκη, έχετε τον λόγο.
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ. 
Η αξιοπιστία των αγροτικών ενισχύσεων, η ολοκλήρωση της μεταρρύθμισης και η προστασία των πραγματικών δικαιούχων είναι κοινός μας στόχος, αγαπητέ κύριε Υπουργέ. Η ψηφιακή διασταύρωση είναι αναγκαία και οι παρεμβάσεις που έχουν γίνει αποτελούν θετικά βήματα. Χρειάζεται, όμως, να δούμε συγκεκριμένα ποιες περιπτώσεις καλύπτονται και ποιες εξακολουθούν να χρειάζονται λύση.  
Η ανακοίνωση της 15ης Σεπτεμβρίου αναγνωρίζει ότι κατά την πρώτη εφαρμογή της υποχρεωτικής διασταύρωσης είναι εύλογο, όπως γράφει, να εμφανίζονται δικαιολογημένες αποκλίσεις. Για αυτό θεσπίστηκε το ποσοστό επικάλυψης στο 55%. Η ίδια ανακοίνωση, ωστόσο, σας θυμίζω, θέτει μια πρόσθετη προϋπόθεση. Η έκταση των δηλούμενων ΚΑΕΚ πρέπει να είναι ίση ή μεγαλύτερη από την ψηφιοποιούμενη έκταση και οι διευκρινίσεις της 21ης Σεπτεμβρίου επιβεβαιώνουν ότι δεν προβλέπεται ανοχή στην υπέρβαση της έκτασης του ΚΑΕΚ.
 Επομένως, η ανοχή στην επικάλυψη δεν επιλύει αυτομάτως μια εκκρεμή διόρθωση εμβαδού ή ορίου. Εάν το καταχωρισμένο εμβαδό χρειάζεται διόρθωση, ο παραγωγός εξακολουθεί να βρίσκεται αντιμέτωπος με αυτόν τον περιορισμό. Αυτό ακριβώς ζητώ: Να αντιμετωπιστεί με συγκεκριμένη διαδικασία. Υπάρχει ήδη μια βάση για ορισμένες περιπτώσεις μη ταυτοποίησης ιδιοκτήτη, όπου προβλέπεται: πρώτον, καταχώρηση της αιτιολογίας, δεύτερον, ολοκλήρωση της υποβολής και τρίτον μεταγενέστερος έλεγχος. 
Ζητώ, αγαπητέ κύριε Υπουργέ, να εξεταστεί αντίστοιχη τεκμηριωμένη διαδικασία για τις εκκρεμείς κτηματολογικές διορθώσεις με τα δικαιολογητικά που θα ορίσουν οι αρμόδιες υπηρεσίες. Έλεγχο της κατοχής και της επιλέξιμης έκτασης και αποτροπή διπλών δηλώσεων. Η προσωρινή καταχώρηση μπορεί να επιτρέπει την εξέταση του φακέλου χωρίς να συνεπάγεται αυτόματη αναγνώριση δικαιωμάτων πληρωμής. 
Δεύτερο ζήτημα είναι ο χρόνος της πληρωμής. Σύμφωνα με το δημοσιευμένο χρονοδιάγραμμα της ΑΑΔΕ, οι αιτήσεις έως 25 Σεπτεμβρίου μπορούν να λάβουν προκαταβολή, όπως είπατε, έως 31 Οκτωβρίου. Για τις αιτήσεις, δηλαδή, από 26 Σεπτεμβρίου έως 16 Οκτωβρίου προβλέπεται η δυνατότητα προκαταβολής έως 30 Νοεμβρίου. 
Συνεπώς, η υπέρβαση της πρώτης προθεσμίας δεν σημαίνει αυτομάτως απώλεια της ενίσχυσης. Μπορεί, όμως, να μεταθέσει την προκαταβολή, ενώ παραμένει κρίσιμη η εμπρόθεσμη ολοκλήρωση της αίτησης. Για τον παραγωγό που πρέπει να καλύψει έξοδα καλλιέργειας, αυτή η διαφορά έχει πραγματικά κόστος. 
Για αυτό ζητώ τρεις συγκεκριμένες δεσμεύσεις: Πρώτον, κοινές γραπτές οδηγίες Υπουργείου, ΑΑΔΕ και Κτηματολογίου για κάθε κατηγορία εκκρεμότητας και τα αποδεκτά δικαιολογητικά. Δεύτερον, δημοσιοποίηση συγκεντρωτικών στοιχείων για τις επηρεαζόμενες αιτήσεις στην Κρήτη -και πανελλαδικά- με διάκριση ανά αιτία και τρίτον, συγκεκριμένο χρονοδιάγραμμα εξέτασης και ενημέρωση κάθε παραγωγού για την εκκρεμότητα που πρέπει να αποκαταστήσει για την πληρωμή στην οποία μπορεί να ενταχθεί. 
Κύριε Υπουργέ, οι έλεγχοι πρέπει να προστατεύουν και το δημόσιο χρήμα -πολύ σωστά- και τον συνεπή παραγωγό. Αυτό ζητώ: Μια εφαρμόσιμη λύση ώστε μια τεκμηριωμένη κτηματολογική εκκρεμότητα να μην μετατραπεί σε αδικαιολόγητο αποκλεισμό από την αγροτική στήριξη. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κύριε συνάδελφε, θέλω να σταθώ λίγο περισσότερο σε δύο ζητήματα που αναδεικνύετε: Στην προστασία, δηλαδή, των παραγωγών και στην ασφάλεια με την οποία πρέπει να μπορούν να λειτουργούν τα Κέντρα Υποδοχής Δηλώσεων. 
Ως προς τους παραγωγούς, η λογική των αλλαγών που έγιναν είναι σαφείς. Μια δικαιολογημένη εκκρεμότητα του κτηματολογίου ή μία απόκλιση που οφείλεται στη διαδικασία ενημέρωσης των ιδιοκτησιακών στοιχείων, δεν αντιμετωπίζεται αυτομάτως ως αμφισβήτηση της πραγματικής γεωργικής εκμετάλλευσης. Για αυτό, όπως είπαμε, θεσπίστηκε το όριο του 55% που θεωρούν οι αρμόδιοι ότι είναι ένα ικανό ποσοστό για να αντιμετωπίζει σε μεγάλο βαθμό το πρόβλημα. Γι’ αυτό, λοιπόν, προβλέφθηκε η δυνατότητα δήλωσης συγκεκριμένου λόγου μη ταυτοποίησης και γι’ αυτό οι σχετικές περιπτώσεις μπορούν να υποβάλλονται και να ελέγχονται στη συνέχεια. 
Αυτό, βεβαίως, δεν σημαίνει κατάργηση των ελέγχων. Θα το ζητάτε και εσείς. Όπου υπάρχουν ενδείξεις, που προκύπτουν από την ανάλυση κινδύνου, θα ακολουθήσουν οι προβλεπόμενοι διοικητικοί και επιτόπιοι έλεγχοι. 
Η κατεύθυνση, λοιπόν, είναι να μην συγχέεται μια πραγματική κτηματολογική εκκρεμότητα με μια μη νόμιμη δήλωση. 
Ως προς τα ΚΥΔ τώρα που είπατε, επίσης, χρειάζεται ακρίβεια. Το πλαίσιο της Α.1180/2026 τούς επιβάλλει υποχρέωση δέουσας επιμέλειας, αλλά δεν τους μετατρέπει σε ελεγκτές της γνησιότητας των τίτλων ούτε σε όργανα που κρίνουν τις ουσιαστικές προϋποθέσεις επιλεξιμότητας του παραγωγού -με την επιφύλαξη βεβαίως των περιπτώσεων όπου τα στοιχεία που προσκομίζονται είναι προδήλως αβάσιμα ή ανακριβή. 
Έχουν, λοιπόν, την υποχρέωση να ελέγχουν την πληρότητα και την τυπική ορθότητα των στοιχείων, τη συμφωνία των καταχωρήσεων με τα προσκομιζόμενα δικαιολογητικά και να μην οριστικοποιούν μια αίτηση όταν υπάρχει πρόδηλη ασυμβατότητα που δεν έχει αρθεί ή γνωρίζουν ότι υπάρχουν ψευδή ή ανακριβή στοιχεία. Και οι προβλεπόμενες κυρώσεις δεν επιβάλλονται αυτομάτως. Προϋποθέτουν ελέγχους, συγκεκριμένη διαπίστωση παράβασης, προηγούμενη ακρόαση του ελεγχόμενου και εξατομικευμένη αξιολόγηση των πραγματικών περιστατικών. 
Παράλληλα, η ΑΑΔΕ βρίσκεται σε συνεχή επικοινωνία με τους θεσμικούς εκπροσώπους των παραγωγών και των φορέων υποβολής και έχει ήδη δημοσιοποιήσει σειρά διευκρινήσεων και απαντήσεων ειδικά για τον ΑΤΑΚ και τον ΚΑΕΚ και τις περιπτώσεις κτηματολογικών εκκρεμοτήτων. Αυτό που προέχει είναι κάθε πραγματικός -όπως είπαμε και συμφωνείτε και εσείς- δικαιούχος, ο οποίος μπορεί να αποδείξει τη νόμιμη κατοχή και χρήση της επιλέξιμης έκτασης, να μπορεί να υποβάλλει την αίτησή του και αυτή να κρίνεται με βάση τα πραγματικά στοιχεία και τους προβλεπόμενους ελέγχους, χωρίς μια δικαιολογημένη κτηματολογική εκκρεμότητα να οδηγεί από μόνη της σε αποκλεισμό. 
Σε αυτήν την κατεύθυνση κινείται η καθημερινή συνεργασία του Υπουργείου Αγροτικής Ανάπτυξης με την ΑΑΔΕ, την ΕΘΕΑΣ, το ΓΕΩΤΕΕ και όλους τους εμπλεκόμενους. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Πάμε τώρα στην τελευταία για σήμερα επίκαιρη ερώτηση που θα συζητηθεί και είναι η έβδομη με αριθμό 1366/22-9-2026 επίκαιρη ερώτηση πρώτου κύκλου της ανεξάρτητης Βουλευτού Φλωρίνης κυρίας Θεοπίστης (Πέτης) Πέρκα προς τον Υπουργό Αγροτικής Ανάπτυξης και Τροφίμων με θέμα: «Ανάγκη άμεσης στήριξης των κτηνοτρόφων της Λέσβου και σχεδίου ανασύστασης του ζωικού κεφαλαίου λόγω του αφθώδους πυρετού». Θα απαντήσει ο Υφυπουργός Αγροτικής Ανάπτυξης και Τροφίμων κ. Αθανάσιος Καββαδάς. 
Κυρία Πέρκα, έχετε τον λόγο για την πρωτολογία σας.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε.
Κύριε Υπουργέ, η Λέσβος είναι εδώ και καιρό αντιμέτωπη με τον κίνδυνο να αποδιαρθρωθεί τελείως ολόκληρος παραγωγικός κλάδος που στηρίζει την οικονομία του νησιού. Οι κτηνοτρόφοι αγωνιούν για το κοπάδι τους, για το γάλα που δεν μπόρεσαν να διαθέσουν, για τα έξοδα ζωοτροφών κ.λπ. -αυτοί που διατηρούν ακόμα τα κοπάδια τους- και συνεχίζουν να τρέχουν χωρίς να υπάρχει ένα καθαρό σχέδιο. Έξι μήνες περάσανε από την εμφάνιση του πρώτου κρούσματος και η αγωνία αυτή όχι μόνο δεν έχει αρθεί, αλλά έχει μετατραπεί σε οικονομική ασφυξία και ανασφάλεια για την επιβίωση της κτηνοτροφίας στο νησί. 
Σύμφωνα με τα επίσημα στοιχεία, όπως αναφέραμε στην ερώτηση που καταθέσαμε, στην αναφορά προς τον παγκόσμιο οργανισμό για την υγεία ζώων της 11ης Σεπτεμβρίου καταγράφονται 12.809 θετικά ζώα σε 196 εκτροφές, ενώ η συνολική απώλεια ανέρχεται στις 85.053. Τα νούμερα, όμως, από τότε έχουν προχωρήσει κι άλλο. Μέχρι τις 25 Σεπτέμβρη ο συνολικός αριθμός των προσβεβλημένων εκτροφών στη Λέσβο φτάνει τις 202 με ενεργές εστίες ακόμα και τώρα, ενώ οι περιορισμοί φτάνουν μέχρι το τέλος του 2026. Πρόκειται για μια κρίση τεράστιας κλίμακας για ένα νησί με ιδιαίτερη κτηνοτροφική και γαλακτοκομική παραγωγή. 
Παρά το μέγεθος της κρίσης, βεβαίως, η Κυβέρνηση δεν έχει επιβάλει ακόμα το αίτημα ενεργοποίησης του άρθρου 20 του Κανονισμού 1308 για έκτακτη ενωσιακή συγχρηματοδότηση, το έχει πει η ίδια η Ευρωπαϊκή Επιτροπή. Και βέβαια το θέμα αυτό δεν το θίξατε καθόλου κατά την επίσκεψή σας, τη στιγμή που η Σλοβακία, η Ουγγαρία και η Κύπρος έχουν ήδη αξιοποιήσει αυτό το εργαλείο. Εκκρεμούν ακόμη ογδόντα φάκελοι, έχουν αποζημιωθεί μόνο σαρανταέξι χιλιάδες εκατόν είκοσι τέσσερα θανατωμένα ζώα και βεβαίως οι κτηνοτρόφοι διαμαρτύρονται, μιλάνε για ανεπαρκή στήριξη και αδιαφανή.
Όμως δεν είναι μόνο οι αποζημιώσεις το θέμα, κύριε Υπουργέ. Οι κτηνοτρόφοι ρωτούν πώς και πότε θα ξαναφτιάξουν τα κοπάδια τους, τι θα γίνει με τα κοπάδια που δεν έχουν πληγεί, καθώς δεν γνωρίζουν πότε θα επιστρέψουν στην παραγωγή. Όπως είπαμε έχουν έξοδα και δεν έχει παρουσιαστεί ένα ολοκληρωμένο σχέδιο. 
Γι’ αυτόν τον λόγο ρωτάμε: Θα υποβάλει η Κυβέρνηση επίσημο αίτημα ενεργοποίησης του άρθρου 220 του κανονισμού για έκτακτη ενωσιακή στήριξη, λόγω του αφθώδους πυρετού στη Λέσβο; Ποιο είναι το συγκεκριμένο χρονοδιάγραμμα και σχέδιο στήριξης για την ανασύσταση των κοπαδιών και την κανονική λειτουργία όλων των κτηνοτροφικών εκμεταλλεύσεων; Και τέλος, πότε θα ολοκληρωθεί η καταβολή των αποζημιώσεων για θανατωμένα ζώα, διαφυγόν εισόδημα, χαμένο γάλα και ζωοτροφές; 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο για την πρωτολογία σας. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμη κυρία συνάδελφε, η ερώτησή σας μου δίνει τη δυνατότητα να παρουσιάσω την εικόνα που επικρατεί στη Λέσβο σχετικά με την αντιμετώπιση του αφθώδους πυρετού και τις τελευταίες εξελίξεις. Όπως είχα υποσχεθεί στην τρίτη κατά σειρά επίσκεψή μου στη Λέσβο, στις 9 και 10 Σεπτεμβρίου, η ιχνηλάτηση σε όλο το νησί θα έχει ολοκληρωθεί στο τέλος Σεπτεμβρίου έως τις πρώτες μέρες του Οκτώβρη. Σας ενημερώνω, λοιπόν, και επίσημα ότι σήμερα, 2 Οκτωβρίου, ολοκληρώθηκε η ταυτοποίηση, η ιχνηλάτηση, αλλά και η λήψη δειγμάτων σε όλες τις εκτροφές του νησιού και θα μου επιτρέψετε να γίνω λίγο πιο αναλυτικός. 
Όταν, λοιπόν, εκδηλώθηκε η επιζωοτία στις 16 Μαρτίου του 2026, στο Ολοκληρωμένο Πληροφοριακό Σύστημα του Υπουργείου ήταν εγγεγραμμένες τρεις χιλιάδες τριακόσιες ογδόντα τρεις εκτροφές. Από αυτές οι δύο χιλιάδες εξακόσιες είκοσι δύο είναι ενεργές και οι επτακόσιες πενήντα εννέα ανενεργές. Από τις δύο χιλιάδες εξακόσιες είκοσι δύο, οι εξήντα τέσσερις εκτροφές δεν μπορούν να ελεγχθούν ή λόγω άρνησης ελέγχου ή λόγω επίκλησης ανωτέρας βίας -κάποιος έχει πάει στο νοσοκομείο- ή λόγω αγνώστου ιδιοκτήτη. 
Τώρα, από τις επτακόσιες πενήντα εννέα ανενεργές εκτροφές, οι τριακόσιες πενήντα πέντε έχουν ήδη διαγραφεί από το σύστημα μετά από απαιτούμενες υπεύθυνες δηλώσεις των ιδιοκτητών τους. Οι υπόλοιπες τετρακόσιες τέσσερις -από τις επτακόσιες πενήντα εννέα ανενεργές εκτροφές- είναι σε εκκρεμότητα προς διαγραφή, καθώς έχουν ειδοποιηθεί οι ιδιοκτήτες και αναμένεται η υπογραφή των απαραίτητων υπεύθυνων δηλώσεων. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Έτσι, λοιπόν, σήμερα κλείνει ο πρώτος κύκλος της ταυτοποίησης και ιχνηλάτησης. Είμαστε έτοιμοι να ξεκινήσει η δεύτερη φάση ελέγχου, σύμφωνα με τον Ευρωπαϊκό Κανονισμό και την ελληνική νομοθεσία και σύμφωνα με τις υποδείξεις της Κτηνιατρικής Υπηρεσίας. Ο δεύτερος κύκλος περιλαμβάνει ελέγχους στη ζώνη προστασίας, δηλαδή σε ακτίνα τριών χιλιομέτρων, που σύμφωνα με την υπηρεσία ο εκτιμώμενος αριθμός είναι περίπου τριακόσιες εκτροφές. Κατά την επίσκεψη θα ελέγχονται η κλινική εικόνα των ζώων, ο αριθμός και τα στοιχεία ταυτοποίησης των ζώων, πιθανές επιδημιολογικές συνδέσεις με θετικές εκμεταλλεύσεις, η εφαρμογή των προβλεπόμενων μέτρων βιοπροφύλαξης. Μόλις ολοκληρωθεί ο έλεγχος στη ζώνη προστασίας, η Κτηνιατρική Υπηρεσία έχοντας τα αποτελέσματα της επιδημιολογικής κατάστασης της δεύτερης φάσης, θα επανεκτιμήσει τις απαιτούμενες ενέργειες. 
Σχετικά με την ανασύσταση που ρωτήσατε, όπως δήλωσε ο Πρωθυπουργός, Κυριάκος Μητσοτάκης, στη Διεθνή Έκθεση Θεσσαλονίκης, αποτελεί προσωπικό του στοίχημα και κεντρική προτεραιότητα ένα ολοκληρωμένο πλαίσιο πλήρους ανάταξης της κτηνοτροφίας μας. Η ανασύσταση, όμως, δεν μπορεί να περιοριστεί στην απλή αντικατάσταση των ζώων που χάθηκαν, αλλά με μία κτηνοτροφία με σύγχρονη αντίληψη και λειτουργία των κτηνοτροφικών μονάδων με προδιαγραφές, αδειοδότηση κτηνοτροφικών εγκαταστάσεων και τήρηση μέτρων βιοασφάλειας. 
Το Υπουργείο Αγροτικής Ανάπτυξης και Τροφίμων επεξεργάζεται συνολικό σχέδιο ανάταξης της ελληνικής κτηνοτροφίας. Σύμφωνα με τον Κανονισμό 687 του 2020, η ανασύσταση του πληθυσμού πραγματοποιείται υπό την έγκριση και εποπτεία της αρμόδιας κτηνιατρικής αρχής και μόνον εφόσον πληρούνται οι προβλεπόμενες υγειονομικές προϋποθέσεις. Κατά συνέπεια, στο παρόν στάδιο, με βάση τα επιδημιολογικά δεδομένα, δεν είναι δυνατόν να καθοριστεί ενιαία συγκεκριμένη ημερομηνία έναρξης της ανασύστασης του ζωικού κεφαλαίου των πληγεισών εκμεταλλεύσεων.
Ο καθορισμός συναρτάται με την επιδημιολογική εξέλιξη του νοσήματος και όπως είπε ο κ. Σχοινάς, ο Υπουργός Αγροτικής Ανάπτυξης, πρέπει να πεισθεί η Ευρωπαϊκή Ένωση ότι η κατάσταση βελτιώνεται, ώστε να επιτραπεί σταδιακά η ανασύσταση του ζωικού κεφαλαίου… 
ΠΡΟΕΔΡΕΥΩΝ (Γεώργιος Λαμπρούλης): Κυρία Πέρκα, ο λόγος σε εσάς για τη δευτερολογία σας.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε.
Κύριε Υπουργέ, ακούσαμε πάλι έναν κατάλογο μέτρων, χρηματοδοτήσεων, πλατφορμών. Όμως, η Λέσβος δεν χρειάζεται άλλες ανακοινώσεις, χρειάζεται απαντήσεις για την επόμενη μέρα και είναι κρίσιμο. Είπατε για την εικόνα, έχω επισκεφθεί το νησί δύο φορές. Έχω ζήσει την απόγνωση αυτών των ανθρώπων, αλλά μετρούν τις αποτυχίες σας.
Αποτυχία πρώτη, αδράνεια και ολιγωρία στην πρόληψη. Παρά τις επανειλημμένες προειδοποιήσεις για την ευαλωτότητα της χώρας απέναντι στις ζωονόσους, ειδικά στο Βόρειο Αιγαίο που γειτνιάζει με περιοχή που υπήρχε η νόσος, δεν λήφθηκαν τα απαραίτητα προληπτικά μέτρα. Γιατί αν είχαν ληφθεί, θα μπορούσε η επιζωοτία τουλάχιστον να περιοριστεί. 
Αποτυχία δεύτερη, η νόσος δεν παρουσιάζει εικόνα ελέγχου. Τώρα μας μιλήσατε για τις φάσεις ιχνηλάτησης. Ποια είναι η πρώτη, ποια είναι η δεύτερη φάση που ανατίθεται και στον στρατό, απ’ ό,τι κατάλαβα, 3 Οκτώβρη, πάνω από έξι μήνες μετά ολοκληρώνεται η πρώτη φάση ιχνηλάτησης. Αυτό δεν είναι εικόνα ελεγχόμενης κρίσης. 
Αποτυχία τρίτη, είπατε για τις κτηνιατρικές υπηρεσίες. Υποστελέχωση τραγική. Δεκατέσσερις κτηνίατροι για είκοσι τέσσερις θέσεις και όταν το σύστημα δεν άντεξε, ο συντονισμός πέρασε στο Υπουργείο Εθνικής Άμυνας. Αλλά ο στρατός δεν μπορεί να υποκαταστήσει την ευθύνη του Υπουργείου σας. Το Υπουργείο έχει τη στρατηγική και επιστημονική ευθύνη για την πρόληψη, την επιτήρηση, τα εργαστήρια και τους πόρους. Δεν μπορεί να μετακυλίεται η ευθύνη στους κτηνοτρόφους που πληρώνουν το τίμημα. Ακόμη και οι ψεκασμοί κινδύνευσαν να διακοπούν στα τέλη Σεπτέμβρη επειδή έληξε η σύμβαση. Αυτό, λοιπόν, δεν είναι σχέδιο θωράκισης. Είναι λογική «βλέποντας και κάνοντας». 
Πάμε όμως στην τέταρτη αποτυχία που είναι και η πιο βαριά. Το ερώτημα: Τι θα γίνει στη Λέσβο για τους κτηνοτρόφους την επόμενη μέρα και αν θα υπάρχει επόμενη μέρα. Ποια είναι αυτή η πρόνοια; Θα αφήσουμε τη Λέσβο να ερημώσει και τους κτηνοτρόφους να πληρώνουν το τίμημα της αδιαφορίας και της ανικανότητάς σας; Το Υπουργείο θα έπρεπε να έχει ήδη -όχι όταν πήγε ο Πρωθυπουργός στη ΔΕΘ- από την πρώτη στιγμή, ολοκληρωμένο σχέδιο για την ανασύσταση των κοπαδιών, με οικονομική ενίσχυση των παραγωγών ώστε να αντικαταστήσουν τα ζώα που χάθηκαν. Στήριξη, επίσης, στους κτηνοτρόφους που δεν έχουν πληγεί τα κοπάδια τους και ξοδεύουν, ταΐζουν, πληρώνουν ζωοτροφές, μεγαλώνουν τα μικρά και δεν μπορούν να τα διαθέσουν. Καταστροφή. Έπρεπε να έχει ήδη ενεργοποιήσει χρηματοδοτικά προγράμματα, νομοθετικές ρυθμίσεις, ώστε οι μονάδες να επανεκκινήσουν το 2027 από την αρχή. 
Όταν, όμως, βρεθήκατε στη Λέσβο, δεν δώσατε καμία απάντηση για το πρόγραμμα ανασύστασης του ζωικού κεφαλαίου. Ακόμα αναζητούσαν απαντήσεις οι κτηνοτρόφοι. Εάν η ανασύσταση, λοιπόν, μπορεί να αρχίσει τρεις μήνες μετά το τελευταίο κρούσμα, τότε κάθε μέρα που χάνεται αργεί η επανεκκίνηση της κτηνοτροφίας της Λέσβου και γι’ αυτό έχετε πολύ μεγάλη ευθύνη. 
Τι θα κάνετε, λοιπόν, από εδώ και πέρα; Και εδώ θέλουμε απαντήσεις. Θα υπάρξει άμεση εισοδηματική στήριξη ώστε να υπάρχει επιστροφή στην παραγωγή; Θα παγώσουν οφειλές, εισφορές και δάνεια των πληγέντων; Πότε θα ανακοινωθεί ειδικό πρόγραμμα ανασύστασης με 100% κάλυψη, προϋπολογισμό και χρονοδιάγραμμα; Με ποια κριτήρια και πότε θα αποφασιστεί ο εμβολιασμός -αν θα χρησιμοποιηθεί- και θα δημοσιοποιηθεί η αιτιολόγηση; Με ποια εγγύηση δεν θα χαθεί η λεσβιακή φυλή και οι κτηνοτρόφοι δεν θα αναγκαστούν να εγκαταλείψουν τα κοπάδια τους; 
Ακούστε να δείτε, η Λέσβος δεν ζητάει ελεημοσύνη. Ζητά το κράτος να αναλάβει την ευθύνη του, να περιορίσει τη νόσο, να αποζημιώσει πλήρως και να εγγυηθεί ότι οι κτηνοτρόφοι θα μείνουν στο νησί και ότι έχουν μέλλον στον τόπο τους. 
Ευχαριστώ.                                                               (AD)
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Καββαδά, έχετε τον λόγο.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κυρία Πέρκα, είναι πάρα πολλές οι ερωτήσεις και δεν έχω τον χρόνο να απαντήσω σε όλα αυτά. Θα απαντήσω, όμως, στις ερωτήσεις της επίκαιρης ερώτησής σας.
Σχετικά, λοιπόν, με το άρθρο 220 που μου είπατε στην πρωτολογία σας του Κανονισμού 1308/2013 που αφορά τις διαταραχές στην αγορά από τα περιοριστικά μέτρα κατά των ζωονόσων, το Υπουργείο γνωρίζει καλά τις διαδικασίες. Το 2023 κάναμε χρήση του αντίστοιχου άρθρου 219 που αφορά τις φυσικές καταστροφές για τη θεομηνία Daniel που έπληξε τη Θεσσαλία. Μάλιστα, αντί του προβλεπόμενου ποσού των 23 εκατομμυρίων από το γεωργικό αποθεματικό, λάβαμε 48 εκατομμύρια. Κάτι ανάλογο είναι αυτό που συζητάμε σήμερα με το άρθρο 220. Δεν το αγνοούμε. Είμαστε σε συχνή επικοινωνία με τις Βρυξέλλες. Για να υποβάλουμε αίτημα ενεργοποίησης του άρθρου 220, θα πρέπει να υπάρξει πλήρης και αναλυτικά τεκμηριωμένος φάκελος σχετικά με την οικονομική διατάραξη της αγοράς και τις επιλέξιμες δαπάνες. 
Αυτό δεν θα μπορούσε πρακτικά να συμβεί από τους πρώτους κιόλας μήνες εκδήλωσης της επιζωοτίας στη Λέσβο. Πλέον είμαστε σε θέση να έχουμε καλύτερη επιδημιολογική εικόνα της κατάστασης στο νησί, ώστε να μην υπάρξει κίνδυνος να απορριφθεί από την Ευρωπαϊκή Επιτροπή. Υποβάλλοντας απλώς ένα αίτημα, δεν σημαίνει ότι θα ικανοποιηθεί. 
Να σας ενημερώσω, λοιπόν, προς αποκατάσταση της αλήθειας σχετικά με αυτά που αναφέρατε στην ερώτησή σας, ότι η Κύπρος μέχρι σήμερα δεν έχει υποβάλλει σχετικό αίτημα χρηματοδότησης με βάση το άρθρο 220, ενώ η Σλοβακία από την άλλη που μνημονεύετε με την ερώτησή σας, υπέβαλε αίτημα μήνες μετά τη λήξη των περιοριστικών μέτρων που ίσχυαν για τον αφθώδη πυρετό. Απεναντίας, η Κυβέρνηση έλαβε όλα τα απαραίτητα μέτρα και κινηθήκαμε αστραπιαία για να μη μείνουν οι άνθρωποι της παραγωγής χωρίς αποζημίωση. 
Σε συνέχεια αυτών θέλω να απαντήσω στο ερώτημά σας για τις πληρωμές. Συγκεκριμένα, μέχρι στιγμής έχουν καταβληθεί για θανατωθέντα ζώα 3.566.450 ευρώ, για την απώλεια εισοδήματος 1.341.766 ευρώ, για τη στήριξη των τυροκομικών επιχειρήσεων 2.555.799 ευρώ. Το συνολικό ποσό που έχει δοθεί μέχρι σήμερα είναι 7.464.016 ευρώ. Επίσης, έχει εγκριθεί το ποσό των 7.726.101 ευρώ για σαράντα έξι χιλιάδες εκατόν είκοσι τέσσερα ζώα που θανατώθηκαν και θα πληρωθούν έως τη Δευτέρα. Οπότε, η Λέσβος με την πληρωμή και της Δευτέρας θα έχει λάβει 15.190.000  ευρώ. 
Κυρία συνάδελφε, για τα ζώα που θανατώθηκαν θέλω να ξέρετε ότι έχουν καταβληθεί οι υψηλότερες αποζημιώσεις στην Ευρωπαϊκή Ένωση. Η απώλεια εισοδήματος του δευτέρου εξαμήνου του 2026 θα δοθεί έως το τέλος του έτους. Επισημαίνω ότι τα ποσά αυτά είναι αφορολόγητα, ανεκχώρητα και ακατάσχετα.
Σχετικά με το γάλα και τις ζωοτροφές, έχουμε νομοθετήσει ειδική αποζημίωση για το γάλα που δεν μπόρεσε να διατεθεί, κάτι που γίνεται για πρώτη φορά. Η αποζημίωση αυτή θα αφορά τη χρονική περίοδο από 15 Μαρτίου έως 5 Μαΐου του 2026. Η αποζημίωση θα δοθεί με βάση τα αντίστοιχα νόμιμα παραστατικά του προηγούμενου έτους, έτσι ώστε αυτή να δοθεί σε πραγματικούς δικαιούχους. 
Για τις ζωοτροφές έχει υπογραφεί δέσμευση πίστωσης από το Γενικό Λογιστήριο του Κράτους ποσού 53.773.000 ευρώ και αυτό αφορά όλη τη χώρα. Οπότε εμείς θα έχουμε ολοκληρώσει και τις δύο ΚΥΑ, και για το γάλα και για τις ζωοτροφές, τις επόμενες μέρες. Επιπλέον, με πρόσφατη διάταξη ενισχύουμε την Περιφέρεια Βορείου Αιγαίου με 3 εκατομμύρια ευρώ, εκτός των άλλων, καθώς έχουμε δώσει κι άλλα χρήματα.
 Κλείνοντας, θέλω να προσθέσω ότι σε τέτοιες κρίσεις δεν χωρούν ούτε εύκολες υποσχέσεις ούτε πρόχειρες λύσεις. Χωρά μόνο υπευθυνότητα, σχέδιο και συνέπεια.
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
Κυρίες και κύριοι συνάδελφοι, δεν θα συζητηθούν κατόπιν συνεννόησης οι εξής ερωτήσεις:
Η ένατη με αριθμό 1380/25-9-2026 επίκαιρη ερώτηση του Ανεξάρτητου Βουλευτή Β3΄ Νότιου Τομέα Αθηνών κ. Νικολάου Βρεττού προς τον Υπουργό Υγείας με θέμα: «Εποπτεία και έλεγχος των ιδιωτικών ιατρείων που παρέχουν «αναγεννητικές» και επεμβατικές θεραπείες τύπου πλασμαφαίρεσης».
Η πρώτη με αριθμό 1368/22-9-2026 επίκαιρη ερώτηση πρώτου κύκλου του Βουλευτή Φλωρίνης της Κ.Ο. ΝΕΑ ΔΗΜΟΚΡΑΤΙΑ κ. Σταύρου Παπασωτηρίου προς την Υπουργό Παιδείας, Θρησκευμάτων και Αθλητισμού με θέμα: «Λειτουργία νέου διεπιστημονικού προπτυχιακού προγράμματος σπουδών στην "Ειδική και συμπεριληπτική εκπαίδευση" του Πανεπιστημίου Δυτικής Μακεδονίας».
Η πέμπτη με αριθμό 1381/25-9-2026 επίκαιρη ερώτηση δεύτερου κύκλου του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Υποδομών και Μεταφορών με θέμα: «Υλοποιήθηκε η κυβερνητική δέσμευση για πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στον σιδηροδρομικό άξονα Αθήνα-Θεσσαλονίκη το καλοκαίρι του 2026;».
Η τέταρτη με αριθμό 1365/22-9-2026 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Αναπροσαρμογή του ακατάσχετου ορίου μισθών και συντάξεων».
Η όγδοη με αριθμό 1370/23-9-2026 επίκαιρη ερώτηση πρώτου κύκλου της Ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Εθνικής Οικονομίας και Οικονομικών με θέμα: «Κενά στη λειτουργία του Εθνικού Μητρώου Αποκλεισμένων Παικτών και ανεπάρκεια στην προστασία των πολιτών από τον προβληματικό τζόγο».
Παράλληλα, δεν θα συζητηθούν λόγω κωλύματος των Βουλευτών οι εξής ερωτήσεις:
Η δεύτερη με αριθμό 1378/25-9-2026 επίκαιρη ερώτηση πρώτου κύκλου του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Περιβάλλοντος και Ενέργειας με θέμα: «Καθυστερήσεις στις πληρωμές προμηθευτών του προγράμματος «Αλλάζω Σύστημα Θέρμανσης και Θερμοσίφωνα».».
Η έκτη με αριθμό 1390/28-9-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς την Υπουργό Πολιτισμού με θέμα: «Συνεχίζονται τα προβλήματα στην προστασία και την ασφαλή λειτουργία του αρχαιολογικού χώρου της Κνωσού».
Η τρίτη με αριθμό 1389/28-9-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Π.Ε. Ηρακλείου, Περιφέρειας Κρήτης, για τις ανάγκες του Αεροδρομίου Καστελλίου και την Οδική Σύνδεση με τον ΒΟΑΚ».
Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των παρακάτω συνεδριάσεων της Κ΄ Κοινοβουλευτικής Περιόδου της Βουλής, Σύνοδος Γ΄, λόγω λήξης της Συνόδου: Α΄ της Δευτέρας 6 Οκτωβρίου 2025, Γ΄ της Τετάρτης 8 Οκτωβρίου 2025, Δ΄ της Πέμπτης 9 Οκτωβρίου 2025, Ε΄ της Παρασκευής 10 Οκτωβρίου 2025, ΣΤ΄ της Δευτέρας 13 Οκτωβρίου 2025, Ζ΄ της Τρίτης 14 Οκτωβρίου 2025, Η΄ της Τετάρτης 15 Οκτωβρίου 2025, Θ΄ της Πέμπτης 16 Οκτωβρίου 2025 και Ι΄ της Πέμπτης 16 Οκτωβρίου 2025, ΙΑ΄ της Παρασκευής 17 Οκτωβρίου 2025, ΙΒ΄ της Δευτέρας 20 Οκτωβρίου 2025, ΙΓ΄ της Τρίτης 21 Οκτωβρίου 2025, ΙΔ΄ της Τετάρτης 22 Οκτωβρίου 2025, ΙΕ΄ της Πέμπτης 23 Οκτωβρίου 2025, ΙΣΤ΄ της Παρασκευής 24 Οκτωβρίου 2025, ΙΖ΄ της Τετάρτης 29 Οκτωβρίου 2025, ΙΗ΄ της Πέμπτης 30 Οκτωβρίου 2025, ΙΘ΄ της Παρασκευής 31 Οκτωβρίου 2025, Κ΄ της Δευτέρας 3 Νοεμβρίου 2025, ΚΑ΄ της Τετάρτης 5 Νοεμβρίου 2025, ΚΒ΄ της Πέμπτης 6 Νοεμβρίου 2025, ΚΓ΄ της Παρασκευής 7 Νοεμβρίου 2025, ΚΔ΄ της Δευτέρας 10 Νοεμβρίου 2025, ΚΕ΄ της Τετάρτης 12 Νοεμβρίου 2025, ΚΣΤ΄ της Πέμπτης 13 Νοεμβρίου 2025, ΚΖ΄ της Παρασκευής 14 Νοεμβρίου 2025 (πρωί), ΚΗ΄ της Παρασκευής 14 Νοεμβρίου 2025 (απόγευμα), ΚΘ΄ της Δευτέρας 17 Νοεμβρίου 2025, Λ΄ της Τρίτης 18 Νοεμβρίου 2025, ΛΑ΄ της Τετάρτης 19 Νοεμβρίου 2025, ΛΒ΄ της Πέμπτης 20 Νοεμβρίου 2025, ΛΓ΄ της Παρασκευής 21 Νοεμβρίου 2025, ΛΔ΄ της Δευτέρας 24 Νοεμβρίου 2025, ΛΕ΄ της Τετάρτης 26 Νοεμβρίου 2025, ΛΣΤ΄ της Πέμπτης 27 Νοεμβρίου 2025, ΛΖ΄ της Παρασκευής 28 Νοεμβρίου 2025, ΛΗ΄ της Δευτέρας 1 Δεκεμβρίου 2025, ΛΘ΄ της Τρίτης 2 Δεκεμβρίου 2025, Μ΄ της Τετάρτης 3 Δεκεμβρίου 2025, ΜΑ΄ της Πέμπτης 4 Δεκεμβρίου 2025, ΜΒ΄ της Παρασκευής 5 Δεκεμβρίου 2025, ΜΓ΄ της Δευτέρας 8 Δεκεμβρίου 2025, ΜΔ΄ της Τρίτης 9 Δεκεμβρίου 2025, ΜΕ΄ της Τετάρτης 10 Δεκεμβρίου 2025, ΝΒ΄ της Τετάρτης 17 Δεκεμβρίου 2025, ΝΓ΄ της Πέμπτης 18 Δεκεμβρίου 2025, ΝΔ΄ της Παρασκευής 19 Δεκεμβρίου 2025, ΝΕ΄ της Πέμπτης 8 Ιανουαρίου 2026, ΝΣΤ΄ της Παρασκευής 9 Ιανουαρίου 2026, ΝΖ΄ της Δευτέρας 12 Ιανουαρίου 2026, ΝΗ΄ της Τετάρτης 14 Ιανουαρίου 2026, ΝΘ΄ της Πέμπτης 15 Ιανουαρίου 2026, Ξ΄ της Παρασκευής 16 Ιανουαρίου 2026, ΞΑ΄ της Δευτέρας 19 Ιανουαρίου 2026, ΞΒ΄ της Τρίτης 20 Ιανουαρίου 2026, ΞΓ΄ της Τετάρτης 21 Ιανουαρίου 2026, ΞΔ΄ της Πέμπτης 22 Ιανουαρίου 2026, ΞΕ΄ της Παρασκευής 23 Ιανουαρίου 2026, ΞΣΤ΄ της Δευτέρας 26 Ιανουαρίου 2026, ΞΖ΄ της Τετάρτης 28 Ιανουαρίου 2026, ΞΗ΄ της Πέμπτης 29 Ιανουαρίου 2026, ΞΘ΄ της Παρασκευής 30 Ιανουαρίου 2026, Ο΄ της Δευτέρας 2 Φεβρουαρίου 2026, ΟΑ΄ της Τετάρτης 4 Φεβρουαρίου 2026, ΟΒ΄ της Πέμπτης 5 Φεβρουαρίου 2026, ΟΓ΄ της Παρασκευής 6 Φεβρουαρίου 2026, ΟΔ΄ της Δευτέρας 9 Φεβρουαρίου 2026, ΟΕ΄ της Τετάρτης 11 Φεβρουαρίου 2026, ΟΣΤ΄ της Πέμπτης 12 Φεβρουαρίου 2026, ΟΖ΄ της Παρασκευής 13 Φεβρουαρίου 2026, ΟΗ΄ της Δευτέρας 16 Φεβρουαρίου 2026, ΟΘ΄ της Τετάρτης 18 Φεβρουαρίου 2026, Π΄ της Πέμπτης 19 Φεβρουαρίου 2026, ΠΑ΄ της Παρασκευής 20 Φεβρουαρίου 2026, ΠΒ΄ της Τετάρτης 25 Φεβρουαρίου 2026, ΠΓ΄ της Πέμπτης 26 Φεβρουαρίου 2026, ΠΔ΄ της Παρασκευής 27 Φεβρουαρίου 2026, ΠΕ΄ της Δευτέρας 2 Μαρτίου 2026, ΠΣΤ΄ της Τρίτης 3 Μαρτίου 2026, ΠΖ΄ της Τετάρτης 4 Μαρτίου 2026, ΠΗ΄ της Πέμπτης 5 Μαρτίου 2026, ΠΘ΄ της Παρασκευής 6 Μαρτίου 2026, ϟ΄ της Δευτέρας 9 Μαρτίου 2026, ϟΑ΄ της Τρίτης 10 Μαρτίου 2026, ϟΒ΄ της Τετάρτης 11 Μαρτίου 2026, ϟΓ΄ της Πέμπτης 12 Μαρτίου 2026, ϟΔ΄ της Παρασκευής 13 Μαρτίου 2026, ϟΕ΄ της Δευτέρας 16 Μαρτίου 2026, ϟΣΤ΄ της Τετάρτης 18 Μαρτίου 2026, ϟΖ΄ της Πέμπτης 19 Μαρτίου 2026, ϟΗ΄ της Παρασκευής 20 Μαρτίου 2026, ϟΘ΄ της Δευτέρας 23 Μαρτίου 2026, Ρ΄ της Πέμπτης 26 Μαρτίου 2026, ΡΑ΄ της Παρασκευής 27 Μαρτίου 2026, ΡΒ΄ της Δευτέρας 30 Μαρτίου 2026, ΡΓ΄ της Τρίτης 31 Μαρτίου 2026, ΡΔ΄ της Πέμπτης 2 Απριλίου 2026, ΡΕ΄ της Παρασκευής 3 Απριλίου 2026, ΡΣΤ΄ της Μεγάλης Δευτέρας 6 Απριλίου 2026, ΡΖ΄ της Πέμπτης 16 Απριλίου 2026, ΡΞ΄ της Τετάρτης 22 Απριλίου 2026, ΡΘ΄ της Πέμπτης 23 Απριλίου 2026, ΡΙ΄ της Παρασκευής 24 Απριλίου 2026, ΡΙΑ΄ της Δευτέρας 27 Απριλίου 2026, ΡΙΒ΄ της Τρίτης 28 Απριλίου 2026, ΡΙΓ΄ της Τετάρτης 29 Απριλίου 2026, ΡΙΔ΄ της Πέμπτης 30 Απριλίου 2026, ΡΙΕ΄ της Δευτέρας 4 Μαΐου 2026, ΡΙΣΤ΄ της Τρίτης 5 Μαΐου 2026, ΡΙΖ΄ της Τετάρτης 6 Μαΐου 2026, ΡΙΗ΄ της Παρασκευής 8 Μαΐου 2026, ΡΙΘ΄ της Δευτέρας 11 Μαΐου 2026, ΡΚ΄ της Τετάρτης 13 Μαΐου 2026, ΡΚΑ΄ της Πέμπτης 14 Μαΐου 2026 (πρωί), ΡΚΒ΄ της Πέμπτης 14 Μαΐου 2026 (απόγευμα, ειδική συνεδρίαση), ΡΚΓ΄ της Παρασκευής 15 Μαΐου 2026, ΡΚΔ΄ της Δευτέρας 18 Μαΐου 2026, ΡΚΕ΄ της Τρίτης 19 Μαΐου 2026, ΡΚΗ΄ της Παρασκευής 22 Μαΐου 2026, ΡΚΘ΄ της Δευτέρας 25 Μαΐου 2026, ΡΛ΄ της Τετάρτης 27 Μαΐου 2026, ΡΛΑ΄ της Πέμπτης 28 Μαΐου 2026, ΡΛΒ΄ της Παρασκευής 29 Μαΐου 2026, ΡΛΓ΄ της Πέμπτης 4 Ιουνίου 2026, ΡΛΔ΄ της Παρασκευής 5 Ιουνίου 2026, ΡΛΕ΄ της Δευτέρας 8 Ιουνίου 2026, ΡΛΣΤ΄ της Τρίτης 9 Ιουνίου 2026, ΡΛΖ΄ της Τετάρτης 10 Ιουνίου 2026, ΡΛΗ΄ της Πέμπτης 11 Ιουνίου 2026, ΡΛΘ΄ της Παρασκευής 12 Ιουνίου 2026, ΡΜ΄ της Δευτέρας 15 Ιουνίου 2026, ΡΜΑ΄ της Τρίτης 16 Ιουνίου 2026, ΡΜΒ΄ της Τετάρτης 17 Ιουνίου 2026, ΡΜΓ΄ της Πέμπτης 18 Ιουνίου 2026, ΡΜΔ΄ της Παρασκευής 19 Ιουνίου 2026, ΡΜΕ΄ της Δευτέρας 22 Ιουνίου 2026, ΡΜΣΤ΄ της Τετάρτης 24 Ιουνίου 2026, ΡΜΖ΄ της Πέμπτης 25 Ιουνίου 2026, ΡΜΗ΄ της Παρασκευής 26 Ιουνίου 2026, ΡΜΘ΄ της Δευτέρας 29 Ιουνίου 2026, ΡΝ΄ της Τρίτης 30 Ιουνίου 2026 (πρωί), ΡΝΑ΄ της Τρίτης 30 Ιουνίου 2026 (απόγευμα), ΡΝΒ΄ της Τετάρτης 1 Ιουλίου 2026 (πρωί), ΡΝΓ΄ της Τετάρτης 1 Ιουλίου 2026 (μεσημέρι), ΡΝΔ΄ της Τετάρτης 1 Ιουλίου 2026 (απόγευμα), ΡΝΕ΄ της Πέμπτης 2 Ιουλίου 2026, ΡΝΣΤ΄ της Παρασκευής 3 Ιουλίου 2026, ΡΝΖ΄ της Δευτέρας 6 Ιουλίου 2026, ΡΝΗ΄ της Τετάρτης 8 Ιουλίου 2026, ΡΝΘ΄ της Πέμπτης 9 Ιουλίου 2026, ΡΞ΄ της Παρασκευής 10 Ιουλίου 2026, ΡΞΑ΄ της Δευτέρας 13 Ιουλίου 2026, ΡΞΒ΄ της Τετάρτης 15 Ιουλίου 2026, ΡΞΓ΄ της Πέμπτης 16 Ιουλίου 2026, ΡΞΔ΄ της Παρασκευής 17 Ιουλίου 2026, ΡΞΕ΄ της Δευτέρας 20 Ιουλίου 2026, ΡΞΣΤ΄ της Τρίτης 21 Ιουλίου 2026, ΡΞΖ΄ της Τετάρτης 22 Ιουλίου 2026, ΡΞΗ΄ της Πέμπτης 23 Ιουλίου 2026, ΡΞΘ΄ της Παρασκευής 24 Ιουλίου 2026, ΡΟ΄ της Δευτέρας 27 Ιουλίου 2026, ΡΟΑ΄ της Τρίτης 28 Ιουλίου 2026, ΡΟΔ΄ της Πέμπτης 30 Ιουλίου 2026, ΡΟΕ΄ της Παρασκευής 31 Ιουλίου 2026, ΡΟΣΤ΄ της Πέμπτης 27 Αυγούστου 2026, ΡΟΖ΄ της Παρασκευής 28 Αυγούστου 2026, ΡΟΗ΄ της Δευτέρας 31 Αυγούστου 2026, ΡΟΘ΄ της Τρίτης 1 Σεπτεμβρίου 2026, ΡΠ΄ της Τετάρτης 2 Σεπτεμβρίου 2026, ΡΠΑ΄ της Παρασκευής 4 Σεπτεμβρίου 2026, ΡΟΒ΄ της Δευτέρας 7 Σεπτεμβρίου 2026, ΡΠΓ΄ της Τετάρτης 9 Σεπτεμβρίου 2026, ΡΠΔ΄ της Δευτέρας 14 Σεπτεμβρίου 2026, ΡΠΕ΄ της Τρίτης 15 Σεπτεμβρίου 2026, ΡΠΣΤ΄ της Τετάρτης 16 Σεπτεμβρίου 2026, ΡΠΖ΄ της Πέμπτης 17 Σεπτεμβρίου 2026, ΡΠΗ΄ της Παρασκευής 18 Σεπτεμβρίου 2026, ΡΠΘ΄ της Δευτέρας 21 Σεπτεμβρίου 2026, Ρϟ΄ της Τετάρτης 23 Σεπτεμβρίου 2026, ΡϟΑ΄ της Πέμπτης 24 Σεπτεμβρίου 2026, ΡϟΒ΄ της Παρασκευής 25 Σεπτεμβρίου 2026, ΡϟΓ΄ της Δευτέρας 28 Σεπτεμβρίου 2026, ΡϟΔ΄ της Τρίτης 29 Σεπτεμβρίου 2026, ΡϟΕ΄ της Τετάρτης 30 Σεπτεμβρίου 2026, ΡϟΣΤ΄ της Πέμπτης 1 Οκτωβρίου 2026, ΡϟΖ΄ της Παρασκευής 2 Οκτωβρίου 2026.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.


ΠΡΟΕΔΡΕΥΩΝ (Γεώργιος Λαμπρούλης): Η εξουσιοδότηση παρεσχέθη. 
Με τη συναίνεση του Σώματος και ώρα 12.04΄ λύεται η συνεδρίαση για τη Δευτέρα 5 Οκτωβρίου 2026 και ώρα 10.30΄, με αντικείμενο εργασιών του Σώματος: 
α) Ανακοίνωση του Προεδρικού Διατάγματος για τη λήξη των εργασιών της Γ΄ Συνόδου και β) Αγιασμός για την έναρξη των εργασιών της Δ΄ Συνόδου από τον Μακαριώτατο Αρχιεπίσκοπο Αθηνών και Πάσης Ελλάδος κ. Ιερώνυμο και τα μέλη της Διαρκούς Ιεράς Συνόδου.
Ώρα 11.00΄, Εκλογή Κοσμητόρων και Γραμματέων, σύμφωνα με τα άρθρα 6 και 8 του Κανονισμού της Βουλής, σύμφωνα με τις ειδικές ημερήσιες διατάξεις που θα διανεμηθούν. 

